Jeddah in Male ah: Shamkaraige Thaaun ge asarugadha haadhisa\nޠާޢޫނަކީ ގައިން ގަޔަށް އަރާ ބައްޔެވެ. އިސްލާމީ އުންމަތުގެ ކުރީކޮޅު ހިޖުރައިން 18 ވަނަ އަހަރު ޝާމްކަރައިގައި ޠާޢޫން ފެތުރިގެން ދިޔަ އެވެ. އެއީ އިސްލާމީ އުންމަތުގައި ގައިން ގަޔަށް އަރާ އެފަދަ ބަލިމަޑުކަމުގެ ބޮޑު ވަބާއެއް ފެތުރުނު ފުރަތަމަ ފަހަރެވެ. އެފަދަ ވަބާއެއް އެއިގެ ކުރިން އިސްލާމީ އުންމަތުގައި ތަޖުރިބާކޮށްފައި ނުވެއެވެ.\nއެ ޠާޢޫން ފުރަތަމަ ފެތުރުނީ ޝާމްކަރައިގެ ޢިމަވާސް ކިއުނު އަވަށެއްގައެވެ. އެހެންކަމުން މި ޠާޢޫނަށް ނަން ދެ ވިފައިވަނީ " ޠާޢޫން ޢިމަވާސް" ގެ ނަމުންނެވެ. ޢިމަވާސަކީ ފަލަޞްޠީނުގެ ބައިތުލްމަޤުދިސްއާ ގާތުގައި އޮތް އަވަށެކެވެ. (ޔަހޫދީންގެ އިސްތިޢުމާރުގެ ސަބަބުން މި އަވަށް މިހާރުވަނީ ނެތިވެގެން ގޮސްފަ އެވެ. އެއީ އިސްލާމީ ތާރީޚެއް އޮތް އަވަށެކެވެ. އެ އަވަށް ބޭނުން ކުރެވެމުން ދިޔައީ ޝާމްކަރައިގައި އިސްލާމީ އަސްކަރިއްޔާގެ މަރުކަޒެއްގެ ގޮތުންނެވެ.)\nއެވަށުގައި ބަލި ފެތުރުމަށް ފަހު، ދެން މުޅި ޝާމް ކަރައަށް ފެތުރިގެން ދިޔައީ އެވެ. މި ޠާޢޫންގައި އެއް މަސްދުވަހުގެ ތެރޭގައި މުސްލިމުންގެ ފަންސަވީސް ހާސް މީހުން މަރުވެދިޔަ ކަމަށް މުއައްރިޚުން ބަޔާން ކޮށްފައި ވެއެވެ. މިއީ އިސްލާމީ އުންމަތުގައި ހިންގައިދިޔަ އެންމެ ބޮޑު ހިތާމަވެރި އެއް ހާދިސާއެވެ. ކީރިތި ރަސޫލާގެ އަޞްޙާބު ބޭކަލުންގެ ތެރެއިން ޝާމްކަރައިގައި ތިއްބެވި ދަންނަބޭކަލުންނާއި ޢަސްކަރީ ކޮމާންޑަރުންގެ ގިނަ ބޭކަލުންނެއް އެ ޠާޢޫނު ބަލީގެ ޝިކާރައަކަށްވެ ޝަހީދުވެވަޑައިގެންފައި ވެއެވެ. އަދި އެތައް ތާބިޢީ ބޭކަލުންނެއް ވެސް ޝަހީދުވެވަޑައިގެންފައި ވެއެވެ.\nމި ބަލީގެ ޝިކާރައަކަށްވި ބޭކަލުންގެ ތެރޭގައި މި އުންމަތުގެ އަމާނާތްތެރިޔާގެ ލަޤަބު ލިބިވަޑައިގެން ހުންނެވި މާތް ޞަޙާބީ އަބޫ ޢުބައިދާ ޢާމިރު ބުން އަލްޖައްރާޙު އާއި، މި އުންމަތުގައި ހުރި، ފިޤުހު ޢިލްމު (ޙަރާމް ޙަލާލު) ގެ ކަންކަމަށް އެންމެ މޮޅު ޢިލްމުވެރިޔާ މާތް ޞަޙާބީ މުޢާޒް ބުނު ޖަބަލާއި އެކަލޭގެފާނުގެ ދަރިކަލުން އަބްދުއްރަޙުމާން ބުނު މުޢާޒާއި އަލްފަޟުލު ބުނު އަލްއައްބާސް ބުނު ޢަބްދުލްމުއްޠަލިބް ފަދަ ބޭބޭކަލުން ހިމެނިވަޑައިގަންނަވައެވެ.\nމި ހިތާމަވެރި ޙާދިސާގެ މައްޗަށް ލިޔެލާން މި ޤަސްދުކުރީ، މިއަދު ދުނިޔޭގައި ފެތުރިގެން މިއުޅޭ ކޯވިޑް-19 އޭ ކިއުނު ވައިރަހާ ގުޅިގެން ދުނިޔެ ހުއްޓުމަކަށް އައިސް އެއިން ސަލާމަތްވުމަށް އަޅަމުންދާ ފިޔަވަޅުތަކަށް ބާރެއް ދިނުމުގެ ގޮތުނެވެ. އަދި ކެއްތެރިވުމަށާއި އިމާންކަން ވަރުގަދަކޮށް ވަސީލަތްތަކުގައި ހިފައި މި އުންމަތުގެ ސަލަފުން ހިންގެވި މަގުން ހިގައި ﷲ ދުޢާ ކުރުމަށް މުއުމިނުންތަކުންނަށް ހިއްވަރު ދިނުމުގެ ގޮތުން ވެސް މެއެވެ.\nއެއީ ހިޖުރައިން 18 ވަނަ އަހަރެވެ. ނަބަވީ ޚިލާފަތުގެ ރަން ދައުރެވެ. އިސްލާމީ ފުތޫޙާތްތައް ވަނީ އިތުރުވެފަ އެވެ. ޝާމްކަރައާއި ހަމަ އަށް އިސްލާމީ ދައުލަތްވަނީ ފުޅާވެގެން ގޮސްފަ އެވެ. އެއިރު އިސްލާމީ އުންމަތުގެ ވެރިކަމުގައި ހުންނެވީ މާތް ޞަޙާބީ އަމީރުލްމުއުމިނީން ޝަހީދު ޢުމަރު ބުނު އަލްޚައްޠާބެވެ. އެކަލޭގެފާނު ޢާއްމު ސިޔާސަތުގެ ދަށުން، ރައްޔިތުންގެ ޙާލު ބައްލަވައި އުންމަތުގެ ކަންކަން އިންތިޒާމުވުމަށްޓަކައި ޝާމްކަރައަށް ދަތުރުފުޅެއް ފެޓެވިއެވެ.\nއެ ދަތުރުފުޅު ފެއްޓެވި އިރު، ޝާމްކަރައިގައި ޠާޢޫން ފެތުރިފައިވާކަމުގެ ޚަބަރެއް ލިބިވަޑައިގެންފައި ނެތެވެ. އެކަލޭގެފާނުގެ އަރިހުގައި މުހާޖިރުންގެ އިސް ބޭކަލުންނާއި އަންޞާރުންގެ އިސްބޭކަލުންނާއި ޤުރައިޝު ވަންހައިގެ އިސްކޮށްތިއްބެވި ހަރުކުލައިގެ ބޭބޭކަލުން ބައިވެރިވެވަޑައިގެންނެވި އެވެ. އެކަލޭގެފާނު ޝާމް ކަރައިގެ އައްސޭރި ފަށަށް ވަޑައިގެން ސަރުޣު ކިޔުނު ސަރަޙައްދުގައި މަޑުކޮށްލެއްވި އެވެ. އަދި އެތަނުގައި އެކަލޭގެފާނުގެ އިސްތިޤުބާލުގައި، ޝާމްކަރައިގައި ތިއްބެވި އިސްލާމުންގެ ވެރިން ތިއްބެވި އެވެ. އެބޭކަލުންގެތެރޭގައި މި އުންމަތުގެ އަމާނާތްތެރިޔާ މާތް ޞަޙާބީ އަބޫ ޢުބައިދާ ޢާމިރު ބުނު އަލްޖައްރާޙު އިސްކޮށް ހުންނެވިއެވެ.\nޢުމަރުގެފާނު ވަޑައިގަތުމުން، އެކަލޭގެފާނުގެ އިސްތިޤުބާލަށް ސަރުޣަށް ވަޑައިގެންނެވި ބޭކަލުން ދެންނެވީ، ޝާމްގައި ޠާޢޫނު ފެތުރިފައިވާ ކަމަށާއި މުޅި ބިމަށް ބަލި ފެތުރިފައިވާ ކަމާއި، ރަށްތަކުގެތެރެއަށް ޚަލީފާ ވަދެވަޑައި ނުގެންނެވުމަށެވެ. ނަމަވެސް ޝާމްކަރައިގެ އިސްލާމުންގެ ވެރިއަކަށް އެ ވަގުތު ހުންނެވި މާތް ޞަޙާބީ، އަބޫ ޢުބައިދާގެ ރައުޔު މިކަމުގައި ތަފާތެވެ. އަބޫ ޢުބައިދާ ޢުމަރުގެފާނަށް ދެންނެވީ ރަށުތެރެއަށް ވަދެވަޑައިގެން މީސްތަކުންގެ ޙާލު ބައްލަވައި ހިއްވަރު ދެއްވުމަށެވެ.\nމިކަމުގައި ޚިޔާލު ތަފާތުވީ މިއީ އިސްލާމުން މީގެ ކުރީން ތަޖުރިބާކޮށްފައި ނުވާ ކަމަކަށްވުމާއެކުގަ އެވެ. އަދި ޠާޢޫން ބަލި ފަދަ ބައްޔެއް ފެތުރިއްޖެ ނަމަ ހަދާނެ ގޮތަކާ ބެހޭ ގޮތުން ކީރިތި ރަސޫލާ ޞައްލަﷲ ޢަލައިހި ވަސައްލަމަ ދެއްވާފައިވާ އިރުޝާދުތައް އަޑު އެއްސެވި އަޞްޙާބު ބޭކަލުން އެ މަޖްލިސްގައި އެވަގުތު ވަޑައިގެން ނެތުމުންނެވެ.\nމުހާޖިރުންނާއި އަންޞާރުންގެ މަޝްވަރާ ޢުމަރުގެފާނު ޢަމަލުފުޅުކުރައްވާނެ ގޮތަކާމެދު ޚިލާފު ބޮޑުވުމުން، ވަކިވަކިން މުހާޖިރުންނާއި އަންޞާރުން އެއްކުރެއްވުމަށް ޢުމަރުގެފާނު އަންގަވައިފިއެވެ.\nޢުމަރުގެފާނު ޝާމްކަރައިގެ ރަށްތަކަށް ވަދެވަޑައިގަންނަވާނީތޯ ނުވަތަ މަދީނާއަށް އެނބުރި ވަޑައިގަންނަވާނީތޯ މި ދެގޮތުން ކުރެ، ކޮން ގޮތަކަށް ޢަމަލުކުރެއްވުމަށްތޯ މުހާޖިރުންނަށް ފެނިވަޑައިގަންނަވަނީ، މުހާޖިރުން ކުރެން މަޝްވަރާ އެއްސެވިއެވެ. އެބޭކަލުންގެ މެދުގައި ވެސް އެކަމާމެދު ޚިޔާލު ކަފިވިއެވެ. އެއިގެ ތެރެއިން ބައެއް ބޭކަލުން ވިދާޅުވިއެވެ. ގައިން ގަޔަށް އަރާ ބަލި ފެތުރިފައި އޮތް ތަނަށް ކަލޭގެފާނު ވަދެވަޑައި ނުގަންނަވާށެވެ. ކަލޭގެފާނަށް ގެއްލުމެއް ލިބިވަޑައިގެންފި ނަމަ އެއީ މުޅި އުންމަތަށް ލިބޭނޭ ގެއްލުމެކެވެ.\nއަނެއް ބައި ބޭކަލުން ދެންނެވީ މިއީ ﷲ ގެ ނިޔާ ކަމަށާއި އެކަމުން ފިއްލެވުމަށް ދުރަށް ވަޑައިނުގެންނެވުމަށެވެ. ދެން ޢުމަރުގެފާނު ގޮވައިލެއްވީ އަންޞާރުންނަށެވެ. އެބޭކަލުން އެ މަޖްލިހަށް ވަޑައިގެންފި އެވެ. އެބޭކަލުންގެ އަރިހުންވެސް އެދިވަޑައިގެންނެވީ މުހާޖިރުންގެ އަރިހުން އެދިވަޑައިގެންނެވި ގޮތަށެވެ. އަންޞާރުން ވެސް އެކަމުގައި ދެބަސްވެވަޑައިގެންނެވީ މުހާޖިރުންވެސް ދެބަސްވެވަޑައިގެންނެވި ފަދައިންނެވެ.\nޤުރައިޝުންގެ ހަރު ބޭކަލުންގެ ލަފާ\nގޮތެއް ނިންމެވުމަށް ދަތިފުޅުވެވަޑައިގެން އެންމެ ފަހުން، ޢުމަރުގެފާނު އެދިވަޑައިގެންނެވީ ޤުރައިޝު ވަންހައިގެ އިސްބޭކަލުން ވަޑައިގެންނެވުމަށެވެ. އެއީ ޤުރައިޝުންގެ ތެރެއިން އިސްލާމްވަޑައިގެން ތިއްބެވި ޢުމުރުން ދޮށީ ހަރުކުލައިގެ ބޭކަލުންނެވެ.\nކީރިތި ރަސޫލާގެ ޙަޔާތްޕުޅުން ފެށިގެން އިސްލާމީ ވެރިކަން ހިންގުމުގެ ދަރުބާރުގައި މަޝްވަރާ އެއްސެވުމުގައި އެބޭކަލުންނަށް ޚާއްޞަ ޤަދަރެއް ދެވިފައި އޮވެއެވެ. ކޮންމެ އަކަސް ޤުރައިޝުންގެ ހަރުކުލައިގެ ބޭކަލުންގެ ރައުޔު ހުރީ ޢުމަރުގެފާނު ޝާމް ކަރައިގެ ބިމަށް ވަދެވަޑައި ނުގެންނެވުމަށެވެ. އެއީ އެކަލޭގެފާނާއި އެކަލޭގެފާނުގެ އަރިހުގައި ތިއްބެވި މުހާޖިރުންނާއި އަންޞާރުންނާއި އިސްލާމީ ދައުލަތުގެ ކުރިއަށް ތިއްބެވި ބޭކަލުން، ގައިން ގަޔަށް އަރާ ބަލީގެ ޝިކާރައަކަށް ވެއްޖެ ނަމަ އެއީ މުޅި އުންމަތަށް ލިބޭނެ އެންމެ ބޮޑު ގެއްލުންކަމުގައި ވެދާނެތީ އެވެ.\nދެން، ޢުމަރުގެފާނު ޤުރައިޝުންގެ ހަރު ބޭކަލުން ދެއްވި ރައުޔުގައި ހިއްޕަވައި، ޝާމް ކަރައަށް ވަދެވަޑައި ނުގަންނަވަން ނިންމަވައި ފަތިހު މަދީނާއަށް އެނބުރި ވަޑައިގަންނެވުމަށް ދަތުރު ފައްޓަވާނެކަމަށް އިޢުލާން ކުރެއްވި އެވެ. އެހިނދު، ޝާމް ކަރައިގެ އިސްލާމުންގެ ވެރިޔާ އަބޫ ޢުބައިދާ ޢުމަރުގެފާނާ މުޚާޠަބު ކުރައްވައި ވިދާޅުވިއެވެ.\n"ﷲގެ މިންވަރުފުޅަށް ބިރުފުޅު ގަންނަވައި ކަލޭގެފާނު ފިއްލަވާ ވަޑައިގަންނަވަނީތޯއެވެ؟" މި ޢިބާރާތް އަޑު އައްސަވާފައި ޢުމަރުފާނު އަބޫ ޢުބައިދާއަށް ވިދާޅުވިއެވެ. "ކަލޭގެފާނު ނޫން އެހެން މީހަކު ތިހެން ވިދާޅުވި ނަމަ އެވެ. އަހަރުމެން މި ފިލަނީ ﷲ ގެ މިންވަރު ފުޅުން، އެކަލާނގެ މިންވަރު ފުޅަށެވެ." (އެބަހީ ރައްކާތެރިކަމުގެ ފިޔަވަޅު އަޅައި ސަބަބުތަކުގައި ހިފުމަށެވެ.)\nކީރިތި ރަސޫލާގެ އިރުޝާދު\nމާތް ޞަޙާބީ ޢަބްދުއްރަޙުމާން ބުނު ޢައުފު ޢުމަރުގެފާނުގެ މަޖިލީހަށް ވަޑައިގެންފި އެވެ. ޢުމަރުގެފާނު ޝާމްކަރައަށް ނުވަންނަވައި މަދީނާއަށް އެނބުރި ވަޑައިގަތުމާމެދު މަޝްވަރާތައް ކުރިއަށް ދިޔަ މަޖްލީހުގައި ޢަބްދުއްރަޙުމާން ވަޑައިގެން ނެތެވެ. އެކަލޭގެފާނު އެވަގުތު ހުންނެވީ އެމަޖްލީހުން ބޭރުގައި އެހެން ކަމެއްގަ އެވެ. ޢަބްދުއްރަޙުމާން ވަޑައިގެން ޢުމަރުގެފާނަށް ދެންނެވި އެވެ. ޠާޢޫން ބައްޔާއި ގުޅިގެން ކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިހުން ތިމަންކަލޭގެފާނަށް ޢިލްމު ލިބިވަޑައިގެންފައި ވެއެވެ. އިތުރު އެކަލޭގެފާނު ޙަދީސް ކުރައްވާފައި ވެއެވެ. "އެތަނެއްގައި ޠާޢޫން ބަލި (އެބަހީ: (ގައިން ގަޔަށް އަރާ ބަލި) ފެތުރިފައިވާ ތަނަކަށް ތިޔަބައި މީހުން ނުވަންނާށެވެ. އަދި ތިޔަބައިމީހުން ތިބި ތަނެއްގައި ޠާޢޫން ފެތުރިއްޖެ ނަމަ ތިޔަބައިމީހުން އެއަށް ފިލުމަށް އެތަނަކުން ނުނިކުންނާށެވެ."\nމި ބަސްފުޅު އަޑު އެއްސެވުމާއެކު، ޢުމަރުގެފާނުގެ ހިތްޕުޅަށް ތަސައްލީއެއް ލިބިވަޑައިގެންފި އެވެ. އަދި ޢަބޫ ޢުބައިދާ ވެސް އެބަސްފުޅަށް އިޙުތިރާމް ކުރެއްވި އެވެ. އެއީ ކީރިތި ރަސޫލާގެ ބަސްފުޅަކަށްވާތީ އެވެ. ޢުމަރުގެފާނު އެނބުރި މަދީނާއަށް ވަޑައިގެންނެވުމަށްޓަކައި އަބޫ ޢުބައިދާއާ ކޮނޑާ ކޮނޑު ޖައްސަވައި ސަލާމް ކުރެއްވި އެވެ. އެ ބައްދަލުވުން ވެގެން ދިޔައީ އެ ދެބޭކަލުންގެ ފަހު ބައްދަލުވުމަށެވެ. އަބޫ ޢުބައިދާއަކީ މި އުންމަތުގެ އަމާނާތްތެރިޔާގެ ލަޤަބު ކީރިތި ރަސޫލާ އެބޭކަލަކަށް ދެއްވި ޞަޙާބީ އެވެ.\nޢުމަރުގެފާނު އަބޫޢުބައިދާއަށް ވަރަށް ބޮޑަށް އިހުތިރާމް ކުރައްވައެވެ. އަބޫ ޢުބައިދާ ދެކެ ވަރަށް ބޮޑަށް ލޯބިފުޅުވެއެވެ. އަލްވަދާޢު ވިދާޅުވެ ޢުމަރުގެފާނު މަދީނާއަށް ދަތުރު ފައްޓަވައިފި އެވެ.\nޢުމަރުގެފާނު ފުރުއްވި ފަހުން ޝާމްގައި ޠާޢޫން އިތުރަށް ފެތުރި ވަރުގަދަވި އެވެ. މީހުން މަރުވެދަނީ އެވެ. ފަރުވާއެއް ނެތެވެ. ރަށްތަކުގެ ތެރޭގައި ވަނީ ރުއިމުގެ އަޑެވެ. ރައްޔިތުން މަރުވަނީ އެވެ. އަޞްޙާބު ބޭކަލުން މަރުވެދަނީ އެވެ. ވާނުވާއެއް ނޭނގެ އެވެ. ހަދާނެ ގޮތެއް ވެސް ނޭނގެ އެވެ. މީސްތަކުން އެއްކުރައްވައި އަބޫ ޢުބައިދާ އަސަރު ގަދަ ޚުޠުބާއެއް ދެއްވި އެވެ. އެ ޚުޠުބާގައި ވިދާޅުވިއެވެ.\n"މީސްތަކުންނޭވެ! މިއީ ﷲ ގެ އިމްތިޙާނެވެ. މިއީ ޞާލިޙުންނަށް ހުރި ރަޙުމަތެކެވެ. ކެތްތެރިވާށެވެ. ﷲ އަށް ކުއްތަން ވާށެވެ. ހެޔޮ ޢަމަލު ކުރާށެވެ. ﷲ ގެ މިންވަރު ފުޅެވެ. މީގައި އަބޫ ޢުބައިދާއާއި އަބޫ ޢުބައިދާގެ ޢާއިލާއަށް ވެސް ވާންހުރި ކަމެއް ވާނެއެވެ." މި ގޮތުން ކެއްތެރިކަމަށް ބާރު އަޅުއްވައި ވަރަށް އަސަރުގަދަ ޚުޠުބާއެއް ދެއްވިއެވެ.\nއަބޫ ޢުބައިދާ ޝާމްކަރައިން ނެރުއްވުމަށް ރޭވުން\nޢުމަރުގެފާނަށް ޝާމްކަރައިގެ ހިތާމަވެރި ޚަބަރުތައް ލިބިވަޑައިގެން، ކަންބޮޑުވެ ވަޑައިގެން، އެތަނުން އަބޫ ޢުބައިދާ ނެރުއްވައި އަބޫ ޢުބައިދާ ސަލާމަތް ކުރެވޭތޯ ރޭވުމެއް ރާއްވަވައި ސިޓީ ފުޅެއް ފޮނުއްވި އެވެ. އެ ސިޓީފުޅުގައި ލިޔުއްވިއެވެ.\n"އަބޫ ޢުބައިދާ އެވެ! ތިމަންކަލޭގެފާނަށް ވަރަށް ބޮޑު ކަމެއް ޖެހިގެން ތިމަން ކަލޭގެފާނު ކަލޭގެފާނަށް އެބަ ބޭނުން ވެއެވެ. ވީމާ، މި ސިޓީ ލިބިވަޑައިގަތުމާއެކު ލަސް ނުކުރައްވައި ވީ އެންމެ އަވަހަކަށް މަދީނާއަށް ދަތުރު ފައްޓަވާށެވެ."\nޢުމަރުގެފާނުގެ ސިޓީ ފުޅު ކިޔުއްވާފައި، އޭގެ މަޤުޞަދު ވިސްނި ވަޑައިގެން ޖަވާބުގައި އަބޫ ޢުބައިދާ ލިޔުއްވިއެވެ.\nމި ސިޓީފުޅު ޢުމަރުގެފާނަށް ލިބިވަޑައިގަތުމާއެކު، އެ ކިޔުއްވާފައި ވަރަށް ބޮޑަށް ކީރިތި ކުރެއްވި އެވެ. އަރިހުގައި ތިއްބެވި ބޭކަލުން އެއްސެވިއެވެ. "އަބޫ ޢުބައިދާ އަވަހާރަވީތޯ އެވެ؟" ޖަވާބުގައި ޢުމަރުގެފާނު ވިދާޅުވި އެވެ. " ލަފާކުރެވޭ ގޮތުން އަބޫ ޢުބައިދާ އަވަހާރަ ވެދާނެ އެވެ." .\nއަބޫ ޢުބައިދާ އަވަހާރަވުން\nޢުމަރުގެފާނުގެ ހިތްޕުޅުގައި އަބޫ ޢުބައިދާއާ މެދު އޮތް ލޯތްބެއްގެ ބޮޑުކަމުން، ޙީލަތެއް ހައްދަވާފައި ޝާމް ކަރައިން ނެރުއްވަން އުޅުއްވީ އެވެ. ނަމަވެސް އަބޫ ޢުބައިދާގެ ހިތްޕުޅުގައި އޮތީ އަމިއްލަ އެދުމާއި އަމިއްލަ ސަލާމަތަށް ވުރެ އެ ޙާލަތުގައި މުސްލިމުން ނިކަމެތި ޙާލުގައި ބައިތިއްބަވާފައި ދޫކުރައްވައި ވަޑައި ނުގެންނެވުމަށެވެ. ޙަޤީޤަތުގައި ވެސް އެއީ ކޮންފަދަ މަތިވެރި އަމާނާތްތެރިއެއް ތޯއެވެ؟\nގިނަ ދުވަސްތަކެއް ނުވެ، މާތް ޞަޙާބީ މި އުންމަތުގައި ހުރި އެންމެ ބޮޑު އަމާނާތްތެރިޔާ އަބޫ ޢުބައިދާ ޢާމިރު ބުން އަލްޖައްރާޙު ބަލީގެ ޝިކާރައަކަށްވެ ދުނިޔެ ދޫކުރައްވައިފި އެވެ. މިކަން ވެގެން ދިޔައީ އިސްލާމުންގެ ހިތްތައް ޒަޚަމްކޮށްލި ހިތްދަތި ހިތާމަވެރި އަދި އަސަރުން ފުރިގެންވާ ޙާދިސާއަކަށެވެ. އަބޫ ޢުބައިދާ އަވަހާރަވީ ޚަބަރު ލިބިވަޑައިގަތުމުން، ޢުމަރުގެފާނު ވަރަށް ބޮޑަށް ކީރިތި ކުރެއްވި އެވެ. އަބޫ ޢުބައިދާ ދުނިޔެ ދޫކުރެއްވުމަކީ މުޅި އިސްލާމީ އުންމަތަށް ލިބުނު ފޫ ނުބެއްދޭވަރުގެ ބޮޑު ހިތާމައެކެވެ. އަވަހާރީ އިރު، އެކަލޭގެފާނަކީ އިސްލާމީ ދައުލަތުގެ ޢަސްކަރިއްޔާގެ އެންމެ މަތީ ކޮމާންޑަރެވެ. ޢުމަރުގެފާނަށް ދެވުނު ޙަމަލާގައި ޒަޚަމްވެވަޑައިގެންފައި ވަނިކޮށް، ޝަހީދުވެވަޑައިގަތުމުގެ ކުރިން ވިދާޅުވި އެވެ.\n"އަބޫ ޢުބައިދާ ދުނިޔޭގައި ހުންނެވި ނަމަ ތިމަންކަލޭގެފާނަށް ފަހު އުންމަތުގެ ވެރިކަން ޙަވާލު ކުރައްވާނީ އަބޫ ޢުބައިދާއާ އެވެ."\nމުޢާޒު ބުނު ޖަބަލު އަވަހާރަވުން\nމާތް ޞަޙާބީ އަބޫ ޢުބައިދާއަށް ފަހު، ޝާމްކަރައިގެ މުސްލިމުންގެ ކަންކަން ހިންގެވުމާ ޙަވާލުވެ ވަޑައިގެންނެވީ މާތް ޞަޙާބީ މުޢާޒް ބުނު ޖަބަލެވެ. އަބޫ ޢުބައިދާއަށް ފަހު މުޢާޒު ބުނު ޖަބަލު މަސްއޫލިއްޔަތާއިގެން ޤާއިމުވެ ހުންނެވިއެވެ.\nބަލިމަޑު ކަމަށް ލުޔެއް ނާދެއެވެ. މުޅި ސަރަޙައްދަށް ބަލިމަޑުކަން ފެތުރި ވަރުގަދަ ވަމުންދިޔަ އެވެ. ފަރުވާއެއް ނެތެވެ. ފަރުވާ ދެވޭނޭ ގޮތެއްވެސް ނެތެވެ. ރަށްތަކުގައި އޮތީ ހާސް ކަމެވެ. ބިރުވެރިކަމެވެ. އިވެނީ ރުއިމުގެ އަޑެވެ.\nމީސްތަކުންނަށް ހިއްވަރުދެއްވުގެ ގޮތުން މުޢާޒު ބުނު ޖަބަލު އަސަރުން ފުރިގެންވާ ތަޤުރީރެއް ދެއްވި އެވެ. އެ ތަޤުރީރުގައި ﷲއަށް ކުއްތަންވުމަށާއި ކެއްތެރިވުމަށާއި ހެޔޮ ދުޢާ ކުރުމަށް ވަޞިއްޔަތް ކުރެއްވި އެވެ. މިއީ ވަރުގަދަ އިމްތިޙާނެއް ކަމަށާއި ޞާލިޙުންނަށް ހުރި ރަޙުމަތެއްކަމުގައި ވިދާޅުވެ މީސްތަކުންނަށް ހިއްވަރު ދެއްވި އެވެ. ގިނަ ދުވަސްތަކެއް ނުވެ، މާތް ޞަޙާބީ އަދި މިއުންމަތުގައި ހުރި ޙަރާމްކަންކަމާއި ޙަލާލު ކަންކަމުގެ ފިޤުހަށް އެންމެ ބޮޑު ޢިލްމުވެރިޔާ، ބަލީގެ ޝިކާރައަކަށްވެ އަވަހާރަވެއްޖެ އެވެ. މިކަން ވެގެން ދިޔައީ މުޅި އުންމަތަށް ލިބުނު ވަރަށް ބޮޑު ހިތާމައަކަށެވެ.\nއަމްރު ބުނު އަލްޢާޢްޞަގެ ވަރުގަދަ ނިންމުންތައް\nމުއާޒުގެފާނަށް ފަހު، ޝާމްކަރައިގެ މުސްލިމުންގެ ވެރިއަކަށް ޢައްޔަންވީ މާތް ޞަޙާބީ ޢަމްރު ބުނު އަލްޢާއްޞެވެ. އެކަލޭގެފާނު މަސްއޫލިއްޔަތާއި ޙަވާލުވެވަޑައިގެން އަވަސްވެ ވަޑައިގެންނެވީ ޠާޢޫންގެ ވަބާއިން މުސްލިމުން ޙިމާޔަތް ކުރެވޭނޭ ގޮތެއް ހޯއްދެވުމަށެވެ. އަދި އަސަރުން ފުރިގެންވާ ޚުޠުބާއެއް ދެއްވި އެވެ. އޭގައި ވިދާޅުވިއެވެ. މިޠާޢޫން ބައްޔަކީ އެ ބަލި ވަދެއްޖެ ތަނެއް އަލިފާން ފަދައިން އަންދާލާ އެއްޗެކެވެ. އަދި އެ ޚުޠުބާގައި މީސްތަކުންނަށް ހިއްވަރު ދެއްވި އެވެ. އެއަށް ފަހު، ޠާޢޫން މިހާ ބާރު މިނެއްގައި ރަށްތަކުގައި ފެތުރެން މެދުވެރިވާ ސަބަބުތަކާ މެދު ވިސްނާ ވަޑައިގެންނެވި އެވެ.\nއެންމެ ފަހުން އެކަލޭގެފާނަށް ވިސްނިވަޑައިގެންނެވީ ޠާޢޫން ފެތުރިގެން މިދަނީ މީހުން ގައި ގޯޅިވުމާއި ގިނަ މީހުން އެއްތަނަކަށް އެއްވުމާއި ބަލިޖެހިފައިވާ މީހުންނާ ގާތްވުމުގެ ސަބަބުންނެވެ. މިކަންކަމުގެ މައްޗަށް ވިސްނަވައި، އެކަލޭގެފާނު މީސްތަކުންނަށް އަމުރު ކުރެއްވީ އެއްތަނަކަށް ގިނަ މީހުން އެއްނުވުމަށާއި ހެޔޮ ޞިއްޙަތުގައި ތިބި މީހުން ބަލި ޖެހިފައިވާ މީހުންނާ ގާތް ނުވުމަށާއި ހެޔޮ ޞިއްޙަތުގައި ތިބި މީހުން ރަށްބޭރަށާއި ފަރުބަދަތަކުގެ މައްޗަށް ނިކުތުމަށެވެ.\nޠާޢޫން ފިލައްޖައުމަށް ދާންދެން އެގޮތުގައި ދެމި ތިބުމަށް އަމުރު ކުރެއްވި އެވެ. ބައެއް މުއައްރިޚުން ބަޔާން ކޮށްފައިވާ ގޮތުން ފަސް މީހުންނަށް ވުރެ ގިނައިން އެއްތާކަށް އެއް ނުވުމަށް ވެސް އަމުރުތަކުގައި ހިމެނެއެވެ. މާތް ޞަޙާބީ ޢަމްރުގެ ޙިކުމަތްތެރި ވަރުގަދަ ނިންމެވުންތަކުގެ ސަބަބުން ގިނަ ދުވަސްތަކެއް ނުވަނީސް ޠާޢޫން ބަލި ޝާމްކަރައިގެ ރަށްތަކުން ފިލައި ހިގައްޖެ އެވެ. މި ޒަމާނުގެ ނަޒަރިއްޔާތަކުގެ ދަށުން ނަމަ މިއީ ކަރަންޓީނު ކުރުމާއި އައިސޮލޭޓް ކުރުމާއި ލޮކްޑައުން ކުރުމެވެ. ޠާޢޫން ބައްޔާ ދެކޮޅަށް އަމްރު ބުނު އަލްޢާއްޞް ޢަމަލުފުޅު ކުރެއްވި ގޮތުގެ ޚަބަރު ޢުމަރުގެފާނަށް ލިބިވަޑައިގަތުމުން އެކަލޭގެފާނު އުފާފުޅު ކުރެއްވި އެވެ.\nޚަލީފާ ޢުމަރު ޝާމް ކަރައަށް އެނބުރި ވަޑައިގަތުން\nޝާމްކަރައިން ޠާޢޫނު ބަލި ފިލައި ދިއުމުން، ޢުމަރުގެފާނު އަމިއްލަފުޅަށް ޝާމް ކަރައަށް ވަޑައިގެންނެވި އެވެ. މާޔޫސްވެފައިވާ ރައްޔިތުންނަށް ހިއްވަރު ދެއްވި އެވެ. އަދި ޠާޢޫނުގައި އިސްލާމުންގެ ގިނަ ޢިލްމުވެރިންނާއި ޢަސްކަރީ ކޮމާންޑަރުން އަވަހާރަވުމާ ގުޅިގެން އިންތިހާއަށް ހިތާމަ ކުރެއްވި އެވެ. އަދި ޝާމް ކަރައިގެ މުސްލިމުންނާ މުޚާޠަބު ކުރައްވައި އަސަރުގަދަ ޚުޠުބާއެއް ދެއްވި އެވެ. އެ ޚުޠުބާގައި އެކަލޭގެފާނު ވެރިކަން ހިންގަވާ ގޮތް ހާމަކުރެއްވި އެވެ. އަދި މި ދަތުރުފުޅުގައި ދިމަޝްޤުގެ ވެރިޔަކަށް މުޢާވިޔަތު ބުނު އަބީ ސުފްޔާން ޢައްޔަން ކުރައްވައި ޝާމްކަރައިގެ ގިނަކަންކަން ތަރުތީބު ކުރައްވައި، މަރުވި މީހުން ގިނަކަމުން އެއުރެންގެ ތަރިކަ މުދަކާމެދު ގޮތް ނިންމުމަށް ދަތިވެފައި ހުރި މައްސަލަތައް ނިންމަވައި ދެއްވިއެވެ.\nބިލާލުގެފާނު ކީރިތި ކުރެއްވުން\nޢުމަރުގެފާނު މީސްތަކުންނާއެކު މަޖްލީހުގައި ހުންނަވަނިކޮށް ނަމާދު ވަގުތު ވަނުމުން، ޢުމަރުގެފާނުގެ އަރިހުން މީސްތަކުން އެދި ވަޑައިގަތީ ބިލާލުގެފާނުގެ އަރިހުގައި ބަންގިގޮވާލަ ދެއްވުމަށް ދެންނެވުމަށެވެ. ދެން ބިލާލުގެފާނު ބަންގި ގޮވުމުގެ ތެރޭގައި ބަންގީގައި މުޙައްމަދުގެފާނުގެ ނަންފުޅު ގަނެވޭ ހިސާބުން ގިސްލައި ކީރިތި ކުރައްވަން ފެއްޓެވިއެވެ.\nއަދި ބިލާލުގެފާނު ކީރިތި ކުރެއްވުމާއެކު ޢުމަރުގެފާނު ވެސް ގިސްލައި ކީރިތި ކުރައްވަން ފެއްޓެވިއެވެ. އަދި އެ މަޖްލީހުގައި ތިއްބެވި އެންމެހާ އަޞްޙާބު ބޭކަލުން ކީރިތި ކުރެއްވި އެވެ. އެއީ އެ ހިތާމަވެރި ވަގުތު ކީރިތި ރަސޫލާ ޞައްލަﷲ ޢަލައިހި ވަސައްލަމަގެ މަތިން ހަނދުމަފުޅު ވެގެންވެ. އެހެން ނުވާންވީ ސަބަބެއް ނެތެވެ. އެބޭކަލުންގެ ހިތްޕުޅުގައި އިތުރު އެކަލޭގެފާނަށް ނުހަނު މަތިވެތި މަޤާމެއް ދެވިފައި އޮވެއެވެ.\nމިއީ ޢުމަރުގެފާނުގެ ވެރިކަމުގައި ޝާމްކަރައަށް ކުރެއްވު ފަހު ދަތުރުފުޅެވެ. ޝާމްކަރައިގެ ޠާޢޫންގެ ޙާދިސާއަކީ އިސްލާމީ ތާރީޚުގައި އައި ހިތާމަވެރި ޙާދިސާތަކުންކުރެ ހާދިސާ އެކެވެ. އަދި އެ އަހަރަކީ މަދީނާގައި ބަނޑުހައި ހޫނުކަން އައި އަހަރުވެސް މެއެވެ. ބަލިމަޑުކަމާއި އިޤުތިޞާދީ ހީނަރުކަން އިސްލާމީ އުންމަތަށް އައި އަހަރެކެވެ. ޠާޢޫންގައި ދުނިޔެ ދޫކުރެއްވި މާތް ޞަޙާބީ ބޭކަލުންނާއި އެންމެހާ މުސްލިމުންނަށް މާތް ﷲ ރަޙުމަތްލައްވައި ޝަހީދުންގެ ދަރަޖަ ދެއްވައި ސުވަރުގޭގެ މަތިވެރި މަޤާމު ދެއްވާނދޭވެ! މި ޙާދިސާއަކީ މިއަދުގެ އިސްލާމުން އެއިން ޢިބްރަތް ހޯދަންޖެހޭ ޙާދިސާއެކެވެ. ޢިބްރަތް ހޯދާނީ ބުއްދީގެ އަހުލުވެރިންނެވެ.\nޠާޢޫންގެ ޙާދިސާއިން ލިބޭ ފިލާވަޅުތައް:\n1 - ބަލިމަޑުކަމުގެ ވަބާތަކަކީ އިމްތިޙާނެއްކަން.\n2 - ބަލިމަޑުކަމުގެ ވަބާތަކުގައި ޞާލިޙު އަޅުންވެސް މަރުވެދާނެކަން\n3 - އައިސޮލޭޓްކުރުމާއި ކަރަންޓީނު ކުރުމާއި ލޮކްޑައުން ކުރުމަކީ އިސްލާމީ ޝަރީޢަތުގެ ނަޒަރުން ޖާއިޒުކަމެއްކަން. އަދި\nއެއީ، ގައިންގައިން އަރާ ބަލި ފެތުރިގެންދާއިރު، ޢަމަލު ކުރަންޖެހޭ ސުންނަތް ގޮތްކަން. އެހެނީ އެކަމުގައި ރަސޫލާގެ ބަސްފުޅު އޮތުމުގެ އިތުރުން ޢަމްރު ޢަމަލުކުރެއްވި ގޮތާމެދު ޢުމަރުގެފާނު އިންކާރު ނުކުރެއްވުމުން އެކަން ޝަރުޢުގެ ޤަވާޢިދުތަކުގެ ތެރެއަށް އެކަން ވަނީއެވެ. އެހެނީ ހަތަރު ޚަލީފާއިންގެ ޢަމަލުފުޅަކީ ސުންނަތުގެ ތެރެއިންވާ ކަމެކެވެ.\n4 - ބަލިން ރައްކާތެރިވުމަށްޓަކައި ކުރިއާލައި ފިޔަވަޅު އެޅުމަކީ ލާޒިމު ކަމެކެވެ.\n5 - ބަލި ފެތުރިގެންދާއިރު ކަންކަމުގައި އިސްވެ ތިބޭ މީހުން ބަލި މީހުން ދޫކޮށްފައި ނުދިއުމާއި އަމާނާތްތެރިވުމާއި މަސައްކަތުގައި ތެދުވެރިވުން.\n6 - ބަލި ފެތުރިފައިވާ ތަނުން ސަލާމަތްކަމާއެކު ނިކުތުމާއި، ބަލި އޮތް ތަނަކަށް ސަލާމަތީ ފިޔަވަޅު އަޅައިގެންވާ ޙާލުގައި ވަނުމަކީ ޚާއްޞަ ޙާލަތްތަކުގައި ޖާއިޒު ކަމެކެވެ.\nޑރ. މުހައްމަދު ޝަހީމް އަލީ ސައީދު ދީނީ އިލްމުވެރިން ޖިއްދާއިން މާލެއަށް + ކޮވިޑް-19 ކޮވިޑް-19 އިގެ ބަލާއާފާތް


Thahugeegu thakah Adeeb ge ahbaarulun libey: Commission\nތަހުގީގުތަކަށް އަދީބުގެ އެއްބާރުލުން ލިބޭ: ކޮމިޝަން\nކުރީގެ ނާއިބް ރައީސް އަހުމަދު އަދީބު މިއަދު ހައިކޯޓުގައި އޮތް ޝަރީއަތަށް ހާޒިރުވުން -- އަވަސް ފޮޓޯ\nރާއްޖޭގެ ތާރީހުގައި ހިންގި އެންމެ ބޮޑު ހިޔާނާތާއި ގުޅިގެން ކުރިއަށް ގެންދާ ތަހުގީގަށް ކުރީގެ ނާއިބު ރައީސް އަހުމަދު އަދީބުގެ އެއްބާރުލުން ލިބޭ ކަމަށް އެސެޓްސް ރިކަވަރީ ކޮމިޝަނުން ބުނެފި އެވެ.\nއެމްއެމްޕީއާރުސީގެ ބޮޑު ހިޔާނާތާއި ގުޅިގެން އެންމެ ބޮޑު ތުހުމަތެއް ކުރެވެނީ ކުރީގެ ޓޫރިޒަމް މިނިސްޓަރު އަދި ފަހުން ނާއިބް ރައީސްކަން ކުރެއްވި އަހުމަދު އަދީބުގެ މައްޗަށެވެ. އަދީބުގެ މައްޗަށް އެ ހިޔާނާތާއި ގުޅިގެން ގިނަ ދައުވާތަކެއް އުފުލި ބޮޑެތި ޖަލު ހުުކުމްތަކެއްވެސް އިއްވިއެވެ. ނަމަވެސް ފަހުން އެ ހުރިހާ ހުކުމްތަކެއް ވަނީ ބާތިލްކޮށްފައެވެ.\nނަަމަވެސް އޭގެ ފަހުންވެސް އަދީބުގެ މައްޗަށް އިތުރު ހަތް ދައުވާއެއް އުފުލިއެވެ. އެއީވެސް ބޮޑު ހިޔާނާތާ ގުޅުންހުރި މައްސަލަތަކެކެވެ. އެ މައްސަލަތައްވެސް މިފަހުން ކޯޓުން ވަނީ ބޭރުކޮށްލާފައެވެ. އެކަމާއި ގުޅިގެން ޕީޖީގެ ނުރުހުން ފަނޑިޔާރަށް އަމާޒުވިއެވެ. މިހާރު ފަނޑިޔާރު ވަނީ ސަސްޕެންޑް ކޮށްފައެވެ. އަދި ޕީޖީން އެދިގެން އަދީބުގެ އިސްތިއުނާފު ޝަރީއަތް ނިމެންދެން އޭނާ ޖަލުގައި ބަންދުކުރުމަށް މިއަދު ހައިކޯޓުން ވަނީ އަމުރުކޮށްފައެވެ.\nމިއަދު އެސެޓްސް ރިކަވަރީ ކޮމިޝަނުން ބޭއްވި ނޫސްވެރިންގެ ބައްދަލްވުމުގައި އެ ކޮމިޝަންގެ ރައީސް އަހުމަދު އަސްއަދު ވިދާޅުވީ އެ ކޮމިޝަންގެ ތަހުގީގަށް އަދީބުގެ އެއްބާރުލުން ލިބޭ ކަމަށެވެ. ނަމަވެސް އެއީ އެންމެ ފުރިހަމަ ގޮތުގައި ލިބޭ އެއްބާރުލުމެއްތޯ ނުވަތަ ނޫންތޯ ކޮމިޝަންގެ މެންބަރުންގެ މެދުގައިވެސް ސުވާލު އުފެދޭ ކަމަށް ވިދާޅުވިއެވެ.\n"އަހުމަދު އަދީބްގެ ކޯޕަރޭޝަން ލިބޭ. ކޯޕަރޭޝަން ލިބޭ މިންވަރާމެދުވެސް އަޅުގަނޑުމެންގެ ތެރޭގައިވެސް އެބަހުރި ތަފާތުތަކެއް. މިއަށްވުރެ ރަނގަޅަށް ކޯޕަރޭޝަން ލިބެންޖެހޭ، ލިބޭ ކޯޕަރޭޝަން ފުދެެއޭ.. މިއީ އަޅުގަނޑުމެންގެ ތެރޭގައިވެސް އުފެދޭ ސުވާލެއް. އެހެންވީމަ ކޯޕަރޭޝަން މިހާތަނަށް ނުލިބެއެކޭ ދަންނަވާކަން ނުކެރޭނެ،"\nތަހުގީގަށް އަދީބު ދެއްވާ މައުލޫމާތުގެ ސައްހަކަން ޔަގީން ކުރެވިފައިވޭތޯ ދެންނެވުމުން އައްސަދު ވިދާޅުވީ ހުރިހާ މައުލޫމާތަކީ ސައްތައިން ސައްތަ ސައްހަ މައުލޫމާތު ކަމުގައި ގަބޫލު ނުކުރެވޭނެ ކަމަށެވެ. ކޮމިޝަނުން ތަހުގީގު ކުރަނީވެސް ހޯދެން ހުރި މައުލޫމާތުތަކެއް ހޯދުމަށްފަހު ހަގީގަތަށް ވާސިލްވުމަށް ކަމަށް ވިދާޅުވިއެވެ.\nއައްސަދު ވިދާޅުވީ އަދީބުގެ މައްސަލަތައް ކޯޓުން ބޭރުކޮށްލި ފަހުންވެސް އަދީބުގެ އެއްބާރުލުން ކޮމިޝަނަށް ލިބެމުންދިޔަ ކަމަށެވެ.\n"އިހަކަށް ދުވަހަކު ކޯޓަކުން މައްސަލައެއް ބޭރުކޮށްލި ފަހުންވެސް އަޅުގަނޑުމެންނަށް ކޯޕަރޭޝަން ލިބޭ،"\nކުރީގެ ނައިބު ރައީސް އަހުމަދު އަދީބު އެމްއެމްޕީއާރްސީ ކޮމިޝަން އޮން ސްޓޭޓް އެސެޓް ރިކަވަރީ\n"ބޮޑު ހިޔާނާތުގައި ނުހިމެނޭ ވެރިޔަކު ނެތް"


December 02, 2020 11:06:56\nރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހިމް ޝަރީފް\nބަދަލު ހިފުމަށް އަބަދު މަސައްކަތް ކުރުމަކީ ވަރަށް ނާތަހުޒީބު އަމަލެއްކަމަށް ރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހިމް ޝަރީފް ވިދާޅުވެއްޖެއެވެ. ޝަރީފް މިހެން ވިދާޅުވީ މިއަދު ރައްޔިތުންގެ މަޖިލީހުގެ ތަޅުމުން އެމަނިކުފާނު ނެރުމާއި ގުޅިގެން ކުރެއްވި ޓްވީޓެއްގައެވެ.\nމިއަދު ކުރިއަށް ދިޔަ ރައްޔިތުންގެ މަޖިލީހުގެ ޖަލްސާގައި ޝަރީފްގެ ނަން އިއްވައި ވަނީ ތަޅުމުން ނެރެފައެވެ.\nމިއީ މިއަދުގެ ޖަލްސާ ފެށުނު ވަގުތު ފުލުހުންގެ ގާނޫނަށް ގެންނަން ނިންމާފައިވާ އިސްލާހުތަކާއި މެދު މެމްބަރު ޝަރީފް ހިތްހަމަ ނުޖެހި އަޑުގަދަ ކުރައްވަން ފެއްޓެވުމުން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ނިންމެވި ނިންމެވުމެކެވެ.\nމެމްބަރު ޝަރީފް ތަޅުމުން ނެރެފައިވަނީ އެއްވެސް މަސައްކަތެއް ފެށުމުގެވެސް ކުރިންނެވެ. މަޖިލީހުގެ ރައީސްއަށް ވާހަކަދައްކަވަން އުދަގޫވުމުން ތިންފަހަރު ނަން އިއްވުމަށްފަހު ޝަރީފް މަޖިލީހުގެ ތަޅުމުން ނެރުމަށް ސާރޖެންޓް އެޓް އާރމްސް އަށް މަޖިލީހުގެ ރައީސް ނަޝީދު ވަނީ އަންގަވާފައެވެ.\nމިކަމާ ގުޅިގެން ޓްވީޓް ކުރައްވަމުން މެމްބަރު ޝަރީފް ވިދާޅުވީ، މަޖިލީހުގެ ތެރޭގައި ހަމަނުޖެހުން އުފެދުނީ ކޮމިޝަންޑް އޮފިސަރުން ގާނޫނުގެ ޒަރީޔާއިން ވަކި ކުރާ ގޮތަށް ދިވެހި ފުލުހުންގެ ބިލަށް ހުށަހަޅަން އުޅޭ އިސްލާހަށް ތާއީދު ނުކުރާނެކަމަށް ބުނުމުން ކަމަށެވެ. ޝަރީފް ތުހުމަތުކުރައްވާ ގޮތުގައި މިއީ ފުލުހުންގެ މުއައްސަސާ ސިޔާސީ ކޮށް ބަދަލު ހިފުމުގެ ރޫހުގައި ކުރެވޭ ކަމެކެވެ. އަދި މިއީ ވަކި ބަޔަކަށް އަލުން ވަޒީފާ ދިނުމަށް ގެންނަން ހުށަހަޅާ އިސްލާހެކެވެ.\nމެމްބަރު ޝަރީފް އާއި ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް) އާ ދެ ބޭފުޅުން މިކަމާ ގުޅިގެން ޒުވާބު ކުރުމުން ނަން އިއްވައި ބޭރަށް ނެރުނީ އެމަނިކުފާނު އެކަނި ކަމަށް ބުނެ ޝަރީފް ނުރުހުންވެސް ފާޅުކޮށްފައިވެއެވެ.\nޝަރީފް ތަޅުމުން ނެރުމާއި ގުޅިގެން ރައީސް ނަޝީދު ވިދާޅުވީ، މިއީ ބަގާވާތާއި ގުޅޭގޮތުން އުފެދުނު ޒުވާބެއް ކަމަށާއި އެ ޒުވާބުގައި ވަރަށްބޮޑަށް ޖޯޝު އުފެދިގެން ދިޔައީ ކަމަށެވެ. އަދި މިފަދަ ވާހަކަތައް ހޫނުވެ މެމްބަރުންގެ މެދުގައި ޒުވާބަކަށް ދިއުމަކީ އެމަނިިކުފާނު ދެކެންބޭނުންވާ މަންޒަރެއް ނޫންކަމަށްވެސް ރައީސް ނަޝީދު ވަނީ ވިދާޅުވެފައެވެ.\nއިތުރަށް ރައީސް ނަޝީދު ވިދާޅުވީ މަޖިލީހުގައި އެއް ފަހަރާ ދެ މެމްބަރެއްގެ ނަން ނުއިއްވޭ ކަމަށެވެ. ފުރަތަމަ މެމްބަރުގެ ނަން އިއްވުމަށްފަހު ހިނދުކޮޅެއް ވީއިރު ދެވަނަ މެމްބަރު ފެންނަން ނެތްކަމަށްވެސް ނަޝީދު ވަނީ ވިދާޅުވެފައެވެ.\nރައްޔިތުންގެ މަޖިލީސް ރައީސް މުހައްމަދު ނަޝީދު މަރަދޫ އިބްރާހިމް ޝަރީފް ދޮންބިލެތް\nDecember 02, 2020 10:51:42\nމަރަދޫ ދާއިރާގެ މެންބަރު ޝަރީފްގެ ނަން އިއްވައި ތަޅުމުން ނެރެފި\nNovember 17, 2019 13:49:52\nހަރުކަށި ފިކުރު ހުއްޓުވަންޖެހޭ: ރައީސް ނަޝީދު\nNovember 18, 2019 10:46:24\nފަނޑިޔާރުން ވަަކިކޮށްފައި ހުރީ ހުތުރު ގޮތަކަށް، އެކަން ބަދަލު ކުރާނަން: ރައީސް ނަޝީދު\nAugust 26, 2020 11:20:07\n"ޒަހާ މަސްއޫލިއްޔަތު އަދާ ނުކުރެއްވި، ދެން ކުރަންވީ ކަންތައް ސާފު"\nލިވަޕޫލާއި ޔުނައިޓެޑް އެއްވަރުވިއިރު، ސިޓީ މޮޅުވެ ދެވަނައަށް\nތިމާވެށި ހިމާޔަތްކުރުން: އުމުރުން ދޮށީ މީހުންނާއި މިލޭނިއަލްސްއަށް\nބާސާ ބަލިކޮށް ބިލްބާއޯ ޗެމްޕިއަންކަން ހޯދައިފި\nފްރެންޑްސް ރީޔޫނިއަން ސްޕެޝަލް އަކީ ހަމައެކަނި ހަނދާން އާކޮށްލުމެއް، އާ އެޕިސޯޑެއް ނޫން!\nކޮވިޑްގައި ކުރިޔަށް އޮތް3ހަފްތާގެ ތެރޭ 90،000 އަށްވުރެ ގިނަ މީހުން އެމެރިކާއިން މަރުވެދާނެ ކަމުގެ އިންޒާރު ދީފި


Ronaldinho ge career halaaku kohlee andhiri farayi\nރޮނާލްޑީނިއޯގެ ކެރިއާ ހަލާކުކޮށްލީ އަނދިރިފަރާތް!\nރޯންލްޑީނިއޯ ހައްޔަރުގައި، އޭނާގެ އަތުގައި އަޅާފައިވާ ބިޑި ފޮރުވުމަށް ފޮތިގަނޑެއް އަޅާފައި\nބްރެޒިލްގެ ރޮނާލްޑީނިއޯ ހުނަރާ މެދު ސުވާލެއް ވެސް ނެތެވެ. އެއީ ދުނިޔޭއިން ފާހަގަވި ހުނަރުވެރި ކުޅުންތެރިޔެކެވެ. އޭނާގެ ކުޅުމުގެ ސްޓައިލުން އެންމެންނަށް ވެސް ހިތްހަމަ ޖެހުން ގެނެސްދިނެވެ. އެހެން ނަމަވެސް ހީކުރެވުނު ވާރާ ގާތަށްވެސް ރޮނާލްޑީނިއޯގެ ފުޓްބޯޅަ ކެރިއާ ހިފަހައްޓާ ނުލެވުނެވެ.\nފްރާންސްގެ ޕީއެސްޖީގައި ރޮނާލްޑީނިއޯ ހުއްޓައި، ބާސެލޯނާގެ އޭރުގެ ރައީސް ހުއާން ލަޕޯޓާ، 2003 ގައި ބާސާއަށް ރޯނާލްޑީނިއޯ ގެނައިރު އޭނާގެ އުމުރަކީ 23 އަހަރެވެ. އެއީ އޭނާގެ ކެރިއަރު ބަދަލުވެގެން ދިޔަ ހިސާބެވެ. އަބަދު ހިނިތުންވެފައި ހުރެ، އޭނާ ޖަހާ ލަނޑުތަކުގެ ސަބަބުން ބާސާގެ ސަޕޯޓަރުންނަށް އޭނާ ހިނިތުންވުން ގެނެސްދިނެވެ. ބާސެލޯނާގެ އެންމެ މުހިންމު ކުޅުންތެރިޔާއަށް އޭނާވި ނަމަވެސް، އެންމެ ޓޮޕް ލެވަލްގައި އޭނާއަށް ހިފަހައްޓާ ލެވުނީ އެންމެ ތިން އަހަރު އެވެ.\nބާސެލޯނާގައި ފުރަތަމަ ކޮޅު އޭނާގެ ލައިފް ސްޓައިލްއާ މެދު އެ ކުލަބުން މައްސަލައަކަށް ނުހެދި އެވެ. އެހެން ނަމަވެސް 2006 ގެ ޗެމްޕިއަންސް ލީގްގެ ކާމިޔާބަށް ފަހު، ރޮނާލްޑީނިއޯގެ ކެރިއަރުގެ އަޑިއަޅާލުން ގަނޑު ފެށިއްޖެ އެވެ.\nޕީއެސްޖީގައި އޭނާ އަށް ކޯޗް ކޮށްދިން ލުއިސް ފެނާންޑޭސް އޭނާގެ ހަނދާތަކުގެ ގޮތުގައި ހާމަކޮށްފައިވާ ގޮތުން ރޮނާލްޑީނިއޯގެ ކިބައިން ޓެކްޓިކަލް ޑިސިޕްލިން ގެއްލުނެވެ. އަދި އޭނާ ލޯބި ކުރާ ކަންތައްތަކުގެ ގޮތުގައި ޕާޓީ ކުރުން ވި ކަމަށް ލުއިސް ފެނާންޑޭޒް ހާމަކޮށްފައި ވެއެވެ.\n"ކުލަބުގެ މީޓިންތަކަށް އޭނާ އަންނައިރު އަންނަނީ އަންހެން ކުދިން ގޮވައިގެންނެވެ." ލުއިސް ފެންޑޭޒް ލިޔެފައި ވެއެވެ.\nބާސާގައި ފުރަތަމަ ކޮޅު، އޭނާގެ ލައިފް ސްޓައިލް މައްސައަކަށް ނުވީ، އެ ދުވަސްވަރަކީ އެކުލަބު ވެސް އަޑިގަނޑަކަށް ވެއްޓިފައިވާ ދުވަސްވަރެއް ކަމަށް ވުމުން ކުލަބު އަލުން ބިނާ ކުރުމުގައި ރޮނާލްޑީނިއޯއަށް އަދާ ކުރެވޭނެ ދައުރު ބޮޑު ކަމުން އޭނާގެ ފުޓްބޯޅައިގެ ހުނަރުން ފައިދާ ހޯދުމަށް އެ ކުލަބުން ބޭނުން ވަފައި ތިބުމުންނެވެ. އެ ކުލަބު ނަގާ ކޮޅަށް ޖެހުމަށް ރޮނާލްޑީނިއޯ މުހިންމު ދައުރެއް އަދާ ކުރި އެވެ.\nދެހާސް ހައެއްގެ ޗެމްޕިއަންސް ލީގަށް ފަހު، ރޮނާލްޑީނިއޯގެ ކެރިއާގެ އަޑިގަނޑަކަށް ވެއްޓިއްޖެ އެވެ. ޓީމުގެ ޕްރެކްޓިސްއަށް ބަރާބަރަށް ހާޒިރު ވުމުގައި އޭނާއަށް ފަރުވާ ކުޑަ ކުރެވެން ފަށައިފި އެވެ. އޭނާ އިސްނަގައިގެން ބާއްވާ ރޭގަނޑުގެ ޕާޓީތައް ހެނދުނާ ހަމައަށް ދިގު ދެމިގެންދެ އެވެ. އޭނާ ޕާޓީ ކުރަނިކޮށް ނަގާފައިވާ ވީޑިއޯތައް އާންމުވާން ފެށި އެވެ.\nބާސާއިން ރޮނާލްޑީނިއޯއަށް ބަރޯސާ ވަމުން ދިޔަ ދިއުން ދާއިމީ ކޮށް ނިންމަން އެ ކުލަބުން އޭރު ދިޔައީ ތައްޔާރު ވަމުންނެވެ. ބާސެލޯނާގެ ލަމާސިއާގައި ހުރި އާޖެންޓީނާގެ ޒުވާން ކުޅުންތެރިޔަކަށް މަޑުމަޑުން ސީނިއާ ޓީމުން ފުރުސަތު ދެމުން ދިޔަ އެވެ. އެ ކުލަބުން ބެލީ އެއީ ރޮނާލްޑީނިއޯގެ ބަދަލުގައި އެ ކުލަބުން ބާރޯސާ ވާނެ ކުޅުންތެރިޔާ ކަމަށެވެ. އާޖެންޓީނާގެ އެ ޒުވާން ކުޅުންތެރިޔަކީ އެ ޓީމުގެ މިހާރުގެ ކެޕްޓަން ލިއޮނަލް މެސީ އެވެ.\nބާސާގެ ސީނިއާ ޓީމަށް މެސީ، ކުޅެން ފެށީ 2004 ވަނަ އަހަރު އެވެ. އެއީ ރޮނާލްޑީނިއޯގެ އެންމެ ރަން ދުވަސް ވަރެވެ. ބައެއް މެޗުތަކުގައި މެސީއަށް ފުރުސަތު ދޭއިރު ދަނޑުމަތީގައި މެސީއަށް އެންމެ ބޮޑަށް އެހީތެރިވެދޭ ކުޅުންތެރިޔަކީ ވެސް ރޮނާލްޑީނިއޯ އެވެ.\nރޮނާލްޑީނިއޯ އާއި މެސީއާ ދެމެދު ދަނޑުމަތީގައި އުފެދުނު ގުޅުން ޓީމުގެ ޑްރެސިން ރޫމާއި ޕްރެކްޓިހާއި އަދި ކުލަބުން ބޭރުގައިވެސް އޮތެވެ. ޒުވާން މެސީއަށް ރޮނާލްޑީނިއޯގެ ނުފޫޒު އޮތުމުން، ބާސާއިން ނިންމީ ރޮނާލްޑީނިއޯ ޓީމުން ދޫކޮށްލުމަށެވެ. އެއީ ރޮނާލްޑީނިއޯގެ ނުފޫޒާހެދި މެސީ ވެސް އެ މަގުން ހިނގައިދާނެ ކަމުގެ ބިރަށްޓަކަ އެވެ.\nބާސެލޯނާގެ ކޯޗް ކަމާ 2008 ވަނަ އަހަރު ޕެޕް ގާޑިއޯލާ ހަވާލުމަށް ފަހު އޭނާ ނިންމީ، ރޮނާލްޑީނިއޯ ދޫކޮށްލުމަށެވެ. އޭނާ ބަދަލުވީ އޭސީ މިލާނަށެވެ. އެ ކުލަބުގައި ވެސް އަދި ފަހުން ބްރެޒިލްގެ ފްލެމިންގޯ އާއި އެތުލެޓިކޯ މިނީރޯގައިވެސް ރޮނާލްޑީނިއޯ ކުރިން ދެއްކި ޖާދޫ ދެއްކޭ ގޮތެއް ނުވި އެވެ.\nމިލާންގައި އޭނާ ކުޅުނު ދަވަސްވަރު އެއް ރޭ، ނައިޓް ކުލަބެއްގައި ޕާޓީ ކުރަމުން ދަނިކޮށް، އެ ކުލަބުގެ ސަޕޯޓަރުން ވަނީ އޭނާ ނައިޓް ކުލަބުން ނެރެ ގެއަށްދާން މަޖުބޫރު ކޮށްފަ އެވެ. ޖެހިގެން އައި ދުވަހަކީ މިލާންގެ ޑާބީ މެޗު އޮތް ދުވަހެވެ.\nއަހަރުތަކެއް ފަހުން، ބާސާއިން ވަނީ އޭނާ އަކީ އެ ކުލަބުގެ އެމްބަސެޑަރު ކަމަށް ކަނޑައަޅާފަ އެވެ. ކުލަބުގެ އެމްބަސެޑަރުގެ ގޮތުގައި އޭނާ ތައާރަފް ކުރުމަށް ކޭމްޕްނޯ ސްޓޭޑިއަމަށް ދާން ޖެހުނު ދުވަހު، އޭނާ ހުރީ ބާސެލޯނާގެ ސިޓީގެ ކެސްޓެލެޑެފެލްސް ބީޗްގައި ސަކާރްތް ޖެހުމަށް ފުޓްބޯޅަ ކުޅޭށެވެ.\nރޮނާލްޑީނިއޯ ކުޅުން ހުއްޓާލި ފަހުން އޭނާ ބުނެފައި ވަނީ، އޭނާގެ ދަރނިތައް ދެއްކުމަށް ދަތިތައް ކުރިމަތި ވެފައިވާ ކަމަށެވެ. އަދި އޭރު ރިޕޯޓްތައް ބުނާ ގޮތުން އޭނާގެ ބޭންކު އެކައުންޓްގައި ހަ ޔޫރޯވެސް ނެތެވެ.\nރޮނާލްޑީނިއޯ ވަނީ ކުރިން ޖަލުގެ އަދަބަކުން ސަލާމަތް ވެފަ އެވެ. އެހެންނަމަވެސް މިފަހަރު އޭނާ ޖަލުން ސަލާމަތެއް ނުވި އެވެ. ޕެރަގުއޭއަށް އެތެރެވުމުގައި ފުރިހަމަ ކުރަންޖެހޭ ކަންކަން ފުރިހަމަ ވެފައި ނުމުން ޕެރަގުއޭގެ ފުލުހުން ވަނީ އޭނާ ޖަލަށް ލާފަ އެވެ. ޕެރަގުއޭގެ ގަވާއިދުތައް ބުނާ ގޮތުން، ބްރެޒިލްގެ މީހަކު ޕެރަގުއޭއަށް އެތެރެ ވެވޭނީ ހަ މަސް ކުރިން އެކަމަށް އެދުމުންނެވެ.


Daniel Day-Lewis act kurun huttaalee kamah iulaan koffi! - TrendingRED\nޑޭނިއަލް ޑޭ ލެވިސް އެކްޓް ކުރުން ހުއްޓާލީ ކަމަށް އިއުލާން ކޮށްފި!\n21 ޖޫން 2017 - 16:00\n3 ފަހަރު އޮސްކާ ހޯދާފައިވާ އަދި ދުނިޔޭގައި ހުރި އެންމެ މޮޅު އެކްޓަރު ކަމަށްވާ ޑޭނިއަލް ޑޭ ލެވިސް އެކްޓް ކުރުން ހުއްޓާލީ ކަމަށް އިއުލާން ކޮށްފިއެވެ.\nޑޭނިއަލް އާއި ހަވާލާދީ ވާހަކަ ދެއްކި ފަރާތުން ބުނި ގޮތުގައި އޭނާ އެކްޓަރެއްގެ ގޮތުގައި ދެން މަސައްކަތް ނުކުރާނެ ކަމަށާއި އޭނާއަށް މި ހުރިހާ އަހަރު ތަކުގައި ލިބުނު އެހީއާއި ހިތްވަރަށް އެންމެންނަށް ޝުކުރު އަދާ ކުރާ ކަމަށް ބުނެ، މިއީ އޭނާގެ އަމިއްލަ ނިންމުމެއް ކަމަށާއި މިކަމާއި ގުޅިގެން އޭނާ ނުވަތަ އޭނާއާއި ހަވާލާދީ ވެސް އެއްވެސް ފަރާތަކުން އެއްވެސް ބަހެއް ދެން ނުބުނާނެ ކަމަށް ބުންޏެވެ.\nމިއަހަރު ކްރިސްމަސްގައި ނިކުންނަން ހަމަޖެހިފައިވާ ޕައުލް ތޯމަސް އެންޑަރސަންގެ ފިލްމެއް ކަމަށްވާ "ފެންޓޮމް ތްރެޑް" ގައި ވެސް 60 އަހަރުގެ މި ތަރި އުޅޭނެއެވެ. އެކްޓް ކުރުން ހުއްޓާލި ކަމުގައި ވިޔަސް މި ފިލްމް އިސްތިހާރު ކުރުމުގައި ޑޭނިއަލް ބައިވެރިވާނެ ކަމަށް ވެސް އޭނާއާއި ހަވާލާދީ ޙަބަރު ދިން ފަރާތުން ބުނެފައިވެއެވެ.\nފިލްމީ ދާއިރާގައި 10 އަހަރަށްވުރެ ގިނަ އަހަރު މަސައްކަތް ކޮށްފައިވާ މި ތަރިއަށް ގިނަ ބައެއްގެ ތައުރީފު ވަނީ ލިބިފައެވެ. އޭނާ އަކީ މިހާތަނަށް އެންމެ މޮޅު ބަތަލު ކަމަށް3އޮސްކާ އެވޯޑް ލިބުނު ހަމައެކަނި ތަރިއެވެ. ފުރަތަމަ އެވޯޑް ލިބިފައި ވަނީ "މައި ލެފްޓް ފުޓް: ދަ ސްޓޯރީ އޮފް ކްރިސްޓް ބްރައުން" ގެ އޭނާގެ އެކްޓިންގ އަށެވެ. ދެވަނަ ފަހަރު "ދެޔާ ވިލް ބީ ބްލަޑް" ފިލްމުގައި އޭނާ އަދާކުރި ރޯލަށެވެ. އަދި ތިން ވަނަ އެވޯޑް ލިބިފައި ވަނީ "ލިންކޮން" ފިލްމުގައި އޭނާ އަދާކުރި ރޯލަށެވެ.


SunOnline: Luthufee ge ehaarai mihaaru gaboolu kuran ves dhathi!\nލުތުފީގެ އެހާރާއި މިހާރު: ގަބޫލު ކުރަން ވެސް ދަތި!\nމުއާވިޔަތު އަންވަރު 10 Jul 2019, 08:48\nހ. ހާޖަރާގޭ، އަބްދުﷲ ލުތުފީ: 30 އަހަރު ފަހުން އޭނާ އާންމުންގެ ލޮލަށް ފެނުނުރިއު ހުރީ ވަރަށް ބޮޑަށް ބަދަލުވެފައި ---\nފަހުގެ ތާރީހެއްގައި ރާއްޖެއަށް ދިން އެންމެ ނުރައްކާތެރި ހަމަލާގެ މޭސްތިރިޔާ ހ. ހާޖަރާގެ އަބްދުﷲ ލުތުފީ ބޭސްފަރުވާއަށް 2010 ވަނަ އަހަރު ރާއްޖެއިން ބޭރަށް ގޮސް ފިލާފައިވަނިކޮށް އޭގެ ނުވަ އަހަރު ފަހުން މިވަނީ އަނބުރާ ރާއްޖެ ގެނައިސްފަ އެވެ.\nލުތުފީ ރޭ ރާއްޖެ ގެނައިސްފައިވާއިރު އޭނާ ހުޅުލޭ އެއާޕޯޓުން ނިކުމެގެން ފުލުހުންގެ ވެހިކަލަށް އެރުމާއި ހަމައަށް ބައެއް ޓީވީ ޗެނަލްތަކުންނާއި އާންމުން އައީ އެ މަންޒަރު ލައިވް ކޮށް ދުރަށް ދައްކަމުންނެވެ. ނޫސްތަކުން ލުތުފީގެ ފޮޓޯތައް ސޯޝަލް މީޑިއާއަށް ދޫކޮށްލި އެވެ.\nނުވަ އަހަރަށްފަހު ލުތުފީ ރޭ ރާއްޖެ ގެނައި އިރު މީގެ 30 އަހަރު ކުރިން އޭނާ ހުރި ގޮތާއި 2012 ވަނަ އަހަރު އާންމުކުރި އޭނާގެ ފޮޓޯއާއި މިރޭ މާލެ ގެނައިއިރު، އޭނާ ހުރި ގޮތާ ހާސް ބައި ތަފާތެވެ. ލުތުފީގެ ސިފަޔަށް އައިސްފައި ހުރި ބޮޑު ބަދަލާ މެދު ބޮޑު ބަހުސެއް އޮތްއިރު އެއީ އޭނާ ނޫން ކަމަށް ވެސް އެއް ބަޔަކު ބުނަން ފަށައިފި އެވެ.\nކުރީގެ ރައީސް ޔާމީން ސަރުކާރުގައި ހޯމް މިނިސްޓްރީގް ސްޓޭޓް މިނިސްޓަރުކަން ކޮށްފައިވާ އަހުމަދު ސިއްދީގު ކުރެއްވި ޓްވީޓެއްގައި ވިދާޅުވީ، ލުތުފީ މާލެ ގެނައިކަމަށް ބުނެ، ގެނައީ ލުތުފީ ނޫން ކަމަށް ބުނާނެ ފުރުސަތު އޮތް ކަމަށެވެ. އެއާ އެކު، މި ބަހުސެއް މިވީ އަދި މާ ބޮޑު މަޖާގަނޑަކާއި ޖޯކަކަށެވެ.\nއެއް ބަޔަކު ބުނީ، ދިވެހި ސައިންސްވެރިޔާ ޕްރޮފެސަރު ހަސަން އުގައިލް އީޖާދުކުރި "ފޭސް ރިކޮގްނިޝަން ސިސްޓަމް" ގެ އެހީގައި، ރޭ ރާއްޖެ ގެނައީ ލުތުފީ ކަން ނުވަތު ނޫންކަން ކަށަވަރު ކޮށްދޭން އެދޭ ކަމަށެވެ. އެ ނޫން ގޮތަކަށް އެއީ ލުތުފީކަން ގަބޫލުކުރަން ވެސް ބޭނުން ނޫން މީހުން ތިއްބެވެ.\nލުތުފީ ރާއްޖެއިން ފިލައިގެން ގޮސް މި އުޅުނު ނުވަ އަހަރުގެ ތެރޭގައި ފިލައިގެން އުޅެން ފަސޭހައަކަށް ލުތުފީ މޫނުމަތީގެ ސާޖަރީއެއް ހަދާފައިވާ ކަމަށް ވެސް ބައެއް މީހުން ތުހުމަތު ކުރެ އެވެ. އޭނާ އުޅުނީ ސިފަ ވެސް ބަދަލުކޮށްގެން "ޒާން"ގެ ނަމުގައި މުޅިން ލަންކާ މީހަކަށް ވެގެން އެވެ. އެހެންވެ، އެއްބަޔަކު މިހާރު އަހަނީ އެއީ ހަމަ ލުތުފީ ހެއްޔެވެ؟\nލުތުފީގެ ސިފައަށް މިހާރު އައިސްފައި މި ހުރި ބޮޑު ބަދަލު އެއް ފަރާތެއްގައި ބާއްވާފައި، 1988 ވަނަ އަހަރުގެ ނޮވެމްބަރު ތިން ވަނަ ދުވަހު ރާއްޖެއަށް ދިން އުދުވާނީ ހަމަލާ ނާކާމިޔާބުވުމުން ރާއްޖެ ދޫކޮށް ފިލަން ދަނިކޮށް ލުތުފީ ހައްޔަރުކޮށްގެން މާލެ ގެނައި ދުވަހާއި އޭގެ ފަހުން މިއަދު އޭނާ އަނބުރާ ރާއްޖެ ގެނައި އިރު ހުރި ގޮތް ވެސް ހާސްބައި ތަފާތެވެ. އެދުވަހު ހުރީ މުންޑެއް އަނދެލައިގެން މުށި ގަމީހެއް ލައިފަ އެވެ. ލައިގެން ހުރި ގަމީސް ހޭވި މޭމަތީ ދެގޮށް ހުރީ ނެއްޓިފަ އެވެ.\nއަތްފައިގައި ބިޑި އަޅުވައިގެން ހަތިޔާރު އެޅި ސިފައިން އޭނާ ވަށާލައިގެން ތިބެ، އެ ދުވަހު ލުތުފީ މާލޭގެ މަގުތަކުގައި ހިންގުވާފައި ގެނައިރު މޫނު މަތިން ފެންނަން ހުރީ ހާސްކަމާއި ނުތަނަވަސް ކަމުގެ އަސަރެވެ. އެހެން ނަމަވެސް 70 އަހަރުގެ ލުތުފީ އިއްޔެ މާލެ ގެނައިރު މޫނު މަތިން ފެންނަން ހުރީ އުފާވެރިކަމާއި ހިތް ހަމަ ޖެހުމުގެ އަސަރުތަކެވެ.\nދެ ދުވަހު ވެސް އެއް ކަމެއް ފާހަގަވި އެވެ. އެއީ އެ ހަމަލާއާ ގުޅިގެން އޭނާ ހައްޔަރު ކޮށްގެން ގެނައި އިރު ވެސް، އާންމުންގެ ފަރާތުން ގޮވިި އެއްޗިއްސާއި ފުރައްސާރައަށް އެއްވެސް ޖަވާބެއް އޭނާ ނުދެ އެވެ. ރޭ ވެސް އެއާޕޯޓް އެރައިވަލްގައި އޭނާ ވަށާލައިގެން ނޫސްވެރިން އުޅުނު އިރު، އޭނާގެ އަގައިން ބަހެއް ނުނިކުމެ އެވެ.\nލުތުފީގެ އުމުރުން 70 އަށް ގޮސްފައިވާ އިރު، އޭނާގެ ސްމާޓްކަން ފެނި އެހާރާއި މިހާރު ގަބޫލު ކުރަން ގިނަ ފަރާތްތަކަކަށް ވަރަށް ވެސް ދައްޗެވެ. އެކަމަކު އެއީ ހަމަ ލުތުފީ އެވެ.


Mahathir ge dhauvathakah Maumoon Malaysia ah | Mihaaru\nކުރީގެ ރައީސް މައުމޫން: އެމަނިކުފާނު އެނބުރި ވަޑައިގަންނަވާނީ އަންނަ ހަފުތާގައި. --ފޮޓޯ/މިހާރު\n13 ފެބުރުއަރީ 2019 - 21:22 1 comment\nމެލޭޝިއާގެ ބޮޑުވަޒީރު، ޑރ. މަހާތީރު މުހައްމަދުގެ ދައުވަތަކަށް ކުރީގެ ރައީސް މައުމޫން އަބްދުލްގައްޔޫމް މިރޭ އެ ގައުމަށް ފުރާވަޑައިގެންފި އެވެ.\nމިއީ، މައުމޫނާ ވަރަށް ގާތް ގުޅުމެއް އޮންނަ މަހާތީރު، މިދިޔަ މެއި މަހުގެ ތެރޭގައި އަލުން ބޮޑުވަޒީރު ކަމާ ހަވާލުވެވަޑައިގަތް ފަހުން ބައްދަލުކުރައްވާ ފުރަތަމަ ފަހަރެވެ. މަހާތީރު އުމުރުފުޅުން 92 އަހަރުގައި އިންތިޚާބު ކާމިޔާބު ކުރެއްވި އިރު މައުމޫން ހުންނެވީ، ކޮއްކޯފުޅު ކުރީގެ ރައީސް އަބްދުﷲ ޔާމީންގެ ސަރުކާރު ވައްޓާލަން އުޅުނު ކަމުގެ ތުހުމަތުގައި ޖަލަށް ލައިފަ އެވެ.\nމައުމޫން ރިފޯމް މޫވްމަންޓުގެ ތަރުޖަމާން ތަޒްމީލް އަބްދުއްސަމަދު ވިދާޅުވީ މައުމޫންގެ ދަތުރުފުޅުގައި، މެލޭޝިއާގެ ބޮޑުވަޒީރަށް އަރުވަން، ރައީސް އިބްރާހިމް މުހައްމަދު ސޯލިހްގެ ހާއްސަ ސިޓީފުޅެއް ހަވާލު ކުރެއްވި ކަމަށެވެ. ރައީސް އިބްރާހިމް މުހައްމަދު ރައީސް ކަމުގެ ހުވާކުރެއްވި ފަހުން، ރަސްމީ ދަތުރުފުޅެއްގައި މެލޭޝިއާ އަށް އަދި ވަޑައެއް ނުގަންނަވަ އެވެ.\nFaris, Mahathir aa badhdhalu kuravvaifi\nމައުމޫން، އެނބުރި ރާއްޖެ ވަޑައިގަތުމަށް ހަމަޖައްސާފައި ވަނީ މި މަހު 21 ގަ އެވެ. މައުމޫން، މަހާތީރްއާ ބައްދަލުކުރައްވާ އިރު، ދަރިކަލުން، ދިއްގަރު ދާއިރާގެ މެމްބަރު އަހްމަދު ފާރިސް ވަނީ މިދިޔަ އަހަރުގެ ފަހުކޮޅު މަހާތީރްއާ ބައްދަލުކުރައްވައިފަ އެވެ.\nމައުމޫންއާ އެކު ޕީޕިއެމްގެ ކުރީގެ ނައިބު ރައީސް އައިމިނަތު ނާދިރާ އާއި އަބްދުﷲ ކަމާލުއްދީން ބައިވެރިވެވަޑައިގަންނަވަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް މެލޭޝިއާ މަހާތިރު މުހައްމަދު ރާއްޖެ-މެލޭޝިއާ


Kotarin Ley Fununutha Hafthaeh Fahun Maruvi Dhivehi Anhenehge Vahaka!\nދެރޭ ޓައިލްސް މަތިން ލޭފެނުނު، ފާހާނާތެރެއިން އަތެއް ފެނުނު. އެ އަތްތިލައިގެ ކުޑަވާ އިގިއްޔެއްނެތް. އެ އަތްތިލައިން ފޭބީ ހުސްލޭ---\nކޮޓަރިން ލޭ ފެނުނުތާ ހަފްތާއެއްތެރޭ މަރުވި ދިވެހި އަންހެނެއްގެ ވާހަކަ!\n27 ޖެނުއަރީ 2022 - 18:55:13\nމިއީ ރާއްޖޭގެ ދެކުނުގެ ރަށެއްގައި ހިނގާފައިވާ ހަނގީގީ ހާދިސާ އެކެވެ. ދިވެހި އަންހެނަކަށް އޭނާގެ ނިދާ ކޮޓްރިން ލޭފެނުނު ތާ މާގިނަ ދުވަހެއް ނުވެ، އޭނާ މަރުވެގެން ދިޔަ ހިތްދަތި ގޮތުގެ ވާހަކައެވެ. ސިހުރުގެ ގިލަން ވެރިކަމުުގެ ވޭނުން ކަސްތޮޅު އެޅި ނިމިދިޔަ އަންހެނެއްގެ ވޭނީ ކެކުޅުމުގެ ވާހަކައެވެ.\nމިއީ ދާދި ފަހުން ހިނގާދިޔަ ހާދިސާއެކެވެ. އިރުމާ އޭނާގެ އުމުރުން އެންމެ 50 އަހަރުގައި މަރުވެދިޔައީ ސިހުރު ޖެހިފައި ހުރިކަން ނޭނގި ސިހުރުގެ ބިރުވެރިކަން ލޯމަތިން ފެނިފައެވެ.\nއިރުމާގެ ގާތްތިމާގެމީހުން ބުނާގޮތުން އިރުމާއަކީ އެރަށަށް އުފަންވި އެންމެ ރީތި އަންހެނާއޭ ބުންޏަސް ދޮގަކަށް ނުވާނެވެ. ގައިގެ ކުލަރީތި، ހަން އޮމާން ޗާލު އަންހެނެކެވެ. ފުރާ ފުރިހަމަވަމުން އާއިރު ހިތްއެދޭ މީހަކާއިއެކު އުފާވެރި ދިރިއުޅުމަކަށް އުންމީދުކުރިއެވެ.\nނަމަވެސް މައިންބަފައިންގެ މަޖުބޫރުން އުމުރުން އެންމެ 15 އަހަރުގައި އުމުރުގެ ތަފާތު ގުނަ ބޮޑު ފިރިހެނަކާއި ކައިވެނި ކުރުވިއެވެ. ބަލާ ބެލުމަށް އެއީ ރީތި ފިރިހެނެއް ނޫން ކަމުގައި ވިޔަސް މުއްސަދި މީހެކެވެ. ލާރިއާއި ފައިސާ ހުރި މީހެކެވެ.\nމައިންބަފައިންގެ އެދުމުގައި އިރުމާ ކައިވެނި ކުރިނަމަވެސް އޭނާ އެފިރިހެން މީހަށް އަށް ހިތެއް ނޭދެއެވެ. ކައިވެނީގައި ހޭދަވި ތިން އަހަރުތެރޭވެސް އިރްމާގެ ހިތް އުމުރުން ތަފާތު ބޮޑު، ނުވެސް ދަންނަ ފިރިމީހާއަކަށް ނުލެބުނެއެވެ.\nއިރުމާގެ ދައްތަ ނާޒްނީ މިވާހަކަ "ސީއެންއެމް" އަށް ކިޔައިދިނީ އިރުމާގެ އެމާޒީ ހަދާން ކުރަމުންނެވެ. ނާޒްނީ ބުނިގޮތުން ދުވަސްތައް ފާއިތުވެ އިރުމާއަށް ދަރިއަކު ވެސް ލިބުނެވެ. ފިރިމީހާދެކެ ކިތައްމެ ހިންހަމަ ނުޖެހުނަސް ދަރިއަށް އިރުމާ އަޅާލައެވެ. އަދި އެދަރިއަށް އިރުމާ ލޯބިވެސް ދިނެއެވެ.\nނަމަވެސް ކައިވެންޏަށް ތިންއަހަރު ވީއިރު، އުމުރުން 15 އަހަރުގައި ގަދަކަމުން ކައިވެނިކުރުވި އިރްމާގެ ފިރިމީހާ ދެކެ އޭނާއަކަށް ލޯތްބެއް ނުވެވުނެއެވެ. އެހެންކަމުން އަމިއްލަ އުފަލަށްޓަކައި އެ ކައިވެންޏާއި އޭނާ ދުރުވިއެވެ. އިރުމާ ވައްހާބު އާއި ދުރަށް ދިޔައީ އެތައް އުދަނގުލަކަށް ފަހުގައެވެ.\nއެ އުނދަގޫ ދުވަސްތަކަށްފަހު، މާގިނަދުވަހެއް ނުވެ އިރުމާ ހިތް އެދޭފަދަ ބައިވެރިއަކު އޭނާއަށް ފެނުނެވެ. އަދި ކައިވެނި ކުރިއެވެ. ސާއިދު އިރުމާ ދެކެ ލޯބިވީ އިންތިހާ އަށެވެ. އިރުުމާ އަށް ހީވީ ދުނިޔޭގެ ހަތަރު ބިތުން އޭނާއަށް އުފާވެރި ކަމުގެ ވައިރޯޅި ޖެހޭ ހެންނެވެ. ސާއިދު އޭނާގެ ތަނަވަސް ކަމުން އަގުބޮޑު ކާރާއި އުޅެވޭނެ ފެންވަރުގެ ގެއެއްވެސް އިރުމާއަށް އަޅައިދިނެއެވެ.\nއެގެއަށް ބަދަލުވާން އިރުމާ ދިޔައީ ތައްޔާރު ވަމުންނެވެ. ހަމައެދުވަސް ކޮޅު އިރުމާއަށް ނޭނގޭ އުނދަގޫތަކެއް ވާން ފެށިއެވެ. އެވާހަކަ ތައް އިރުމާ ދިޔައީ އޭނާގެ ދައްތަ ނާޒްނީ އަށް ކިޔައި ދެމުންނެވެ.\nއޭގެތެރެއިން ހާދިސާއެއް ހިއްސާކުރަމުން ނާޒްނީ ބުނީ އެއްދުވަހެއްގެ އިރު އޮއްސި ހަތެއް ޖަހަމުން ދަނިކޮށް އިރްމާ ދިރިއުޅޭ ގެއަށް އޭނާ ދިޔައީ އެގޭ ކައިރިން ދަމުން ކޮއްކޮ ކައިރިއަށް ވަދެލުމަށް ކަމަށެވެ.\nބޭރު ބޮޑު ދޮރުން އެތެރެއަށް ވަދެގެން ދިޔައިރު މީހަކު ފެންނަން ނެތުމުން އިރްމާގެ ކޮޓަރިއަށް އޭނާ ވަނެވެ. ކޮޓަރި ދޮރު ހުޅުވުމާއެކު، އިރުމާ ދުވެފައިސް "ދައްތާ އަހަރެެން ސަލާމަތް ކުރާށޭ" ކިޔަމުން ރޮމުން ނާޒްނީގެ ގައިގާ އޮޅުލައިގަތް ކަމަށް ނާޒްނީ ބުންޏެވެ.\nނާޒްނީ ބުނީ އެވަގުތު އިރުމާ ކޮންމެވެސް ބޮޑު ކަމެއް ދިމާވި ވާހަކަ ކިޔައިދޭން އުޅުނު ކަމަށާއި ނަމަވެސް ފަހުން ކަމެއް ނުވާކަމަށް ބުނެ އެވާހަކައެއް ނުދެއްކި ކަމަށެވެ. ކިޔާދޭން ބުނުމުންވެސް އެއީ ހީވި ހީވުމެއް ކަމަށް ބަލާ އެކަމާއި އަޅާނުލުމަށް ބުނެ ފަހަުން އެވާހަކަ ނުދައްކާ ކަމަށް އޭނާ ބުންޏެވެ.\nނާޒްނީ ބުނީ އޭނާއަށްވެސް އެވަގުތު އެފަދަ އެއްވެސް ކަމެއް އެގިފައި ނުވާތީ ނުބައި ގޮތަކަށް ވިސްނާލާކަށްވެސް ނޭނގުނު ކަމަށެވެ.\nއޭގެ ދެތިންދުވަސް ފަހެވެ. މެއަށް ތަދުވެ މާބޮޑަށް އިރުމާ ވަރުބަލިވާން ފެށިއެވެ. އިރުމާގެ ފިރިމީހާ އޭނަ ގޮވައިގެން އަވަހަށް މާލެ ދިޔައެވެ. ދޮޅުގަނޑި އިރުގެ ދަތުރަކަށްފަހު އިރުމާ އަށް މާލެ އާދެވުނެއެވެ.\nއެއާޕޯޓްގަ މަޑުކުރިތަނާ މާބޮޑަށް އިރުމާ ވަރުދެރަވާން ފެށި ކަމަށާއި، އެމްބިއުލާންސް ތެރޭގައި އޮވެ މަރުވުމާއި ހަމަޔަށް ހޭދަވި ވަގުތުގައި އޭނާއަށް ކޮޓަރި ތެރެއިން ފެނުނު ބިރުވެރި ވާހަކަ ތައް ކިޔައިދެމުން ދިޔަކަމަށް އިރުމާގެ ފިރިމީހާ ސާއިދު ބުނި ކަމަށް ނާޒްނީ ބުންޏެވެ.\nއިރްމާގެ ފިރިމީހާ ބުނި އިރްމާއަށް ދެރޭ ލޭ ފެނުނޭ ޓައިލްސް މަތިން. ފާހާނާތެރެއިން އަތެއް ފެނުނު. އެ އަތްތިލައިގެ ކުޑަވާ އިގިއްޔެއްނެތް. އެ އަތްތިލައިން ފޭބީ ހުސްލޭ. މިގޮތަށް އިރްމާ އެފަދަ ވާހަކަތަކެއް އެވަގުތު ކިޔާ ދެމުން ދިޔަ އޭ" ނާޒްނީ ބުންޏެވެ.\nއެވާހަކަތައް ކިޔައިދެމުންދަނިިކޮށް ހޮސްޕިޓަލާއި ހަމަޔަށް ނުދެވި އުޅެނިކޮށް އިރްމާ މިދުނިޔެ ދޫކޮށްދިޔައީއެވެ.\nނާޒްނީ ބުނީ އެއީ ސިހުރުގެ ކަމެއްކަން އެގުނީ އެހާ ހިސާބުން ކަމަށާއި ނަމަވެސް އޭރު މާބޮޑަށްވެސް ލަސްވެއްޖެ ކަމަށެވެ. އެއީ އޭނާގެ މައިންބަފައިން އޭނާ ކުޑައިރު ކައިވެނި ކުރުވި ވައްހާބް އިރްމާ ފަހުން ކުރި ކައިވެނި ރޫޅާލުމަށް ހަދާފައިވާ ސިހުރެއްކަމަށް ނާޒްނީ ކިޔާދިނެވެ. މަރުވުމުގެ ކުރިން އިރްމާއަށް ފެންނަމުންދިޔަ ބިރުވެރި ކަންކަމާއި، ވަމުންދިޔަ އުނދަގޫތަކަކީ ސިހުރުގެ ސަބަބުން ކުރިމަތިވި ކަންކަން އެނގުނު އިރު އޮތީ މާ ލަސްވެފައެވެ.\nސިޙުރަކީ މާތް ﷲ ހަރާމް ކުރައްވާފައިވާ ބޮޑެތި ފާފަތަކުގެ ތެރޭގައިވާ ބޮޑު ފާފައެކެވެ. ސިހުރުގެ ސަބަބުން ބައެއް މީހުން ނިދިން މަހްރޫމުވެ އަނެއް ބަޔަކަށް ނުތަނަވަސްކަމާއި ހިތްހަމަނުޖެހުން ވެރިވެ އެވެ. މިކަމަކީ އިސްލާމީ މުޖުތަމައެއްގައި އޮންނަންވާނޭ ކަމެއް ވެސް ނޫނެވެ. ނަމަވެސް ހިތާމައަކީ މި ކުޑަކުޑަ މުޖުތަމައުގައިވެސް ސިހުރު ފަންޑިތަ ވަރަށް ބޮޑަށް އާއްމުވެފައިވާ ކަމެވެ.\nސިހުރު ހާހޫރަ ހަދާ މީހުން އެކަން ކުރަނީ އީމާންކަން ބަލިކަށިވުމުންނެވެ. ތިމާގެ ކިބައިގައި ނެތް ކުޅަދާނަކަމެއް ހޯދުމުގެ މަޤްސަދުގައެވެ. ނަމަވެސް އެފަދަ މީހުންނަށް ވިސަނައިނުގަނެވޭ ކަމަކީ އެއީ، ދާއިމީ ގޮތެއްގައި ލިބޭ ކުޅަދާނަ ކަމެއް ނޫންކަމެވެ. އެކަމުގެ ނުރައްކަލަކީ، ސިހުރު ހަދާ މީހާ މާތް ﷲ އަށް އުރެދި، ޝައިޠާނާގެ އަމުރުތަކަށް ކިޔަމަންވާން ޖެހުމެވެ. އެކުޅަދާނަކަން ހޯދޭނީ ޝައިޠާނާ މެދުވެރިކޮށް ކަމަށްވާތީ، ދީނުން ބޭރުވާ ކަންކަން ކުރުމަށް ސިހުރު ހަދާ މީހާ އަށް ޝައިޠާނާ އަމުރުކުރެ އެވެ. އެ އަމުރުތަކަށް ކިޔަމަންވުމުން ނޫނީ ޝައިޠާނާގެ ވާގިވެރިކަމެއް ނުލިބެ އެވެ.\nސިޙުރު ހެދުމަކީ ޝައިޠާނީ އަމަލެކެވެ. ޝިރުކު ކޮށްގެންނާއި ހުތުރު ރޫހުތަކާ ގާތް ގުޅުމެއް އުފައްދައިގެން އެ ތަކެތީގެ ބަހަށް ހެއްލިގެން މެނުވީ އެކަމެއް ނުކުރެވެ އެވެ. ސޫރަތުލް ބަޤަރާގެ 102 ވަނަ އާޔަތުގައި މާތް ﷲ ވަހީ ކުރައްވާފައިވާ ބަސްފުޅުގެ މާނައިގައިވެ އެވެ. "އެހެނެއްކަމަކު، އެޝައިޠާނުން ކާފިރު ވޫއެވެ. އެއުރެން މީސްތަކުންނަށް ސިހުރު އުނގަންނައި ދިނުމުންނެވެ."\nބަޤަރާ ސޫރަތުގެ 102 ވަނަ އާޔަތުގެ މާނައިގައިވެ އެވެ. "ފަހެ، މީހާ އާއި އެމީހާގެ އަނބިމީހާއާ ދެމެދު ދުރުކޮށް ވަކިކުރާނޭ ގޮތް އެ ދެ މަލާއިކަތުންގެ ކިބައިން އެއުރެން އުނގެނި އުޅެތެވެ." އަދި ކީރިތި ރަސޫލާ ހަދީޘް ކުރައްވާފައިވާ ބަސްފުޅެއްގެ މާނައިގައިވެ އެވެ. "ފަނާކުރަނިވި ހަތް ފާފައިން ތިޔަބައިމީހުން އެއްކިބާވާށެވެ! ދެންނެވުނެވެ. އެއީ ކޮން ކަންތައްތަކެއް ތޯއެވެ؟" ޙަދީޘްކުރެއްވި އެވެ. "މާތް ﷲ އަށް ޝަރީކު ކުރުމާއި، ސިޙުރު ހެދުމާއި ޙައްޤަކާ ނުލައި މީހަކު މެރުމާއި ރިބާ ކެއުމާއި ޔަތީމުންގެ މުދާ ޙައްޤަކާ ނުލައި ކެއުމާއި ހަނގުރާމައިގެ މައިދާނުން ފިލުމާއި އިއްފަތްތެރި މުއުމިނު އަންހެނުންނަށް ޤަޛްފު ކުރުމެވެ."\nއެބައިމީހުންނަށް އެހީތެރިވާ ޝައިޠާނުން ބަދަލަކާ ނުލައި އެހީތެރިނުވާނެއެވެ. އަންއާމު ސޫރަތުގެ 128، 129 ވަނަ އާޔަތުގެ މާނައިގައިވެ އެވެ. "އެކަލާނގެ، އެއުރެން އެންމެން އެއްކުރައްވާ ދުވަސް ހަނދުމަ ކުރާށެވެ! (އެދުވަހުން، އެކަލާނގެ ވަޙީ ކުރައްވާނެތެވެ.) އޭ ޖިންނީންގެ ޖަމާޢަތުގެ މީހުންނޭވެ! ތިޔަބައިމީހުން އިންސީންގެ ވަރަށް ގިނަ މީހުންނަށް މަގުއޮޅުވައިލީމު އެވެ. ދެން އިންސީންގެ ތެރެއިން އެއުރެންގެ އެކުވެރިން ދަންނަވާނެތެވެ. އަޅަމެންގެ ވެރި ރަސްކަލާކޯ އެވެ! އަޅަމެންގެ އެއް ބަޔަކު އަނެއް ބަޔެއްގެ ކިބައިން ފައިދާ ހޯދީމުއެވެ. އަދި އިބަރަސްކަލާނގެ، އަޅަމެންނަށް ކަނޑައަޅުއްވައިދެއްވައިފައިވާ އަޖަލަށް އަޅަމެން ފޯރައްޖައީމު އެވެ. އެކަލާނގެ ވަޙީ ކުރައްވާނެތެވެ. ތިޔަބައިމީހުން ތިބޭނެ ތަނަކީ ނަރަކަ އެވެ. الله އިރާދަކުރެއްވި ވަގުތަކަށް މެނުވީ، އެއުރެން އެތާނގައި ދެމިތިބެނިވި ގޮތުގައެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ ޙަކީމްވަންތަ މޮޅަށް ދެނެވޮޑިގެންވާ ރަސްކަލާނގެ އެވެ. ހަމަ އެފަދައިން އެއުރެން ހޯދައިގަތް ކަމުގައިވީ ކަންތަކުގެ ސަބަބުން، ތިމަންރަސްކަލާނގެ އަނިޔާވެރިންގެ އެއްބަޔަކު އަނެއްބަޔަކާ މަތިކުރެއްވީމެވެ."\nމި އާޓިކަލްގައި މިވަނީ ރާއްޖޭގައި ހިނގި ހަގީގީ ހާދިސާއެކެވެ. ސީއެންއެމްއިން "ހަގީގީ ހާދިސާ" މި ނަމުގައި ގެނެސްދެމުންދާ ވާހަކަތަކުގައި ހިމެނޭ މީހުންގެ ޒާތީ މައުލޫމާތުތައް ރައްކާތެރި ކުރުމުގެ ގޮތުން ވާހަކައިގައި ބޭނުންކޮށްފައިވާނީ އެމީހުންގެ އަސްލު ނަމެއް ނޫނެވެ.


Budget: Atholhu thakah haassa iskameh\nބަޖެޓު: އަތޮޅުތަކަށް ހާއްސަ އިސްކަމެއް\nއަތޮޅުތެރޭގައި ހާއްސަ ޕްރޮޖެކްޓުތަކެއް ހިންގަން ވަނީ ނިންމާފައި -- ފޮޓޯ: / އަވަސް\nއަތޮޅުތަކުގައި އެކި ދާއިރާތަކުން ދެވޭ ހިދުމަތްތަކުގެ ފެންވަރު ރަނގަޅު ކުރުމަށް ބޮޑު އިންވެސްޓްމަންޓެއް ކުރަން ނިންމާފައިވާ ކަމަށް ފިނޭންސް މިނިސްޓްރީން ބުނެފި އެވެ.\nރައްޔިތުން މަޖިލީހަށް ފިނޭންސް މިނިސްޓަރު އިބްރާހިމް އަމީރު މިއަދު ހުށަހެޅުއްވި ބަޖެޓުގައިވާ ގޮތުން، އަތޮޅުތަކުގެ ތައުލީމީ ފެންވަރު ރަނގަޅު ކުރުމަށް ރާއްޖޭގެ ފަސް ސަރަހައްދެއްގައި އިންވެސްޓް ކުރުމަށް ވަނީ ނިންމާފަ އެވެ.\nއެގޮތުން، ހަތަރު ރަށެއްގައި ސްޓޭޓް އޮފް ދި އާޓް ޓިވެޓް ސެންޓަރު ގާއިމް ކުރުމާއި، ލ. އަތޮޅުގައި ޓުއަރިޒަމް ޓްރެއިނިން ފެސިލިޓީ ގާއިމް ކުރާނެ ކަމަށް ފިނޭންސް މިނިސްޓަރު ވިދާޅުވި އެވެ. ޓިވެޓް ސެންޓަރުތައް ގާއިމް ކުރުމަށް ވަނީ 11 މިލިއަން ރުފިޔާ އަދި، ލ. އަތޮޅު ފެސިލިޓީ އަށް 14 މިލިއަން ވަނީ ހަމަޖައްސާފަ އެވެ.\nމީގެ އިތުރުން، އަތޮޅުތެރޭގައި ތައުލީމީ ދާއިރާގެ އިންފްރާސްޓްރަކްޗާ ތަރައްގީ ކުރުމަށް 249 މިލިއަން ރުފިޔާ ކަނޑައަޅާފައިވާ ކަމަށްވެސް މިނިސްޓަރު ވިދާޅުވި އެވެ.\nސިއްހީ ދާއިރާގެ އިންވެސްޓްމަންޓުގެ ދަށުން، ފަސް ރަށެއްގައި ޓާޝިއަރީ ހޮސްޕިޓަލް ގާއިމް ކުރުމަށް 191 މިލިއަން ރުފިޔާ އާއި ގަމުގައި ކެންސަރު ހޮސްޕިޓަލް ގާއިމް ކުރަން 98 މިލިއަން ރުފިޔާ ވަނީ ކަނޑައަޅާފަ އެވެ. މީގެ އިތުރުން، ހިތަދޫ ރީޖަނަލް ހޮސްޕިޓަލް ޕްރޮޖެކްޓަށް 34 މިލިއަން ރުފިޔާ ބަޖެޓުކޮށްފައިވެ އެވެ.\nފިނޭންސް މިނިސްޓަރު ވިދާޅުވީ އިގްތިސޯދީ ކުރިއެރުމަށް ކުރާ ހަރަދުގެ ތެރެއިން، އުތުރުގެ ސަރަހައްދުގައި ހައި ސްޕީޑް ފެރީގެ ނިޒާމަށް 53 މިލިއަން ރުފިޔާ ކަނޑައަޅާފައިވާ ކަމަށެވެ.\nއަތޮޅު ތެރޭގައި ހިންގާ ޕަބްލިކް ސެކްޓާ އިންވެސްޓްމަންޓް ޕްރޮގްރާމްތަކަށް (ޕީއެސްއައިޕީ)، 1718 މިލިއަން ރުފިޔާ ބަޖެޓުކޮށްފައިވެ އެވެ.\nރައްޔިތުންގެ މަޖިލިސް ދައުލަތުގެ ބަޖެޓް ފިނޭންސް މިނިސްޓްރީ + މިނިސްޓްރީ އޮފް އެޑިއުކޭޝަން އިބްރާހިމް އަމީރު


ބަހަށް ޚިދުމަތްކުރުމަކީ ބަސް ބޭނުންކުރުން: ޢާމިރު - DhiDaily\nބަހަށް ޚިދުމަތްކުރުމަކީ ބަސް ބޭނުންކުރުން: ޢާމިރު\nމުޙައްމަދު ޢާމިރު(ފަރެސް) ޖަލްސާއެއްގައި ވާހަކަ ދައްކަވަނީ. ފޮޓޯ: ސަން\nދިވެހިބަހަށް މި ވަގުތަށް އެންމެ ބޮޑަށް ކުރާން ޖެހިފައި އޮތް ޚިދުމަތަކީ ދިވެހިބަސް ބޭނުންކުރުންކަމަށް، ދިވެހިރާއްޖޭގެ ޤައުމީ އަރުޝީފުގެ ޑިރެކްޓަރ ޖެނެރަލް މުޙައްމަދު ޢާމިރު (ފަރެސް) ވިދާޅުވެއްޖެއެވެ.\nމިއަދަކީ ދިވެހިބަހުގެ ދުވަހެވެ. ކޮންމެ އަހަރެއްގެ އެޕްރީލު މަހުގެ 14 ވަނަ ދުވަސް، ދިވެހިބަހުގެ ދުވަހުގެ ގޮތުގައި ފާހަގަކުރަން ސަރުކާރުން ނިންމެވީ 2015 ވަނަ އަހަރުގައެވެ. މި ދުވަސް ފާހަގަކުރަނީ ދިވެހިބަހުގެ އަދީބު ފަޟީލަތުއްޝައިޚު އަލްމަރުހޫމް ޙުސައިން ޞަލާޙުއްދީން އުފަންވެވަޑައިގެންނެވި ދުވަހާއި ގުޅިގެންނެވެ. އެ މަނިކުފާނު އުފަންވެވަޑައިގަތީ މީލާދީން 1881 ވަނަ އަހަރުގެ އޭޕްރީލުމަހުގެ 14 ވީ ބުރާސްފަތި ދުވަހުގައެވެ.\nމިއަދާ ގުޅިގެން މި ނޫހަށް ދެއްވި ބަސްދީގަތުމެއްގައި ޢާމިރު ވިދާޅުވީ ބަހަށް ޚިދުމަތްކުރުމަކީ ބަސް ބޭނުންކުރުން ކަމަށެވެ. އެ ގޮތުން ދޭދޭމީހުންގެ ވާހަކަ ދެއްކުމުގައްޔާއި، އޮފީސްތައް ހިންގުމުގައްޔާއި، ވިޔަފާރިތައް ހިންގުމުގައި ވީ އެންމެ ފުޅާ ދާއިރާއެއްގައި ބަސް ބޭނުންކުރުމުގެ މުހިންމުކަން ފާހަގަކުރެއްވިއެވެ.\n”ބަހަށް ޚިދުމަތްކުރުމަކީ ބަސް ބޭނުންކުރުން. މިއީ އަބަދުވެސް އަޅުގަނޑު ދައްކާ ވަކާލާތުކޮށް ލިޔެއުޅޭ އެއްޗެއް. ބަހަށްކުރާ އެންމެ ބޮޑު ޚިދުމަތަކީ ބަސް ބޭނުންކޮށް އުޅުމޭ. އެހެންވީމާ ދިވެހިބަހަށް މި ހިނދަށް އެންމެ ބޮޑަށް ޖެހިފައި އޮތް ޚިދުމަތަކީ ދިވެހި ބަސް ބޭނުންކުރުން.“ ޢާމިރު ވިދާޅުވިއެވެ.\nމީގެ އިތުރުން ޢާމިރު ވިދާޅުވީ ދިވެހި ބަސް ބޭނުން ކުރެވެން އޮންނަ މަގާމުތަކުގައި ކޮންމެވެސް ބޭރުބަހެއް ބޭނުންކުރުމަކީ ބަހަށް ލިބިގެންދާ ނިކަމެތިކަމެއް ކަމަށެވެ. ހަމައެހެންމެ ދިވެހި ބަހުގައި ލަފުޒު ނެތިގެން ވާހަކަ ދައްކާއިރު، ހުރި ލަފުޒު ބޭނުން ނުކުރާކަން ވެސް ޢާމިރު ފާހަގަކުރެއްވިއެވެ.\n”ގަނޑުކޮށް ވިއްކުމާއި، ވަކިވަކިން ވިއްކުން އޮއްވައި ހޯލްސޭލްއާއި ރީޓެއިލް ބޭނުންކުރަނީ.“ ކުޅަދާނަ ލިޔުންތެރިޔާ ޢާމިރު މިސާލެއް ޖެއްސެވިއެވެ.\nޢާމިރު ވަނީ ދައުލަތުގެ ބައެއް ތަންތަނުގައި މުޅިން އިނގިރޭސި ބަސް ބޭނުންކުރާތީ ކަންބޮޑުވުން ފާޅުކުރައްވައިފައެވެ. ބަސް ދިރެމުންނުދަނީ ބަސް ބޭނުން ނުކުރުމުންކަމަަށް ޢާމިރު ވިދާޅުވިއެވެ.\nދިވެހިބަހަށް ގިނަގުނަ ޚިދުމަތްތަކެއް ކުރައްވަމުން ގެންދަވާ ޢާމިރު ވިދާޅުވީ ބަހުގެ އުފެއްދުންތައް އިތުރުކުރުމަކީ ބަހަށް ލިބިގެންދާނެ ކުރިއެރުމެއް ކަމަށެވެ. ހަމައެއާއެކު އަދަބީ އުފެެެއްދުންތައް ކުރިއާއި އަޅައިބަލާއިރު އިތުރުވަމުން އަންނަކަން ވެސް ޢާމިރު ވަނީ ފާހަގަކުރައްވައިފައެވެ.


BREAKING NEWS: Anehkaaves Raajje In Record Eh, Miadhu 734 Meehun Fassi - Vaguthu\nއަނެއްކާވެސް ރާއްޖެ އިން ރެކޯޑެއް: މިއަދު 734 މީހުން ކޮވިޑަށް ފައްސިވި\nމިއަދު އިރުއޮއްސި 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 734 މީހުން ކޮވިޑް-19 އަށް ފައްސިވެއްޖެއެވެ.\nމިއަދު ފައްސިވި މީހުންގެ ތެރެއިން 540 މީހުން ފައްސިވީ މާލެއިންނެވެ. 186 މީހުން އަތޮޅުތެރެއިން މިއަދު ފައްސިވިއެވެ. ރިސޯޓްތަކުން 07 މީހުން އަދި އިންޑަސްޓްރިއަލް ރަށްތަކުން އެކަކު މިއަދު ފައްސިވިއެވެ.\nމެއި 5, 2021 22:27\nވޯޓު ހޯދަން އުޅެ ސޯޓުބޭލި ގައުމުގެ ހާލަތު ގޯސްވީމާ އެންމެ ފަހުން ގޯސްމިވީ އާންމު ރައްޔިތުން. އަދިވެސް ހުރިހާ ކަމެއް ފަރުދީ ޒިމްމާއައް ދޫ ކޮއްލާފަ. މައިމޫނާ އިސްތިއުފާ!!!\nމެއި 5, 2021 22:31\nމެއި 5, 2021 22:50\nޢެމްޑީޕީ އެތެރޭގެ އިންތިހާބު ނުބޭއްވޭ ގޮތަށް ލޮކްޑައުން ކޮށްގެން ނުވާނެ!!!ހެހެހެހެހެޙެ\nމެއި 5, 2021 22:59\nޝުކުރިއްޔާ ހިޔަޅު އިންޑިއާ\nޝުކުރިއްޔާ ލާދީނީ ނަޝީދު\nޝުކުރިއްޔާ ހީލަތްތެރި ސޯލިހު\nޝުކުރިއްޔާ ކޯލިޝަންގެ ބައިވެރިން ދިވެހިންގެ އަދުއްވުންކަމުގައިވާ އިމްރާން، މައުމޫން އަދި ގާސިމް\nމެއި 5, 2021 23:01\nކަ މާއިބެހޭހުރިހާއެން މެންގެ މައްޗަށް ދައުވާކުރަންގޮވާލަން!! ޚާއްސަކޮށް ބޮޑުވަޒީރަށް !! އަލިފު ހާ\nމެއި 5, 2021 23:03\nކިހާވަރެއް ވީމމމމމމނަތަ ބޯރޑަ ބަންދު ކުރާނީ\nމެއި 5, 2021 23:04\nމ ރައީސް އިންތިހާބު ބާއްވައިފި އެވެ.\nމެއި 5, 2021 23:15\nކޮބައިތަ ގުރާފް ހަދާކުދިން ؟ ތިއިންގުރާފެއް ބޮޑުވަޒީރަށްވެސް\nވެދު މަށްއަރުވާބަލަ !! އަދި ލޯއަލިއައިނެއްވެސްހަދިޔާކުރާތި !!\nމެއި 5, 2021 23:20\nމިހާރުދެން ޕޮސިޓިވް ނުވެ ހުރީކާކުބާވަ؟ ޢަދިވެސް މާލެ އެން މެން ސާ މްޕަލް ނުނެގޭބާވަ... ބަލިވި އެން މެނަށް އަވަސް ޝިފާއެއް ދެއްވާށި..\nމެއި 5, 2021 23:46\nލަފާކުރެވޭ ގޮތުގައި ކޮވިޑްގެ އަދަދެއް ރަމަޟާން މަސް ނިމިގެން އަދި ހަރޯދަ ނިމުމުގެ ކުރިން ދަށެއް ނުވާނެ. ކޮންމެ އަހަރެއްގެ ރަމަޟާންމަހެއްގައި ރާއްޖޭގައި ރޯގާ ފެތުރޭ މިންވަރު ބޮޑުވާނެ. ރެކޯޑްތައް ބަލައިފިއްޔާ މިކަން ފެންނާނެ. މިހެން މިވަނީ ރަމަޟާންމަހުގައި އާދަޔާ ޚިލާފަށް ފިނިބުއިންތައް ބޯތީ. މިކަން މިހެން ހިނގާކަށް އެނގޭއިރު އަދި އަމުދުން ކޮވިޑް ފަދަ ބައްޔެއް އޮތް ދުވަސްވަރެއްގައި ފިނި ބުއިންތަކާ ދުރަށް ދިއުމަށް އެއްވެސް ފަރާތަކުން އިރުޝާދު ނުދޭ. ފިނި ބުއިންތަކާ ގުޅިގެން މިހެން ވާނެއެކޭ ބުނެއެއް ނުދޭ. ނަތީޖާއަކަށް މިވީ އާދަޔާ ޚިލާފަށް ފެތުރެން ކޮވިޑަށް ފުރުޞަތު ލިބުން. މިދިޔަ އަހަރު މިހެން ދިމާނުވީ އެންމެން ގޭ ބަންދުގައި ތިބީމާ. ރޯގާ ޖެހުނު ނަމަވެސް ރޯގާ ފެތުރިގެން ނުދިޔައީ. މިއަހަރު ރަމަޟާންމަހުގައި ދޫކޮށްލާފައި އޮތީމާ ރޯގާ ފެތުރިގަތީ. ހަރޯދަ ނިމި އާންމު ހާލަތަށް ބަދަލުވުމުން ކޮވިޑްވެސް އަދި ރޯގާވެސް ޖެހޭ މިންވަރު ދަށްވާނެ. މި ބައްޔަކީ ލައިފް ސްޓައިލާ ގުޅިފައިވާ ބައްޔަކަށްވާތީ ލައިފް ސްޓައިލް ހުންނަ ގޮތަކުން މި ބަލި އިތުރުވާނެ. ފުރަ ބަންދަކަށް ނުދިޔަޔަސް ލައިފް ސްޓައިލް ބަދަލުކޮށްފައި ފިނި ބުއިންތަކާ ދުރަށް ދާއިރަށް މަދުވާން ފަށާނެ.\nމެއި 5, 2021 23:51\nއަޖާއިބެއް ފަދަ ކަމެއް މިއީ. މިހާރަކު ސާމޕަލް ނަގާ މީހުނެއް ނުފެނެ މަގުމަށްޗަކުން. އެކަމަކު ދުވަހަކަށް ވުރެ ދުވަހެއް އަދަދު ވަނީ މަތި. ކުރިން ސާމަޕަލް ނެގިއިރަކު މިވަރެއް ނާރާ. މީ އަނެއްކާ ބަޔަކު އަހަރެމެން ރައްޔިތުންނާ ކުޅޭ ކުޅިވަރެއްތަ؟\nމެއި 6, 2021 00:01\nތާހިރު ވެއްޖެ؟ އަދިވެސް އާދައިގެ ރޯގާ އަކަށް ހަދައިގެން ތިބޭ! އިންޑިޔާއިން ފެންނަ މަންޒަރުތައް ވަރަށް އަވަހަށް މިތަނުން ފެނިގެން ދާނެ\nވައްކަމުގެ ރެކޯޑުވެސް ހަދައިފި މިވެރިކަ މުގަ\nމެއި 6, 2021 02:24\nމީހަމަ ސީދާ ސަރުކާރުގެ އިހުމާލުން. އިންޑިޔާގެ އަޅުވެތިކަން މިހާރުގެ ލީޑާޝިޕްގެ މައްޗަށް ބޮޑުކަމުގެ ހެކި.\nމެއި 6, 2021 02:39\nއިންތިހާބާ މުޒާހަރާ ނު ކުރެވިގެން އުޅުނު ޕީ.ޕީ ބައިގަނޑަށް އެއްޗެއް ވިސްނޭނެ.. އެއްމެ ވަރުއެރުވިގޮލާ އެއޮތި ޕޮޒިޓިވް ވެގެން ޓްރީޓޮޕްގަ ދެމިފަ\nމެއި 6, 2021 09:48\nސަފާރީތަކުގެ ވެބްކެމް ގުރޫޕް ހޭވި ހަޑީގެ ވާހަކަވެސް ލިޔުނު ނަމަ... ބުއްޅަބޭގެ ސުންޕާކަމުގެ ވާހަކަވެސް ލިޔެލި ނަމަ\nސިނކުޑީގަ ތެތްކަމެއްނެތް މޮޔަ ސަރުކާރު ގެނާމީހުންނަށް ސާބަސް. ކޮވިޑް އެންމެ ބޮޑުވަރުވެފަ ތިބި ގައުމުތަށް ބަލާ އެތަންތަނުން ހުއްޓުމެއްނެތި މީހުން ގެނެސް ރާއްޖެއަށް އޮއްސާލާފަ މި އެޅުވީ ރައްޔިތުންގެބޮލުގަ.\nމެއި 6, 2021 13:09\nމިގައުމުގެ އިސް ސަފުގައި ތިބީ މޯދީގެ މޯހިރުން ހިގާ ބަޔަކު! ވީމާ އެކަރަ އަށް ވާގޮތެއް އަހަރެމެންނަށް ވެސް ވާން ޖެހޭނެތާ!


ގޭ ފުދެއެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ ގޭ ފުދެއެވެ.\nހެޔޮކަންތަކާއި އަޅުކަންތަކުން މަޝްޣޫލުކުރުވާ ކަންކަމާ އެކަހެރިވުމަކީ، ހިތުގެ ޑޮކްޓަރުން ތަޖުރިބާކޮށްފައިވާ ނާދިރު މޮޅު ބޭހެކެވެ. އެބޭސް ބޭނުންކުރަން އަހަރެން ކަލެއަށް ނަސޭހަތްތެރިވަމެވެ.\nނުބައިކަންތަކާއި، ބޭކާރުކަންކަމާއި، އެއްވެސް ފިކުރެއްނެތް އާދައިގެ މީހުންނާ އެކަހެރިވެގެން ހުރުމުން، ސިކުނޑި ތާޒާކަންމަތީ ދެމެހެއްޓޭނެއެވެ. ހިތް މަޑުމޮޅިވާނެއެވެ. ތައުބާވުމާއި ޛިކުރުކުރުން އިޙްތިފާލުކުރެވޭނެއެވެ.\nފައިދާހުންނަ އެދެވިގެންވާ އެކުވެއުޅުމަކީ، ޖަމާޢަތުގައިކުރާ ނަމާދާއި، މުސްލިމުންނާއެކު ކުރާ ހުކުރާއި، ޢިލްމު އުނގެނެވޭ ތަންތަނާއި، ހެޔޮކަންތަކަށް އެހީތެރިވެ ބައިވެރިވުންފަދަ އެކުވެއުޅުންތަކެވެ. ކަމެއްނެތިފައިތިބޭ މީހުން ހުސް އަނގަތަޅަން ތިބޭ މަޖްލިސްތަކުގައި ނަމަނަމަ ނުއިށީންނާށެވެ. އެފަދަ ތަންތަނުން ދުރަށް ދުވެފިލާށެވެ. ކުރެވިފައިވާ ކުށްތަކުގެ މައްޗަށް ކަރުނައޮހޮރައި، ދޫރައްކާކޮށްގެން ގޭގައި ހުންނާށެވެ. ކަލޭގެ ގޭ ކަލެއަށް ފުދެއެވެ.\nބޭނުމެއްނެތް ގޮތުގައި މީހުންނާ އެކުވެއުޅުމަކީ ނަފްސަށް ދެވޭ ބޮޑު އަނިޔާއެކެވެ. ނަފްސުގެ ހަމަޖެހުމާއި އަމާންކަމަށް ދެވޭ ނުރައްކަލެކެވެ. އެހެނީ ކަލެއަށް އަޑުއިވޭނީ ތޯތޯ ވާހަކަތަކެވެ. ދޮގުވެރިންގެ ބަސްތަކެވެ. އަޑުއިވޭނީ ހުސް ކަޅުކުލައިގެ ޚަބަރުތަކެވެ. ނޭފަތް ކޮއްޕޭނީ ތިމާއާ ނުބެހޭ ކަންކަމުގެ ތެރެއަށެވެ. ކެވޭނީ މީހުންގެ މުޅަމަހެވެ.\nވީމާ އާދޭސްކޮށް ބުނަމެވެ. ކަމަކާ ބެހެންޏާ އަމިއްލަ ކަންކަމާ ބެހޭށެވެ. ހެޔޮކަމެއް ކުރަން ނުވަތަ ހެޔޮބަހެއް ބުނަން ނޫނިއްޔާ، ގެއިން ނުނުކުންނާށެވެ. އޭރުން ކަލޭގެ ހިތް އަނބުރާ ކަލެއަށް ލިބޭނެއެވެ. ވަގުތު ބޭކާރުކުރުމުގެ އާފަތުން ސަލާމަތްވާނެއެވެ. ޢުމުރު އިސްރާފުކުރުމުން ދުރުވެވޭނެއެވެ. ޣިބައިން ދޫރައްކާކުރެވޭނެއެވެ. މޮޅިވެރިކަމުން ހިތް މިންޖުވާނެއެވެ. ފާފަވެރި އަޑުތަކުން ކަންފަތް ނުގުގުމާނެއެވެ.


Selena Vattaalumah Fahu Instagram Gai Emme Magboolu Meehakah Ronaldo - Vaguthu\nސެލީނާ ވައްޓާލުމަށް ފަހު އިންސްޓަގްރާމްގައި އެންމެ މަގްބޫލު މީހަކަށް ރޮނާލްޑޯ\nމަޝްހޫރު ލަވަކިއުންތެރިޔާ ސެލީނާ ގޮމޭޒް ފަހަަތަަށް ޖައްސާލުމަށް ފަހު، އިންސްޓަގްރާމްގައި އެންމެ ގިނަ މީހުން ފޮލާކުރާ މީހަކަށް ޔުވެންޓަސް އަށް ކުޅެމުންދާ ޕޯޗުގަލްގެ ފޯވަޑް ކްރިސްޓިއާނޯ ރޮނާލްޑޯ ވެއްޖެއެވެ.\nއިންސްޓަގްރާމްގައި ރޮނާލްޑޯގެ ފޮލޯވަރުންގެ އަދަދު މިހާރު ވަނީ 144،589،618 އަށް އަރާފައެވެ. ސެލީނާގެ ފޮލޯވަރުންގެ އަދަދު މިހާރު އުޅެނީ 144،408،157 ގައެވެ. އިންސްޓަގްރާމްގައި އެންމެ ގިނަ މީހުން ފޮލޯ ކުރާ މީހާގެ ލަގަބު ސެލީނާ އަތުން ގެއްލިފައި މިވަނީ ދެ އަހަރަށްފަހުއެވެ.\nއެމެރިކާ އަށް އުފަން އުމުރުން 26 އަހަރުގެ ސެލީނާ އިންސްޓަގްރާމްގައި އެންމެފަހުން ޕޯސްޓެއް ކޮށްފައިވަނީ މިދިޔަ މަހުގެ 24 ވަނަ ދުވަހުއެވެ. އެ ޕޯސްޓުގައި ސެލީނާ ވަނީ ސޯޝަލް މީޑިޔާ އިން "ބްރޭކެއް" ނެގުމަށް ނިންމާފައިވާކަން ހާމަކޮށްފައެވެ.\nތަފާތު އެކި ފޮޓޯތައް އިންސްޓަގްރާމްގައި ޕޯސްޓުކުރާ ސެލީނާގެ ކޮންމެ ޕޯސްޓަކަށް ވެސް މިލިއަނުން ލައިކްސް ލިބެމުންދެއެވެ. އެގޮތުން ސެލީނާ އެންމެފަހުން ކޮށްފައިވާ ޕޯސްޓަށް ވެސް 8 މިލިއަން ލައިކްސް ލިބިފައިވާކަން ފާހަގަކޮށްލެވެއެވެ.\nއުމުރުން 33 އަހަރުގެ ރޮނާލްޑޯ އިންސްޓަގްރާމްގައި އާއްމުކޮށް ކުރާ ޕޯސްޓުތަކުގެ ތެރޭގައި ހިމެނެނީ ކުޅިވަރާއި އާއިލާގެ އިތުރުން ބައެއް މެޗުތަކުގެ ފޮޓޯތަކުގެ އިތުރުން އޭނާގެ ހަތަރު ކުދިންގެ ފޮޓޯތަކެވެ. ރޮނާލްޑޯ އަކީ އިންސްޓަގްރާމްގެ އިތުރުން ފޭސްބުކް އާއި ޓްވިޓާ ފަދަ ސޯޝަލް މީޑިޔާ ޕްލެޓްފޯމުތަކުގައި ވެސް މަގުބޫލު ފަރާތެކެވެ.\nއިންސްޓަގްރާމްގައި މަޝްހޫރު އެހެން މީހުންގެ ފޮލޯވަރުންގެ އަދަދަށް ބަލާއިރު، މަޝްހޫރު ލަވަކިޔުންތެރިޔާ އަރިއާނާ ގްރާންޑޭގެ ފޮލޯވަރުންގެ އަދަދު އުޅެނީ 132 މިލިއަންގައެވެ. މީގެއިތުރުން ބިޔޯންސޭގެ ފޮލޯވަރުންގެ އަދަދު 119 މިލިއަނުގައި އުޅޭއިރު ބާސެލޯނާ އަށް ކުޅެމުން އަންނަ ލިއޮނަލް މެސީގެ ފޮލޯވަރުންގެ އަދަދު އުޅެނީ 100 މިލިއަނުގައެވެ.


Dengue Task force ge zinmaathah council ah nagaifi\nކުޅުދުއްފުށީ ޑެންގީ ޓާސްކް ފޯސްގެ ބައްދަލުވުމެއްގެ ތެރެއިން--ކޭއޯ ފޮޓޯ\nޑެންގީ ޓާސްކް ފޯހުގެ ޒިންމާތައް ކުޅުދުއްފުށީ ކައުންސިލަށް ނަގައިފި\nކުޅުދުއްފުށީގެ ޑެންގީ ހުން ކޮންޓްރޯލްކުރުމަށް އުފައްދާފައިވާ ޑެންގީ ޓާސްކް ފޯހުގެ ޒިންމާތައް ކައުންސިލަށް ނަގައިފި އެވެ. މިއީ ޑެންގީ ޓާސްކް ފޯހުގެ ޒިންމާތައް ކައުންސިލުން ނެގި ފުރަތަމަ ފަހަރެވެ.\nހދ އަތޮޅު ހެލްތް ސާވިސަސްއިން އިސްނަގައި މި އަހަރަށް ޓާސްކް ފޯސް އެކުލަވާލައި އިފްތިތާހުކޮށްފައިވަނީ މިދިޔަ މާރޗުމަހުގެ 19 ވަނަ ދުވަހުގެ ރޭ އެވެ. ކޮންމެ އަހަރަކުވެސް ޓާސްކް ފޯސް އެކުލަވާލައި ޒިންމާތައް ނަގައިގެން މަސައްކަތްކުރަމުންގެންދަނީ ހެލްތް އޮފިޝަލުންނެވެ.\nއެކަމަކު މިއަހަރު މި ޓާސްކް ފޯސް އެކުލަވައިލި ފަހުން ޒިންމާތައް ވަނީ ކައުންސިލަށް ނަގައިފަ އެވެ. ކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން ވިދާޅުވީ، ޑެންގީ ޓާސްކް ފޯސް އެކުލަވާލުމާއި އޭގެ ޒިންމާތައް ގާނޫނީގޮތުން ނަގަން ޖެހޭނީ ކައުންސިލުން ކަމަށްވާތީ ހެލްތް އޮފިޝަލުގެ ލަފަޔާއެކު ޓާސްކް ފޯސްގެ ޒިންމާތައް ކައުންސިލަށް ނެގީ ކަމަށެވެ.\nޓާސްކު ފޯސްގެ ޒިންމާތައް ކައުންސިލަށް ނެގިކަމުގައިވިޔަސް، އެމަސައްކަތްތައް ކުރަމުންގެންދާނީ ހެލްތް އޮފިޝަލުންގެ ފަންނީ އެހީތެރިކަމާއެކު އެވެ. އެކަމުގައި ހދ އަތޮޅު ހެލްތް ސާވިސަސްގެ ވެރިންނާއި މުވައްޒަފުންގެ ފަރާތުން ކައުންސިލަށް ވަރަށް ފުރިހަމައަށް އެއްބާރުލުން ލިބެމުންދާ ކަމަށް ލަތީފް ވިދާޅުވި އެވެ.\nޑެންގީ ޓާކްސް ފޯސްގައި ހިމެނީ ކައުންސިލާއި ހެލްތް އޮފިޝަލުންގެ އިތުރުން ކުޅުދުއްފުށީގައި ހުންނަ ސަރުކާރުގެ މުވައްސަސާތަކުގެ އިސް އޮފިޝަލުންނެވެ. ޓާސްކް ފޯސްގެ މަސައްކަތްތައް ފެށިގެން ކުރިއަށްދާއިރު މަދިރި އުފެދި އާލާވައި ގޮތަށް ހުންނަ ތަންތަން ބަލައި ފާސްކޮށް އެތަންތަން ނައްތާލާނެ އެވެ. މި ޕްރޮގުރާމުގެ ދަށުން ފުރަތަމަ ފާސްކުރާނީ ސަރުކާރުގެ މުވައްސަސާތަކެވެ.\nހދ އެޓޯލް ހެލްތް ސާވިސަސް\nޤަސީމާ ދައްތަގެ އަގުވަޒަންކޮށް ކައުންސިލުން ހަނދާނީ ފިލައެއް އަރުވައިފި\nކޮރޯނާ ވައިސްއާ ގުޅިގެން ބޭރު ގައުމުތަކަށް ދަތުރުކުރާއިރު ބަލަން ޖެހޭ ކަންކަމަށް ސަމާލުވުމަށް އިލްތިމާސްކޮށްފި\nކުޅުދުއްފުށީ ކައުންސިލްގެ ޤުރުއާން މުބާރާތް އަމަތުﷲ ކާމިޔާބުކޮށްފި\nހިމަބިހި ވެކްސިން ޖެހުމުގެ ކެމްޕެއިނެއް ފަށައިފި\nކުޅުދުއްފުށީ ކައުންސިލް ޤުރުއާން މުބާރާތް


Raees Nasheed 2013 - Oaagaatheri Sarukaaru (MDP Mini Manifesto 7)\nރައީސް ނަޝީދު 2013\nމިނީމެނިފެސްޓޯ 8: އޯގާތެރި ސަރުކާރު، އޯގާތެރި މުޖުތަމައު: އިންސާފުވެރި ތަރައްގީ\nދިވެހީންގެ ތިންބައިކުޅައެއްބައި ބަނޑުހައިހޫނުކަމުގައި ތިއްބައި ރާއްޖެއަށް ތަރައްގީ ގެންނާން އުނދަގޫވާނެއެވެ. އިގްތިސާދީ ގޮތުން މި ހާލަތުގައި ގައުމެއް އޮންނައިރު، ލިބޭ މަދު ކުރިއެރުންތަކުގެ ފޮނިކަން ފޯރާނީ ވަރަށް މަދު ބަޔަކަށެވެ.\nހަގީގީ ތަރައްގީ އަށް ވާސިލުވާން ބޭނުންނަމަ، ހުރިހާ ރައްޔިތުންނަށް ހަމަހަމަ ގޮތުގައި ދައުލަތުން ވަކި އެހީތަކެއް ވެދޭން ޖެހެއެވެ. އެމްޑީޕީ ވެރިކަމަށް އަންނާނީ ޓެކްސް ނިޒާމުގެ ދަށުން ދައުލަތުގެ އާމްދަނީ ހަރުދަނާކުރެވި، މި އާމްދަނީގެ ސީދާ 25% ން ރައްޔިތުންގެ އަސާސީ ބޭނުންތައް ފުއްދައިދިނުމަށެވެ. ރާއްޖެއަކީ ފެތުރިފައިވާ ޖަޒީރާ ގައުމެއްކަން ދެނެތިބެ، ހުރިހާ ހިސާބަކަށްވެސް ތަފާތުކުރުމެއްނެތި އަހަމިއްޔަތުކަން ދެވި، އެއްބައިވަންތަ، ކުލުނުވެރި މުޖުތަމައުއެއް އުފެއްދުމުގައި ސަރުކާރު ހަރަކާތްތެރިވުމެވެ.\nމިގޮތުން ވެވޭ އެހީތަކުން އެއްކޮޅަށް ބަރުވެފައިވާ އިގްތިސާދުގެ ތިލަފަތް އެއްވަރުކުރެވޭނެއެވެ. ވިޔަފާރިވެހި ގިނަ ބަޔަކަށް ފަހިވެގެންދާނެއެވެ. އޯގާތެރި ސަރުކާރެއްގެ އެންމެ އެދެވިގެންވާ ނަތީޖާއަކީ އޯގާތެރި، ތަރައްގީވާން ޖާގަ އޮތް މުޖުތަމައުއެއް އުފެދި، ފޯދޭން ފެށުމެވެ.\nޓްވިޓަރ އަދި ފޭސްބުކްގައި ބޭނުންކުރުމަށް\nރައީސް މުޙައްމަދު ނަޝީދުގެ އޮފީސް\n2013 ދިވެހިރައްޔިތުންގެ ޑިމޮކްރެޓިކް ޕާޓީ، ދިވެހިރާއްޖެ. ފޯނު: 0044 334 (960)+


High Court Ge Thaareeh Gai Ehme Gina Massala Balai Ninmee Midhiya Aharu - Vaguthu\nހައިކޯޓުގެ ޝަރީޢަތުގެ މާލަމެއް\nނިމިދިޔަ 2021 ވަނަ އަހަރަކީ ހައިކޯޓުގެ ތާރީޚުގައި އެންމެ ގިނަ މައްސަލަ ނިންމި އަހަރު ކަމަށް ހައިކޯޓުން ވިދާޅުވެއްޖެއެވެ.\nހައިކޯޓުން މިރޭ އާއްމު ކުރި ތަފާސް ހިސާބުތައް ދައްކާ ގޮތުގައި 2021 ވަނަ އަހަރު، ހައިކޯޓުން ޖުމްލަ 672 މައްސަލަ ނިންމާފައިވެއެވެ. 2021 ވަނަ އަހަރު ހައިކޯޓުގައި ރަޖިސްޓްރީ ކުރެވުނީ 625 މައްސަލައެވެ. އެހެންކަމުން ކޯޓުގައި ރަޖިސްޓްރީ ކުރެވުނު މައްސަލަތަކަށްވުރެ އިތުރަށް 47 މައްސަލަ މިދިޔަ އަހަރު ހައިކޯޓުން ނިންމިއެވެ.\nނަމަވެސް ކުރިން ހުށަހެޅުނު މައްސަލަތަކާއިއެކު 2021 ވަނަ އަހަރުގެ ނިޔަލަށް ހައިކޯޓުގައި ނުނިމި 679 މައްސަލަ އެބައޮތެވެ.\nހައިކޯޓުން އާއްމުކުރި ތަފާސް ހިސާބުތައް ދައްކާ ގޮތުގައި މިދިޔަ އަހަރު އެކޯޓަށް އެންމެ ގިނައިން ހުށަހެޅުނީ ވެސް އަދި އެންމެ ގިނައިން ނިންމީ ވެސް މަދަނީ މައްސަލަތަކެވެ. މިދިޔަ އަހަރު 242 މަދަނީ މައްސަލައެއް ކޯޓުގައި ރަޖިސްޓްރީ ކުރިއެވެ. ކުރީގެ މައްސަލަތަކާއިއެކު މިދިޔަ އަހަރު 323 މަދަނީ މައްސަލައެއް ހައިކޯޓުން ނިންމިއެވެ.\nދެން އެންމެ ގިނައިން ރަޖިސްޓްރީ ކޮށްފައި ވަނީ ޖިނާއީ މައްސަލަތަކެވެ. 192 ޖިނާއީ މައްސަލައެއް މިދިޔަ އަހަރު ރަޖިސްޓްރީ ކުރިއިރު ކުރީގެ މައްސަލަތަކާއިއެކު މިދިޔަ އަހަރު 214 ޖިނާއީ މައްސަލައެއް ހައިކޯޓުން ނިންމިއެވެ.\nތިން ވަނައަށް އެންމެ ގިނައިން ކޯޓުގައި ރަޖިސްޓްރީ ކުރީ ވަޒީފާ އާއި ގުޅޭ މައްސަލަތަކެވެ. ވަޒީފާ އާއި ގުޅޭ 133 މައްސަލައެއް މިދިޔަ އަހަރު ކޯޓުގައި ރަޖިސްޓްރީ ކުރިއެވެ. ނަމަވެސް އަހަރު ނިމުނުއިރު ބަލައި ނިންމުނީ 67 މައްސަލައެކެވެ.\nހައިކޯޓަށް ހުށަހެޅިފައިވާ މައްސަލަތަކުގެ ތެރެއިން 2017 ވަނަ އަހަރުގެ ދެމައްސަލަ އަކާއި 2018 ވަނަ އަހަރުގެ 21 މައްސަލައަކާއި 2019 ވަނަ އަހަރުގެ 186 މައްސަލައަކާއި 2020 ވަނަ އަހަރުގެ 141 މައްސަލައަކާއި އަދި 2021 ވަނަ އަހަރުގެ 329 މައްސަލައެއް ނުނިމި އެބައޮތެވެ.\nދިވެހިރާއްޖޭގެ ހައިކޯޓަކީ ދަށު ކޯޓުތަކާއި ޓްރައިބިއުނަލްތަކުން ނިންމާ ނިންމުންތަކުގެ ތެރެއިން، ޤާނޫނަކުން އެ ނިންމުމެއް، ހައިކޯޓަށް ހުށަހެޅުން އިސްތިސްނާކޮށްފައި ނުވާ އެންމެހައި ނިންމުންތައް އިސްތިއުނާފު ކުރެވޭ ކޯޓެވެ. ޤާނޫނުއަސާސީ ނުވަތަ ޤާނޫނެއްގައި މައްސަލައެއްގެ ފުރަތަމަ މަރުޙަލާގެ ކޯޓަކީ ހައިކޯޓު ކަމުގައި ކަނޑައަޅާފައިވާ އެންމެހައި މައްސަލަތައްވެސް ބަލާނީ ހައިކޯޓުންނެވެ.\nދިވެހިރާއްޖޭގެ ކޯޓުތަކުގެ ޤާނޫނުގެ 27 ވަނަ މާއްދާގެ ދަށުން ހައިކޯޓު އެކުލެވިގެންވަނީ އިސްފަނޑިޔާރާއި އެކު ޖުމްލަ 11 ފަނޑިޔާރުންގެ މައްޗަށެވެ. ހައިކޯޓުން މައްސަލަތައް ބަލައި ނިންމާނީ އޮނަހިރި އަދަދެއްގެ މައްޗަށް އެކުލެވޭ ފަނޑިޔާރުންގެ މަޖިލީހަކުންނެވެ.\nހަ ކުއްޖަކަށް ޖިންސީ ގޯނާކުރި މީހާ ދޫކޮށްލި މައްސަލަ ހައި ކޯޓަށް!\nޖެނުއަރީ 21, 2022 00:51\nގިނައީ ރައީސް ޔާމީންގެ މައްސަލް\nޖެނުއަރީ 21, 2022 07:50\nގިނައީ ސަރުކާރުގެ ނުފޫޒު އޮވެގެން ސަރުކާރުގެ މަސްލަހަތު ހިފަހައްޓަން ކުރި ނާއިންސާފު ހުކުމްތައް


ވިއްސާރަވުމުގެ ސަބަބުން މަގުތަކުގައި ފެންބޮޑުވެ ހިނގާބިގާ އުޅުމަށް ދަތިވެފައި\n19 ޑިސެމްބަރ 2012\nއޭދަފުއްޓަށް ބޯކޮށް ވާރޭވެހި މަގުތަކުގައި ފެންބޮޑުވެފައިވާތީވެ، ހިނގާބިގާ އުޅުމަށް ދަތިވެއްޖެ އެވެ.\nއިރުވައި މޫސުމުގެ ގަދަވަޔާއިއެކު މިދުވަސްކޮޅު ރާއްޖޭގެ ހުރިހާ ހިސާބުތަކަށްވެސް ދަނީ ވިއްސާރަވެހެމުންނެވެ. އަދި ބައެއްރައްތަކަށް އުދައެރުމުގެ ހާދިސާތަކާވެސް ދަނީ ކުރިމަތި ވަމުންނެވެ.\nއޭދަފުށީގެ މަގުތަކަކީ ރަނގަޅު ފެންވަރަކަށް ހެދިފައިވާ މަގުތަކަކަށް ނުވާތީވެ، ކިރިޔާ ވިއްސާރަކޮޅެއްވެހެލިޔަސް މަގުތަކުގައި ފެންބޮޑުވެއެވެ. ވުމާއިއެކު މިހާރުވެސް ރަށުގެ ގިނަމަގުތަކުގައި ވަނީ ވަރަށް ބޮޑަށް ފެންގަނޑު ހެދިފައެވެ.\nއެގޮތުން ވަޒީފާތަކުގައި އުޅޭ މުވައްޒަފުންނަށާއި މުހިންމު ބޭނުންތަކުގައި ބޭރަށް ނިކުންނަންޖެހޭ މީހުންނަށް ވަރަށް ބޮޑަށްވަނީ އުނދަގުލާއި ކުރިމަތިލާން ޖެހިފައެވެ. އަދި މިރަށަކީ ނިސްބަތުން އެއްގަމު އުޅަނދު ގިނަ ރަށަކަށްވެފައި އެ އުޅަނދު ފަހަރު ދުއްވުމުގައިވެސް މަގުތަކުގައި ފެންބޮޑުވުމުގެ ސަބަބުން ދަނީ ދަތިތަކާ ކުރިމަތިވަމުންނެވެ.\nވިއްސާރަ ވެއްޖެނަމަ އޭދަފުށީގެ މަގުތަކަކީ އަބަދުވެސް ފެންގަނޑު ހެދޭމަގުތަކަކަށް ވާތީވެ، ރަށުކައުންސިލުންވެސް ވަނީ އެކިފަހަރުމަތިން ފެންގަނޑު ހެދޭހިސާބުތަކަށް ވެލިވެސް އަޅާފައެވެ. ނަމަވެސް މިއަދާއި ހަމައަށްވެސް އެކަމަށް މާބޮޑު ހައްލެއް ލިބިފައި ނުވާކަންވެސް ފާހަނގަ ކުރެވެއެވެ.\nކުރިއަށް އޮތް ދެ ދުވަހަކީވެސް ގަދަވަޔާއި އެކު ވިއްސާރަވާނެކަމަށް ލަފާކުރާ ދެދުވަސް ކަމަށް ވާތީވެ ކަނޑުދަތުރުފަތުރު ކުރައްވާ ފަރާތްތަކުން ސަމާލުވުމަށްވެސް މެޓް އޮފީހުން ވަނީ އަންގާފަ އެވެ.


އޯއައިސީގެ ހާރިޖީ ވަޒީރުންގެ 47 ވަނަ ބައްދަލުވުމަށް މިނިސްޓަރު ޝާހިދު ނައިޖާއަށް\nލަހޫ· 18 އޮކްޓޫބަރު 2019\nބިޝާމް މަޤާމުން ވަކިކުރުމުގެ މަސައްކަތް ފަށަން ނިންމައި، އެކަން ރައްޔިތުން މަޖިލީހުގެ ރައީސަށް އެންގުމަށް އެ ކޮމެޓީން ފާސްކުރީ އިއްޔެއެވެ. ނަމަވެސް އެ ނިންމުން މިއަދު ބާޠިލްކުރީ އެ ކޮމެޓީން ބޭއްވި ބައްދަލުވުގައިއެވެ.\nބިޝާމް ވަކިކުރުމުގެ މަސައްކަތް ފެށުމަށް ނިންމި ނިމުން ބާޠިލްކުރި ބައްދަލުވުގައި ބިޝާމް ވަކިކުރަން ކޮމެޓީއަށް ހުށައެޅި ފޮނަދޫ ދާއިރާގެ މެމްބަރު މޫސާ ސިރާޖު ހިމެނިވަޑައިއެއްނުގަންނަވައެވެ. އެ ނިންމުން ބާޠިލްކުރަން މެމްބަރުން ނިންމީ އެ މައްސަލަ ހުށައެޅުމަށް އޮންނަ އުސޫލުން ބޭރުން މައްސަލަ ހުށައަޅާފައިވާ ކަމަށް މެމްބަރުނަށް ޤަބޫލު ކުރެވޭ ކަމަށް ވިދާޅުވެއެވެ.\nޖުޑީޝަރީ ކޮމިޓީގެ ބައްދަލުވުމުގައި ޕީޖީ ބިޝާމް ވަކިކުރުމަށް ސިރާޖު ހުށައަޅަން ނިންމި ނިންމުމަށް ތާއީދު ކުރެއްވީ، ވިލިނގިލީ ދާއިރާގެ މެމްބަރު ސައުދު ހުސައިންއެވެ. އެ ހުށަހެޅުން ފާސްވެފައިވަނީ ކޮމިޓީއަށް ހާޒިރުވެ ވަޑައިގެންނެވި މެމްބަރުންގެ އަޣްލަބިއްޔަތުންނެވެ.


Noorul-islam.NET :: ބިދޭސީ ގައުމަކުން ދިވެހި މުދައްރިސަކު ގެންނާކަށް ނުޖެހޭ\nބިދޭސީ ގައުމަކުން ދިވެހި މުދައްރިސަކު ގެންނާކަށް ނުޖެހޭ\nދިވެހި ގައުމުގެ ހުންގާނުގައި ދިވެހި ކަނޑުމަސް ކައިގެން ތިބި މަޔަކާ ބަފައެއްގެ ދަރިއެއް ހުއްޓަސް، އެ ހުންގާނަށް މަގު ކަނޑައަޅައިދޭ ސަމުގާގެ ކަށި ހުއްޓެނީ "މެގްނެޓިކް ނޯތަކަށް" ނޫނެވެ. އެހެންނޫނީ އެ ކަށީގެ ފަހަތު ކޮޅާއި ކުރީކޮޅު މާލިމީއަށް އޮޅިފައި ވުންވެސް އެއީ ދުރުކަމެއްނޫނެވެ. މިހެނީ މިދިވެހި ގައުމުގެ ކަންތައްތައް މިއަދު ހިނގަމުންދާ ގޮތުންނެވެ. ހުންގާނު ހަވާލުކުރީ ކަޢުބަތުﷲ ގެފުޅާ ދިމާލަށް ބަހައްޓާފައެވެ. އެހެންނަމަވެސް އޮޑީގެ ދިރުނބާކޮޅު މިއަދު ގެފުޅާ ދިމާލަށް ހުއްޓަސް އޮޑި ދުއްވަނީ ފަހަތަށެވެ. މިކަން އެނގޭނީ ﷲ އެމީހަކަށް ހައްގު ފެނުމުގެ ތައުފީގު ދެއްވެވި ބަޔަކަށްކަން ޔަގީނެވެ. އިށީނދެ އިން ގޮނޑީގައި ސްޕޮންޖު ޖަހާފައި ހުރިތޯ އަތްލައި ބަލާކަށް ނުޖެހޭނެއެވެ. އިށީނީމަ އެނގޭނެއެވެ. ފަސް ހިއްސު ސަލާމަތުން ހުރިނަމަ ބުދުތައްވެސް ފެނުނީހެވެ.<?xml:namespace prefix = "o" ns = "urn:schemas-microsoft-com:office:office" />\nބަޔަކަށް މުސްލިމުންގެ ގާނޫނު އަސާސީ އޮޅިގެން އުޅުނު ކަމުގައި ވިޔަސް ދިވެހި ފަސްގަނޑުގައި ތިބި މުސްލިމު ރައްޔިތުން އެމީހުންގެ ގާނޫނު އަސާސީއަކީ، އަލިފު. ދާލު ކީއްކުރަންތޯ، ހުރިހާ ދާލަކަށް ވެސް އަމުރުރު ހިނގެވިދާނެ ފަރާތަކުން ބާއްވާލެއްވެވިފައިވާ ކީރިތި ޤުރުއާން ކަން ގަބޫލުކުރެއެވެ. ﷲތަޢާލާ ވަޙިކުރެއްވިއެވެ. إِنَّا أَنزَلْنَا إِلَيْكَ الْكِتَابَ بِالْحَقِّ لِتَحْكُمَ بَيْنَ النَّاسِ މާނައަކީ؛ "ހަމަކަށަވަރުން، حق ގޮތުގައި ތިމަންރަސްކަލާނގެ ކަލޭގެފާނަށް މިފޮތް ބާވައިލެއްވީ، ކަލޭގެފާނަށް اللَّه އަންގަވާފައިވާ ގޮތުގެމަތިން، މީސްތަކުންގެ މެދުގައި حكم ކުރެއްވުމަށެވެ."\nތަފާތުކުރުމަކީ އެއީ ހައްގު ގޮތެވެ. ކާފަރުންނާއި މުސްލިމުން، ސުވަރުގެ ވެރިންނާއި ނަރަކަ ވެރިން އަދި ކުށްވެރިންނާއި އެނޫންމީހުން ތަފާތުކުރުން މިއީ ވަރަށް އާއްމު އަދި އެންމެން ދަންނަ ކަމެކެވެ. ދިވެހި ފަސްގަނޑުގައި ހިންގާނެ ކަންކަން އެގޭނީ ދިވެހިންނަށެވެ. ދިވެހިންނަކީ މުސްލިމުންނެވެ. އެފަސްގަނޑުގައި ހިނގަން ޖެހޭނީވެސް އަދި ހިންގަން ޖެހޭނީވެސް ﷲތަޢާލާގެ މަތިވެރި ޝަރީޢަތެވެ. ބަޔަކު އެނބުރޭނެ ފަރާތް ނޭނގިގެން އުޅުނުކަމުގައި ވިޔަސް މުސްލިމުންނަށް ﷲވަނީ އެކަން ފަސޭހަކޮށް ދެއްވާފައެވެ. އެކަލާނގެ ވަޙިކުރެއްވިއެވެ. ((وَلَقَدْ بَعَثْنَا فِي كُلِّ أُمَّةٍ رَّسُولًا أَنِ اعْبُدُوا اللَّـهَ وَاجْتَنِبُوا الطَّاغُوتَ ۖ فَمِنْهُم مَّنْ هَدَى اللَّـهُ وَمِنْهُم مَّنْ حَقَّتْ عَلَيْهِ الضَّلَالَةُ ۚ فَسِيرُوا فِي الْأَرْضِ فَانظُرُوا كَيْفَ كَانَ عَاقِبَةُ الْمُكَذِّبِينَ)) މާނައަކީ؛ "ހަމަކަށަވަރުން، ތިމަންރަސްކަލާނގެ ކޮންމެ أمّة އަކަށްމެ رسول އަކު ފޮނުއްވީމެވެ. އެއީ، اللَّه އަށް އަޅުކަންކުރުމަށާއި، ބުދުތަކާ ދުރުހެލިވުމަށް އެންގެވުމަށެވެ. ފަހެ، اللَّه ތެދުމަގު ދެއްކެވި މީހުން، އެއުރެންގެ ތެރެއިންވެއެވެ. އަދި މަގުފުރެދުން އެބަޔެއްގެ މައްޗަށް حق ވެގެންވީ މީހުންވެސް އެއުރެންގެ ތެރެއިންވެއެވެ. ފަހެ، ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ. ފަހެ، ދޮގުކުޅަމީހުންގެ ނަތީޖާއޮތީ ކޮންފަދައަކުންކަން ތިޔަބައިމީހުން ދެކޭށެވެ!"\nޔަހޫދީއަކަށްނޫނީ އިޒުރޭލު ރައްޔިތަކަށް ނުވެވޭނެޔޭ ބުނުމުން، މީތި ބައިނަލް އަގުވާމީ މިންގަނޑުތަކަށް ފެތޭއިރު، މުސްލިމަކަށް ނޫނީ ދިވެއްސަކަށް ނުވެވޭނެކަމަށް އޮތް ހައްގުބަސް ބައިނަލް އަގުވާމީ މިންގަނޑަށް ނުފެތެންވީ ކޮންސަބަބަކާ ހުރެތޯ؟ ޖަވާބުދީބަލާށެވެ. ބައިނަލް އަގުވާމީ ގާނޫނަކީ މުޅިދުނިޔޭގެ ގާނޫނު ނޫންހެއްޔެވެ؟ ވީމާ ދުނިޔޭގައި ހިނގާނީ މުޅި ދުނިޔޭގެ ވެރި، ރައްބުލް ކާއިނާތު ގެ ގާނޫނުކަން ހަނދާން ކޮށްދެމެވެ. ރައްބުލް ކައިނާތުގެ ގާނޫނަކީ މުޅި އިންސާނިއްޔަތަށް މަންފާ ކުރާނެ އެއްޗެއްކަމާ މެދު ތިޔަ މަލްޢޫނާޔައް ޝައްކުވަނީނަމަ ޔޫރަޕްގައި އިސްލާމްދީން ފެތުރެނީ ކޮން ސަބަބަކާ ހުރެތޯ ނިކަން ވިސްނާލަ ބަލާށެވެ. ﷲ އަށާއި އެކަލާނގެ އާޔަތްތަކަށާއި އެކަލާނގެ ރަސޫލާ އަށާއި އެރަސޫލާގެ ޞަހާބީންނަށް ފުރައްސާރަ ނުކުރާށެވެ. ﷲތަޢާލާ ވަޙީކުރެއްވިއެވެ. أَبِاللَّـهِ وَآيَاتِهِ وَرَسُولِهِ كُنتُمْ تَسْتَهْزِئُونَ މާނައަކީ؛ "ތިޔަބައިމީހުން ތިޔަ މަލާމާތްކޮށް އުޅުނީ، اللَّه އާއި، އެކަލާނގެ آية ތަކާއި، އެކަލާނގެ رسول އާއަށް ހެއްޔެވެ؟" ތިޔަ ކުރާ ފުރައްސާރައިގެ ޝަކުވާ ނިކަމެތި އަހަރަމެންގެ، އިސްލާމީ ޢިއްޒަތުގެ ދެއަތް ﷲތަޢާލާއަށް އުފުލައި، ދިވެހި ފަސްގަނޑުގައި ތިޔަ ޢަދުއްވުން ހިންގާ ޖަރީމާތަކުގެ ޝަކުވާ އެފަރާތުގައި އަޅަމެން ދަންނަވަމެވެ. ﷲތަޢާލާ ވަޙީކުރެއްވިއެވެ.إِنَّا كَفَيْنَاكَ الْمُسْتَهْزِئِينَ މާނައަކީ؛ " ހަމަކަށަވަރުން، ކަލޭގެފާނަށް ފުރައްސާރަކުރާމީހުންގެ ނުބައިކަމުން ތިމަންރަސްކަލާނގެ ކަލޭގެފާނު ރައްކާތެރިކުރައްވާހުށީމެވެ!"\nހައްދު ޖެހުމާ ދެކޮޅަށް ވާހަކަ ދައްކާއިރު، ފަހަރެއްގައިވެސް މީހަކު ގޭގައި ބަސްއަހައިގެން ހުއްޓާ ހައްދެއް ނުޖަހައެވެ. ހައްދުޖަހަނީ ކޮންމެވެސް މީހެއްގެ ބައްޕަ، ބޭބެ، ބޮޑުބޭބެ، ކޮއްކޮ، ފިރިއެއް ފަދަ މީހަކާއެކު މުޑުދާރު އެ ޢަމަލު އޭނަ ހިންގީތީ ނޫންތޯއެވެ؟ ޖަވާބު ދީބަލާށެވެ. ތިޔަވާހަކަ ދައްކާ މީހާގެ ފިރިމީހާ، ތިމީހާގެ ދައްތަޔާ އެކު ޒިނޭ ކޮށްފި ނަމަ ބުނާނީ "އިޓްސް އޯކޭ" ހެއްޔެވެ؟ ޖަވާބު ދީބަލާށެވެ. އަދަބު ހައްގުވާ މީހުން ހައްދު ޖެހުމުން ކަން ބޮޑުވާއިރު އެފަދަ އެކުށުގެ ސަބަބުން ދަޅުދަޅާއި ކޮތަޅުކޮތަޅާއި ގޯނިގޯންޏަށް ލައި ގޮނޑުދޮށްތަކަށް އުކާލާ، ކުށެއްނެތް މައުސޫމް ކުދިންގެ މަރުގެ ޒިންމާ އުފުލާނީ ކާކުހެއްޔެވެ؟\nއިސްލާމީ ޝަރީއަތުގައި އޮންނަ ގޮތަށް މަރުގެ އަދަބު ރާއްޖޭގައި ތަންފީޒުކުރަމުން ނުދާތީ، އެކަމާ ހިންހަމަ ޖެހުނީ އެއީ އޭގެ ކުރީގައި "އިސްލާމީ ޝަރީޢަތޭ" އޮތުމުންކަން ކަނޑައެޅިގެން އެނގެއެވެ. ސަބަބަކީ ތިޔަ ފާޖިރުން އެއީ ތިމާމެންގެ ބަފާ ކަމަށް ބަލައިގެން އުޅޭ އެމެރިކާއިން "ކެޕިޓަލް ޕަނިޝްމެންޓް" ގެ ނަމުގައި މަރުގެ އަދަބު ދެމުން ދާއިރު އެކަމާ މެދު ހިތް ރުހުނީ ކޮންހައިސިއްޔަތަކުން ކަން ބުނެދީބަލާށެވެ؟ އަދި އެކަން ފައްތާނީ ބައިނަލްއަގުވާމީ ކޮން ގާނޫނު އަސާސީ އަކަށް ހެއްޔެވެ؟ ޖަވާބު ދީބަލާށެވެ.\nއަހަރުމެންގެ ފުރާނަ އެދީނަށް ޓަކައި ގުރުބާން ކުރުމަށް ތައްޔާރަށް ތިބި، މިދީނުގެ ހުރުމަތް ކަނޑާލަން އައިސް ބަޔަކު އަޑު އުފުލި ކަމުގައި ވިޔަސް ހަމަ ހިލާ އެކަމެއް މިގައުމުގެ އެއްވެސް ރައްޔިތަކު ގަބޫލެއް ނުކުރާނެއެވެ. އެކަމަށް އުއްމީދުކޮށް ހުވަފެނުގައިވެސް އެކަން ނުދެކޭށެވެ. މި ދިވެހި ގައުމަށް ގާނޫނު އަސާސީ ހަދައި ދޭން ބަންގާޅުންނާއި ކޮޅޮނބުން ބިދޭސީންގެ ޙާޖަތެއް ނެތެވެ. އެކަން ކުރެއްވޭނެ ފުންނާބުއުސް ބޭބޭފުޅުން މި ދިވެހި ފަސްގަނޑުގައި އެބަތިއްބެވިއެވެ. ވީމާ ބިދޭސީ ގައުމަކުން ދިވެހި މުދައްރިސަކު ގެންނާކަށް އަޅުގަނޑުމެން ނުޖެހޭނެއެވެ.


Malaysia gai dhiriulhey bidheyseennah ves covid vaccine hiley | Mihaaru\nމެލޭޝިއާގައި ދިރިއުޅޭ ބިދޭސީންނަށް ވެސް ކޮވިޑް ވެކްސިން ހިލޭ\nމެލޭޝިއާގެ ކަޖަންގައި ކޮރޯނާވައިރަހަށް ޓެސްޓް ކުރަން ބިދޭސީންގެ ބަޔަކު އޮކްޓޯބަރު 16 ގައި ކިޔޫ ހަދައިގެން. --ފޮޓޯ:ރޮއިޓާސް\n12 ފެބުރުއަރީ 2021 - 14:33\nކުއާލަ ލަމްޕޫރު (ފެބްރުއަރީ 12) - މެލޭޝިއާގައި ކޮވިޑް ވެކްސިން ދޭން ފެށުމުން، އެ ގައުމުގައި ދިރިއުޅޭ ބިދޭސީންނަށް ވެސް ހިލޭ ވެކްސިން ދޭނެ ކަމަށް އޮފިޝަލުން ބުނެފި އެވެ.\nމެލޭޝިއާގެ ކޮވިޑް-19 ވެކްސިން ސަޕްލައި އެކްސެސް ގެރެންޓީ ކޮމިޓީން ނެރުނު ބަޔާނެއްގައި ބުނީ ވެކްސިން ޕްރޮގްރާމް ކާމިޔާބުވާނީ އެ ގައުމުގައި އުޅޭ ބިދޭސީންނަށް ވެސް ވެކްސިން ޖަހައިގެން ކަމަށެވެ.\n"ބޭރުގެ މަސައްކަތްތެރިންނަކީ ވެސް މުޖްތަމައުގެ މުހިންމު ބައެއް. އަދި އެ މީހުންގެ ފަރާތުން އިގްތިސާދަށް ބޮޑެތި ފައިދާތަކެއް ކުރޭ،" ކޮމިޓީގެ ބަޔާނުގައި ބުނެފައިވެ އެވެ. "މި ބަލިމަޑުކަމުގެ ތެރޭގައި އެންމެންނަށް ވެސް ވެކްސިން ދިނުމަކީ އިންސާނިއްޔަތަށް ވެސް ކޮށްދެވޭ ބޮޑު އެހީތެރިކަމެއް."\nކޮމިޓީން ބުނީ މެލޭޝިއާގައި ދިރިއުޅޭ ބިދޭސީން ނިސްބަތްވާ ބައެއް ގައުމުތަކުން ހިލޭ ވެސް ވެކްސިން ފޯރުކޮށްދީފައިވާ ކަަމަށެވެ. އަދި މެލޭޝިއާގައި ވެކްސިން ޖަހަން ޖެހޭ މީހުންނަށް ވުރެ އެ ގައުމަށް ލިބިފައިވާ ވެކްސިން ޑޯޒްތައް އިތުރުވުމަކީ ވެސް ބިދޭސީންނަށް ހިލޭ ވެކްސިން ދޭން ނިންމި ސަބަބެއް ކަމަށް ކޮމިޓީން ބުނެފައިވެ އެވެ.\nބޮޑުވަޒީރު މުހްޔިންދީން ޔާސީން ނޮވެމްބަރު މަހު ވިދާޅުވެފައި ވަނީ މެލޭޝިއާގެ ހުރިހާ ރައްޔިތުންނަށް ވެސް ވެކްސިން ދޭނީ ހިލޭ ކަމަށެވެ. އަދި ވެކްސިން ޖެހުމަށް އެއްވެސް މީހަކަށް މަޖްބޫރު ނުކުރާނެ ކަމަށް ވިދާޅުވެފައިވެ އެވެ.\nނަމަވެސް ކެބިނެޓުން މިހާރު ނިންމާފައި ވަނީ މެލޭޝިއާގައި ބިދޭސީ ބޮޑު އާބާދީއެއް ދިރިއުޅޭ އިރު އަދި ބިދޭސީންގެ ތެރޭން ވެސް ގިނަ ބަޔަކު ކޮވިޑަށް ޕޮޒިޓިވްވަމުން ދާއިރު ބިދޭސީންނަށް ވެސް ވެކްސިން ހިލޭ ޖެހުމަށެވެ. މެލޭޝިއާގައި އިމާރާތް ކުރުމާއި ދަނޑުވެރިކަން އަދި މެނުފެކްޗާރިން ސެކްޓަރުގައި ގިނަ އަދަދެއްގެ ބިދޭސީން މަސައްކަތް ކުރެ އެވެ. ބިދޭސީ މަސައްކަތްތެރިންގެ ތެރޭގައި ވަނީ ކޮވިޑްގެ ކްލަސްޓާތައް އުފެދިފަ އެވެ.\nމެލެޝިއާގެ ހެލްތު މިނިސްޓަރު އާދަމް ބާބާ މިދިޔަ ހަފުތާގައި ވިދާޅުވެފައި ވަނީ ފައިޒާ ވެކްސިންގެ ފުރަތަމަ ޝިޕްމަންޓް މި މަހު ފަހުކޮޅު ލިބޭނެ ކަމަށެވެ. މެލޭޝިއާގައި ވެކްސިން ދިނުމުގެ ފުރަތަމަ ފިޔަވަހި ފެށުމަށް ހަމަޖެހިފައި ވަނީ މި މަހު 26 ގަ އެވެ. ފުރަތަމަ ވެކްސިން ދޭނީ ވެކްސިން ދިނުމުގައި ހަރަކާތްތެރިވާ 7،000 މީހުންނަށެވެ.\nނޮވެމްބަރު މަހު މެލޭޝިއާ އިން ވަނީ ފައިޒާގެ ވެކްސިންގެ 12.8 މިލިއަން ޑޯޒް ގަތުމަށް އެއްބަސްވެފަ އެވެ. ޖެނުއަރީ މަހު ވަނީ ފައިޒާގެ ވެކްސިންގެ އިތުރު 12.2 މިލިއަން ޑޯޒް ގަންނަން އެއްބަސްވެފަ އެވެ. ރަޝިޔާގެ ސުޕްޓިނިކް-ވީ ވެކްސިން އާއި ޗައިނާގެ ސިނޮވެކް ވެކްސިންގެ 18.4 މިލިއަން ޑޯޒް ގަތުމަށް ވެސް މެލޭޝިއާ އިން ވަނީ އެއްބަސްވެފަ އެވެ.\nމެލޭޝިއާ އިން މިހާތަނަށް ވަނީ 254,988 މީހުން ކޮރޯނާވައިރަހަށް ޕޮޒިޓިވްވެ 936 މީހުން މަރުވެފަ އެވެ.\nބިދޭސީންނަށް އެންމެ ކުރިން ވެކްސިން ދޭންވީ. މިގައުމުގައި ކޮންމެ މަސައްކަތެއްގައި ބިދޭސީން އުޅުމުގެ މާނައަކީ ހުރިހާ ދިމާއަކުންހެން އެންމެ ގިނައިން ކޮންޓެކްޓްވާނީ އެމީހުންނާއޭ. އެމީހުންނަށް ވެކްސިން ޖެހުމަކީ އެމީހުންގެ ފުށުން އެހެން މީހުންނަށް ބަލި ނޭރުމަށް ލިބޭ ރައްކާތެރިކަމެއް (ވެކްސިންޖަހައިގެން ހުންނަ މީހާގެ ފަރާތުން ބަލި ނާރާނެކަމުގެ ގެރެންޓީ އޮންނަނަމަ).\nމެލޭޝިޔާއަށްވުރެ ކުރީގާތާ ދިވެހިން މިއުޅެނީ ކޮވިޑުގެ ކަންކަމުގާ.


Dhiraagun IPhone XS Aai Iphone XS Max Maadhama Raajje Ah Thaarafu Kurany - Vaguthu\nދިރާގުން އައިފޯން އެކްސް އެސް އާއި މެކްސް މާދަމާ ރާއްޖެއަށް ތަޢާރަފް ކުރަނީ\nދިރާގުން މިއަދު ބޭއްވި ނޫސްވެރިންގެ ބައްދަލުވުން – ވަގުތު އިމޭޖްސް: މުހައްމަދު ޖިމީ\nރާއްޖޭގެ އެންމެ މަގުބޫލް ޓެލެކޮމިޔުނިކޭޝަން ކުންފުނި ކަމަށްވާ ދިރާގުން އެޕަލް ކުންފުނީގެ އެންމެ ފަހުގެ ފޯން އައިފޯން އެކްސް އެސް އަދި އެކްސް އެސް މެކްސް މާދަމާ ރަސްމީކޮށް ރާއްޖޭގައި ލޯންޗްކުރަން ނިންމައިފިއެވެ.\nމިއަދު ދިރާގް ހެޑް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ދިރާގުގެ ޑިވައިސް މެނޭޖަރ އަހުމަދު އިޝާން ވިދާޅުވީ މާދަމާ އަކީ އައިފޯން ބްރޭންޑް އެންމެ ފަހުގެ ފޯން އައިފޯން އެކްސް އެސް އަދި އެކްސް އެސް މެކްސް ރަސްމީކޮަށް ރާއްޖޭގައި ލޯންޗް ކުރެވިގެން ދާނެ ދުވަސް ކަމަށާއި މާދަމާގެ މެދުރު 14:30 އިން ފެށިގެން ދިރާގުގެ ހެޑް އޮފީހުގައި ހުންނަ އެކްސް ޕީރިއެންސް ސެންޓަރުން އައިފޯން އެކްސް އެސް އަދި އެކްސް އެސް މެކްސް އަށް ޕްރީއޯޑަރ ކުރެއްވި ހުރިހާ ކަސްޓަމަރުންނަށް ފޯން ދޫކުރެވިގެން ދާނެ ކަމަށެވެ.\n"ދިރާގްގެ މަގުސަދަކީ އެންމެ ފަހުގެ ފޯންތަށް އޭގެ އޮފިޝިއަލް ލޯންޗިން ތާރީހުގައި ކަސްޓަމަރުންނާއި ހަމައަށް ވެސް ފޯރުކޮށް ދިނުން އެގޮތުން މާދަމާގެ މެދުރު 14:30 އިން ފެށިގެން ދިރާގުގެ ހެޑް އޮފީހުގައި ހުންނަ އެކްސްޕީރިއެންސް ސެންޓަރުން އައިފޯން އެކްސް އެސް އަދި އެކްސް އެސް މެކްސް އަށް ޕްރީއޯޑަރ ކުރެއްވި ހުރިހާ ކަސްޓަމަރުންނަށް ފޯން ދޫކުރެވިގެން ދާނެ" އިޝާން ވިދާޅުވިއެވެ.\nއިޝާން ވިދާޅުވީ މި ފޯންތަކަށް ޕްރީ އޯޑަރ ނުކުރެވުނު ބޭފުޅުނަށް ކުރިއަށް އޮތް ހަފްތާއެއްގެ ތެރޭގައި ޕްރީ އޯޑާކުރުމުގެ ފުރުސަތު އަލުން ހުޅުވާލަން މައްސަކަތް ކުރަމުން ދާކަމަށެވެ.\nއިޝާން ވިދާޅުވީ ދިރާގްގެ ކޮންމެ ލޯންޗިން އިވެންޓަކީ ވެސް ކަސްޓަމަރުންގެ ބޮޑު ތަރުހީބެއް ލިބޭ އިވެންޓަކަށް ވާއިރު މާދަމާގެ އިވެންޓަށްވެސް ބޮޑުތަރުހީބެއް ލިބޭނެކަމަށް އުންމީދު ކުރާ ކަމަށެވެ.\nއެޕަލް އިން އެންމެ ފަހުން ނެރުނު އައިފޯންތަކަށް ޕްރީއޯޑަރު ކުރަން މިމަހު 12 ވަނަ ދުވަހު ދިރާގުން ހުޅުވާލި އިރު މިހާރު ހުރިހާ ފޯނެއް ވިކި ހުސްވެފައިވާ ކަމަށް ދިރާގުން ވަނީ މިއަދު ބުނެފައެވެ. ދިރާގުން ޕްރިއޯޑަރ ކުރުން ހުޅުވާލީ، ވަގުތުން ފައިސާ ދައްކައިގެން ފޯން ނަގަން ބޭނުންވާ ފަރާތްތަކަށާއި، އިންސްޓޯލްމެންޓަށް ފައިސާ ދައްކައިގެން ފޯން ނަންގަވަން ބޭނުންވާ ފަރާތްތަކަށެވެ.\nއެޕަލް އިން ނެރުނު އައިފޯން އެކްސް އެސް އަދި އެކްސް އެސް މެކްސްއަށް އޯޑަރު ކުރުމަށް ދިރާގުން ހުޅުވާލިއިރު، އިންސްޓޯލްމެންޓަށް ފޯނު ނެގޭނީ ދިރާގުން ޕޯސްޓް ޕެއިޑް ޕެކޭޖްތައް ގެންގުޅޭ ކަސްޓަމަރުންނަށެެވެ. އަދި ދިރާގުން ފޯން ނަގާ ފަރާތްތަކަށް ފަސް ޖީބީގެ ޑާޓަ ހަ މަސް ވަންދެންެވެސް ލިބޭނެއެވެ.\nއެޕަލް އިން މިފަހަރު ނެރެފައި ވަނީ ކުރީގެ އައިފޯންތަކަށްވުރެ މާ ވަރުގަދަ ފޯންތަކެކެވެ. އެގޮތުން މިފަހަރު ނެރުނު ފޯންތައް ކުރީގެ އައިފޯނުތަކަށްވުރެ ދެގުނަ ސްޕީޑު އަވަސްވާނެއެވެ. އަދި ފޯނުތަކުގައި ހިމަނާފައިވާ ފޭޝަލް ރިކޮގްނިޝަން ފީޗާ އާއި އެކު މިފޯނު ވެގެން ދާނީ މިފަދަ އެންމެ ފުރިހަމަ ފީޗާ ހިމަނާފައިވާ ސްމާޓް ފޯނަށެވެ. "ޓްރޫ ޑެޕްތު" ކެމެރާ އާއި އެކު އައިފޯންގެ ސަލާމަތީ ފިޔަވަޅު ވަނީ ވަރުގަދަ ކުރެވިފައެވެ.\nއޮކްޓޯބަރ 18, 2018 12:20\nޕްރީ އޯރޑަރ 30 މިނެޓުން ހުސްވެއްޖެ.5ވަރަކަށް ފޯން ތި ގެންނަނީ. ކީއްކުރާ ބައެއް\nއައިފޯނު އެކްސް ކިޔާ އެއްޗެއް ނުހުރޭ. އެއީ އައިފޯނު 10. އެއީކީ އިގެރޭސި އަކުރެއް ނޫން. އެއީ ރޯމަން ނަމްބަރެއް. ދިހައެއް.\nއޮކްޓޯބަރ 19, 2018 00:02\nއަލީއެވެ. އަހަރުމެންވެސް މިއުޅެނީ މިދުނިޔޭގައި ތަހްޒީބްވެފައިވާ މީހުންނާއި ހުޅަނގާއި ދެކުނު މީހުން ކިޔާ ނުކިޔާ ގޮތްވެސް ފެންނަ އިނޓަރނެޓައި ޔޫޓިއުބު ފެންނަ ހިސާބުގައި. އިތުރަށް ކިޔައިދޭން ނަހަދައި މަޑުން ހުރޭ.\nތަންކޮޅެއް ކުރިން ތިގޮތަށް ބޯޓް ދަތުރުކޮށްފައި އަންނަމީހުން ދައްކާވާހަކަ ބޮޑުވާހަކަޔަކަށް ވަނީ. މިހާރު ނޭގޭ އެކަކުވެސް ނެތް


Covid-19 Aa Gulhigen India Ga Muslimun Kuhverikoh, Thafaathu Kuranee - Vaguthu\nކޮވިޑް-19 އާ ގުޅިގެން އިންޑިއާގައި މުސްލިމުން ކުށްވެރިކޮށް، ތަފާތު ކުރަނީ!\nހިންދޫންގެ ބޮޑު މެޖޯރިޓީއެއް އޮންނަ އިންޑިއާއަކީ އެ ގައުމުގައި ދިރިއުޅޭ އެތައް މުސްލިމުންނަށް ދަތިތަކާއި އުނދަގުލެއް ދިމާވާ އެއް ގައުމެވެ.\nހިންދޫން ގިނަ ހިސާބުތަކުގައި މުސްލިމުންނަށް ފުރައްސާރަ ކުރުމާއި ކުޑައިމީސްކޮށް ހިތުމަކީ އާންމު ކަމެކެވެ.\nކޮވިޑް-19 އިންޑިއާ އިން ފެނުމާ ގުޅިގެން މުސްލިމް އާބާދީ ކުށްވެރިކޮށް، އަނގަ ބަހުންނާއި ޖިންސީ އަދި ނަފްސާނީ ގޮތުން މުސްލިމުންނާ ދެކޮޅަށް އެތައް ކަމެއް އިންޑިއާގައި ހިންގާފައިވެއެވެ. މުސްލިމުންނަށް ކުރި އަނިޔާގެ ރިޕޯޓްތައް އެ ގައުމުގެ އެކި ހިސާބުތަކުން ވަނީ ލިބިފައެވެ.\nމި ހާލަތުގައި ވެސް ބައެއް ހިސާބުތަކުގެ ގޭޓްތަކުން މުސްލިމުންނަށް އެތެރެވިޔަ ނުދިނުމަށް މަޝްވަރާކުރުމާއި، ޒުވާނުންނާއި ގޭންގުތައް މެދުވެރިކޮށް މުސްލިމުންނަށް އެއްވެސް އަވަށަކަށް ވަނަ ނުދިނުމުގެ އިތުރުން މުސްލިމް ވިޔަފާރިވެރިން މަގުމަތީގައި އުޅުން ހުއްޓުވުން ފަދަ ކަންކަން ވަނީ ހިނގައިފައެވެ.\nއަދި މީސްމީޑިއާގައި މުސްލިމުން ގަސްދުގައި ކޮވިޑް-19 ފަތުރާކަމަށް ބުނެ، މުސްލިމުންނަށް ފުރައްސާރަކުރުން ވަނީ އާންމު ކަމަކަށްވެފައެވެ.\n"ކޮރޯނާ ޖިހާދު"ގެ ނަމުގައި ބަލި ފެތުރުމަށް މުސްލިމުން މަސައްކަތް ކުރާ ކަމަށް ބުނެ މުސްލިމުން ތަރުކާރީ އާއި މޭވާގައި ދޫ ހާކައި އެކި ތަންތަނުގައި ޖަރާސީމު ހޭކުމާއި ކުޅު ޖެހުން ފަދަ ކަންކަން ކުރާ ކަމަށް ބުނެ ވީޑިއޯތައް މީސްމީޑިއާގައި ދަނީ ދައުރުކުރަމުންނެވެ.\nމި ވާހަކަތައް ފެށިފައި ވަނީ ދިއްލީގައި ތަބްލިގީ ޖަމާއަތުގައި މުސްލިމުންގެ ގިނަ ބަޔަކު ބައިވެރިވެ އެތައް ބަޔަކު ކޮވިޑް-19 އަށް ފައްސިވި ހިސާބުން ފެށިގެންނެވެ. އެ ޖަމާއަތުގައި އިންޑިއާއިން ބޭރުން އައި މީހުން ވެސް ބައިވެރިވެފައި ވާތީ، އެ މީހުން ގަސްދުގައި އިންޑިއާއަށް ވައިރަސް އެތެރެކުރީ ކަމަށް ބައެއް މީހުން ދަނީ ތުހުމަތު ކުރަމުންނެވެ.\nތަބްލިގީ ޖަމާއަތަކީ މުސްލިމް ޖަމިއްޔާއެކެވެ. އެ ޖަމިއްޔާ އިން މާޗް މަހު ކޮވިޑް-19 އަށް ބެލުމެއް ނެތި އިވެންޓެއް ބާއްވާފައި ވަނިކޮށް އިންޑިއާގެ އެކި ހިސާބުތަކުން ފެނުުނު ކޭސްތަކުގެ ކްލަސްޓާ ފެށިފައިވާ ހިސާބަކީ އެ ޖަމާއަތުން ބޭއްވި އެއްވުމަށް ދިޔަ މީހުން ކަން އެނގުމުން، މިއީ މުސްލިމުން ގަސްތުގައި ކުރާ ކަމެއް ކަމަށް ބުނެ މުސްލިމުންނަށް ތަފާތު ކުރުމާއި އަނިޔާ ކުރަން އެއީ އުޒުރެއް ކަމަށް ބެލިއެވެ.\nމުސްލިމުންނާ މެދު މިހާރު ހުރި ތަފާތުކުރުންތަކުގައި އިންޑިއާ ސަރުކާރުން ކުޅުނު ދައުރުވެސް ކުޑައެއް ނޫނެވެ. އެއީ އިންޑިއާއިން ފެނުނު ކޭސްތަކުގެ ތަފްސީލް ހާމަކުރާއިރު، ތަބްލިގީ ޖަމާއަތާއި ގުޅުން ހުރި ވޭދަނަތައް ވަކިކޮށްގެން ތަފްސީލްކޮށްދެމުން ދިއުމެވެ. އެއާއެކު އިންޑިއާގައި ކޮވިޑް-19 ފެތުރެނީ މުސްލިމުންގެ ސަބަބުން ކަމަށް ހީވާ ކަހަލަ މެރުމަކުން ސަރުކާރަށް ދަނީ ވާހަކަ ދެކެވެމުންނެވެ.\nމިހާރު މުސްލިމަކަށް ވުމަކީ ކޮވިޑް-19 އެމީހެއްގެ ގައިގައި ހުރި ނަމަވެސް ގިނަ ބަޔަކަށް އެކަން ނާންގާ އުޅޭނެ ސަބަބެއް ކަމަށް އިންޑިއާގައި ދަނީ ބަލަމުންނެވެ. އެހެންކަމުން މުސްލިމުންނާ މެދު އިންޑިއާގައި އޮތް ރުޅިވެރިކަން މިހާރު ވަނީ ބޮޑު ތަނުން އިތުރުވެފައެވެ.\nއިންޑިއާގައި ޓެސްޓްކުރުމާއި ރިޕޯޓްކުރުމުގައި ގެންގުޅޭ ދޯދިޔާ ނިޒާމް ހަރުދަނާ ކުރުމުގެ ބަދަލުގައި ތަބްލީގީ ޖަމާއަތާއި އެ ބަލި ގުޅުވާ މިއީ ޓެރަރިޒަމްގެ އަމަލެއް ކަމަށް އިންޑިއާއިން ދަނީ ސިފަކުރަމުންނެވެ. އަދި މި ވާހަކަތަކަށް ބާރު ދިނުމުގައި އިންޑިއާގެ މީޑިއާއިންވެސް ދަނީ ބޮޑު ރޯލެއް އަދާކުރަމުންނެވެ.\nއޭޕްރީލް 27, 2020 13:47\nއެހެން ބަޔަކު ތަފާތު ކުރޭގަ؟\nއޭޕްރީލް 27, 2020 22:03\nމިދުނިޔެމަތީގައި މިވައިރަސް އެންމެ ބޮޑަށް ހިއްޕާލާފައިވަނީ އެމެރިކާގަ ކަމަށް އެބަބުނޭ ! އެކަމަކު އެތަނަކުންވެސް މިއީ މުސްލިމުން ކުރާ ކަމެކޭ ނުކިޔާ ! އިންޑިއާގަ ތިޔަބުނާ ތަބްލިގީ ޖަމާއަތަކީ ފުރިހަމަ އިސްލާމީ ޖަމާއަތެއްނަމަ އިސްލާމީ ޤައުމުތަކުން ރައްކާތެރި ކަމުގެ ގޮތުން އަޅާފައިވާ ފިޔަވަޅުތަކަށް ތަބާވާނެ! އިސްލާމްދީނުގައި ތިމާމެންގެ އަމިއްލަގޮތްތަށް އިސްކުރުމަށް ބާރުއަޅާފައެއްނުވޭ ! އޭގެބަދަލުގައި އެންމެންގެ ރައްކާތެރިކަން އިސްކުރުމަކީ އިސްލާމްދީނުގެ އަސްލު އުސޫލު ! އިސްލާމުންގެ ނަމުގައި ނާތަހުޒީބު ޖާހިލުން ފާޑުފާޑުގެ ޖަރީމާތަށް ހިންގަންފެށީމަ ބަދުނާމު ވެގެންދަނީވެސް ހަމަ އިސްލާމް ދީނުގެ މީހުން ! މިއީ ހުރިހާ ޤައުމަކުންވެސް މިހާރު ވަރަށް ސީރިއަސް ކޮށް ތަހުޤީޤް ކުރަން ޖެހަފައިވާ މައްސަލައެއް !


Molhu kulhuntheriyaa ge award Dhangadey aai Fadhuwa ah\nމޮޅު ކުޅުންތެރިޔާގެ އެވޯޑް ދަގަނޑޭ އާއި ފަދުވާއަށް\nއެފްއޭމް އާއި މޯލްޑިވްސް ފުޓްބޯލް ގުޅިގެން ބާއްވާ މި އަހަރުގެ މޮޅު ކުޅުންތެރިޔާގެ އެވޯޑް، ޓީސީ އާއި ނިއު ރޭޑިއަންޓަށް އަހަރުގެ ދެ މުބާރާތް ކާމިޔާބު ކޮށްދިނުމުގައި އެންމެ މުހިންމު ދައުރެއް އަދާ ކުރި، އަލީ އަޝްފާގް 'ދަގަނޑޭ' ހޯދައިފި އެވެ.\nމީގެ އިތުރުން، މިދިޔަ ސީޒަންގައި 42 ލަނޑު ޖަހައިގެން އެންމެ ގިނަ ގޯލް ޖެހި ކުޅުންތެރިޔާއަށް ދޭ، ރަން ބޫޓް އެވޯޑް ވެސް ހާސިލު ކުރީ އަޝްފާގު އެވެ. މޮޅު ކުޅުންތެރިޔާގެ އެވޯޑްގައި، އޭނާ އާ ވާދަ ކުރީ، ޓީސީގެ ފޯވަޑް އިބްރާހިމް މަހްދީ ހުސައިން 'ހަބޭސް އިއްބެ' އާއި އީގަލްސްގައި މޮޅު ކުޅުމެއް ދެއްކި، އަހްމަދު ރިޒްވާން 'ރިޒޭ' އެވެ.\nއަހަރުގެ އެންމެ މޮޅު އަންހެން ކުޅުންތެރިޔާއަކީ، ގައުމީ އަންހެން ޓީމުގެ ކެޕްޓަން ފަދުވާ ޒާހިރެވެ. މިއަހަރު ބޭއްވި އޮލިމްޕިކް ކޮލިފިކޭޝަންގައި ފަދުވާ ވަނީ މޮޅު ކުޅުމެއް ދައްކާފަ އެވެ. މިއަހަރު އޭނާގެ އެންމެ ހާއްސަ ކާމިޔާބަކީ ސިންގަޕޫރުގައި ބޭއްވި ސިންގަޕޫރު އިންޓަނޭޝަނަލް ކުއަޑަ ރެންގިއުލާ މުބާރާތުގެ ލޯ މެޑަލް ރާއްޖޭގެ ޓީމަށް ހޯދައިދިނުމުގައި އެހީތެރި ވުމެވެ.\nރާއްޖޭގެ އެންމެ މޮޅު އަންހެން ކުޅުންތެރިޔާގެ އެވޯޑް ހޯދި ގައުމީ އަންހެން ފުޓްބޯޅަ ޓީމުގެ ކެޕްޓަން ފަދުވާ ޒާހިރު (ވ) ---\nމި އަހަރުގެ އެންމެ މޮޅު ކޯޗަކީ، ދިވެހި ޕްރިމިއާ ލީގް ޓީސީއަށް ހޯދައިދިން މުހައްމަދު ނިޒާމެވެ. މިއީ މޮޅު ކޯޗުގެ އެވޯޑް އޭނާ ހޯދި ދެ ވަނަ ފަހަރެވެ. ދެހާސް ސޯޅަ ވަނަ އަހަރުވެސް އޭނާ ވަނީ އެވޯޑް ހޯދާފަ އެވެ. އެންމެ އުންމީދީ ފިރިހެން ކުޅުންތެރިޔާގެ އެވޯޑް ހޯދީ މިދިޔަ ސީޒަންގައި ށ. ފޯކައިދޫގައި މޮޅު ކުޅުމެއް ދެއްކި މުހައްމަދު ޖައިލަމެވެ. އެންމެ އުންމީދީ އަންހެން ކުޅުންތެރިޔާއަކީ ގައުމީ އަންހެން ޓީމުގެ ޒުވާން މިޑްފީލްޑަރު އައިޝަތު ފިރުޝާ އެވެ.\nއެންމެ މޮޅު ގޯލްކީޕަރުގެ އެވޯޑް ހޯދީ، ޓީސީގެ ކީޕަރު ނޭޕާލްގެ ކިރަން ކުމާރު ލިމްބޫ އެވެ. މިދިޔަ އަހަރު ވެސް ޓީސީއަށް ކުޅުނު ލިމްބޫ ޓީސީއާ އަލުން ގުޅުނީ ސީޒަންގެ މެދުތެރޭގައެވެ. އޭނާ ވަނީ މިއަހަރުގެ ދިވެހި ލީގްގެ އެންމެ މޮޅު ގޯލްކީޕަރުގެ އެވޯޑް ހޯދާފަ އެވެ. މި އަހަރުގެ އެންމެ މޮޅު ބިދޭސީ ކުޅުންތެރިޔާގެ އެވޯޑް ހޯދީ މާޒިޔާގެ ކޯނޭލިއަސް ސްޓްވާޓް 'ކޯނޭ' އެވެ.\nދިވެހި ގައުމީ ޓީމަށް އެންމެ ފުރަތަމަ ލަނޑެއް ޖެހި ކުޅުންތެރިޔާ މަރުހޫމް އަބުދުﷲ ރަޝީދު (ޖޫލޭ) ގެ ނަމަށް ހާއްސަކޮށްދޭ މޮޅުގެ ގޯލްގެ އެވޯޑް 'ޖޫލޭ އެވޯޑް' ހޯދީ، ނިއު ރޭޑިއަންޓްގެ ހަމްޒާ މުހައްމަދު 'ހަމްޕް' އެވެ. އެއީ ދިވެހި ޕްރިމިއާ ލީގްގައި ނިލަންދޫ ކޮޅަށް އޭނާ އެ ޓީމުގެ ހަތަރު ކުޅުންތެރިން ކަޓުވާލުމަށް ފަހު ޖެހި ލަނޑެވެ.\nއެވޯޑް ރަސްމިއްޔާތުގެ އެންމެ ޝަރަފުވެރި އިނާމު ލައިފްޓައިމް އެޗީވްމެންޓް އެވޯޑް ލިބިލައްވާފައި ވަނީ ރާއްޖޭގެ ކުރީގެ ފީފާ ރެފްރީ މައްލާ ޅަހުއްތުއަށެވެ. މި ރަސްމިއްޔާތުގައި ވަނީ، ސާފް ޗެމްޕިއަންޝިޕް ފުރަތަމަ ކާމިޔާބު ކުރި ޓީމާއި މި އަހަރު ކާމިޔާބު ކުރި ޓީމުގައި ހިމެނުނު ޓީމުގެ ކުޅުންތެރިންނާއި އޮފިޝަލުންނަށް އަގުވަޒަން ކުރުމުގެ އެވޯޑެއް ދީފަ އެވެ. އަދި މިއަހަރުގެ ސާފް ޗެމްޕިއަންޝިޕްގެ މޮޅު ކުޅުންތެރިޔާގެ އެވޯޑް ހޯދުމުން އެކަމުގެ އަގުވަޒަން ކުރުމުގެ ގޮތުން ގައުމީ ޓީމުގެ ގޯލްކީޕަރު މުހައްމަދު ފައިސަލްއަށްވެސް އެވޯޑް ދީފައި ވެއެވެ.\nމި އަހަރު އެވޯޑް ނުދޭ ކެޓަގަރީއަކީ، ބެސްޓް ސަޕޯޓޯސް އެވޯޑެވެ. އެ އެވޯޑް މިދިޔަ އަހަރު ކާމިޔާބު ކުރީ، މިދިޔަ އަހަރުގެ ދިވެހި ޕްރިމިއާ ލީގްގައި ވާދަ ކުރި އއ. މާޅޮސްގެ ޓީމެވެ. މޯލްޑިވްސް ފުޓްބޯލް އެވޯޑް އަންނަ އަހަރު އިތުރު ދެ ދާއިރާއަކުން އިނާމު ދިނުމަށް އެފްއޭއެމްގެ ރައީސް ބައްސާމް އަދީލް ޖަލީލް ވަނީ އިއުލާން ކޮށްފަ އެވެ. އެއީ ގްރާސް ރޫޓް އެވޯޑާއި އެންމެ ރަނގަޅު ކަވަރޭޖެއް ދޭ މީޑިއާއަކަށް ދޭ އެވޯޑެވެ.\nއެފްއޭއެމް އަލީ އަޝްފާގު (ދަގަނޑޭ)


Fathuhulla ge story: Handhaan\nހިނަވާ އަށިމަތީގައި އޮތް މައްޔިތާ ދިމާއަށް ބަލައިލެވުނެވެ. ހިކިފައިވާ އެ ތުންފަތަށް ކަޅި ޖަހައި ނުލައި އަހަންނަށް ބެލުނެވެ. އަޑި ވަދެ ކަޅުވެފައި ލޯ ކައިރިއަށް ނަޒަރު ހިންގައިލެވުނެވެ. އެއް އިރެއްގައި އޮމާންކޮށް، ދިހުންކުލަ އަރައަރައި ހުރި މޫނުމަތި މިއަދު އެވަނީ ހިކިފައެވެ. ފެން ހިކި އަނަރޫފަވެއެވެ. ދިރުން ނެތި މަރުވެފައެވެ. މައްޔިތެއްގެ ގޮތުގައި އޭނާ އަހަންނާ އެ ބައްދަލުކުރީއެވެ. މިއީ އެ ދުވަހަކަށް ޓަކައި އަހަރެން އިންތިޒާރު ކުރި ދުވަހެވެ. އެކަމަށް ޓަކައި ވަގުތު ގުނި ދުވަހެވެ.\nއެ ހަށިގަނޑުގައި އަތް ބީއްސާލެވުމުގެ ޝަރަފު ލިބޭތޯ އަހަރެން ހާދަ ދުއާއެއް ކުރީމެވެ. އެ ދެ ތުންފަތުން އަހަރެންގެ ކޮލުގައި ބޮހެއް ދިނުމަށް އެދެވުނެވެ. ރުހުމުގެ ލޮލުން އަހަންނަށް ބަލައިލުމަށް ހާދަ އުއްމީދެއް ކުރެވުނެވެ. ނަމަވެސް، އެކަން ވީ ބޭކާރެވެ. އެ އުއްމީދުތައް ވީ ބިލާހަކަށެވެ.\nއެ ދުވަހަށް ފަހު އަހަރެން އުއްމީދު ކުރީމެވެ. އަޒުމު ކަނޑައެޅީމެވެ. އެ ހަށިގަނޑަށް ދުނިޔެމަތީގައި އަދާކުރަން ޖެހޭ އެންމެ ފަހުގެ އިހުތިރާމު ކޮށްދޭނެ ދެ އަތަކީ އަހަރެންގެ މި ދެއަތަށް ހެދުމަށެވެ. ލޯބިން ފިރުމައިދެމުން އެންމެ ފަހު ވަދާއު ކުރުމަށެވެ. އަހަންނަށް ދިން އަނިޔާގެ ބަދަލު ނުހިފުމަށެވެ. ކުށެއް ކުރެވުނީތީ އެކަން ބޮޑު ނުކުރާށެވެ. އަހަންނަށް ވަށައިގެން ބަލައިލެވުނެވެ. އެއްވެސް މީހެއްގެ ހިލަމެއް ނުވި އެވެ. ބޭރުން އިވެމުން ދިޔަ ދެ މީހެއްގެ ވާހަކައިގެ އަޑު ނޫން އަޑެއް ނީވެ އެވެ.\nމަޑުމަޑުން ކުރިއަށް ޖެހިލީމެވެ. ރޫޖެހިފައިވާ އެ މައުސޫމު މޫނަށް ބަލައިލެވުނެވެ. ނޭނގޭ ގޮތަކަށް އަހަރެންގެ ހިތް ތެޅެމުން ދިޔަ އެވެ. ހިތުގެ ވިންދު އަވަސްވަމުން ދިޔަ އެވެ. މޭތެރެ ހީވަނީ ފުފެމުން ދިޔަހެންނެވެ. ބޮލަށާއި މެޔަށް ފާޑެއްގެ ބާރެއް އަރަމުން ދިޔައެވެ. ދޫދަށަށް ކުޅު ގިނަވެ ހިންދިރުވުން އަވަސްވަމުން ދިޔައެވެ. އެސްފިޔަ ޖެހޭ މިންވަރު އިތުރުވި އެވެ. ލޮލަށް ޖަމާވި ހުރިހާ ކަރުނައެއް އެއްފަހަރާ އޮހިގަތެވެ. ދަތްދޮޅިން ތިރިއަށް އޮހެމުން ދިޔަ ކަރުނަތައް ފެންދެމި ހިކިފައިވާ އެ މޫނަށް ވެސް އެޅެމުން ދިޔަ އެވެ.\nއަނެއްކާ ވެސް އަހަންނަށް ބަލައިލެވުނީ އެ މޫނަށެވެ. ހުދުކުލައަށް ބަދަލުވަމުން ދިޔަ އެ ހިކި މޫނަށެވެ. އަޑި ވަދެ ކަޅުވެ މެރިފައިވާ އެ ދެ ލޮލަށެވެ. އާރެއް ބާރެއް ނެތި ހަރުވަމުން ދިޔަ އެ ހަށިގަނޑަށެވެ. އެއީ ކޮންމެ މީހަކަށް ވެސް އަންނާނެ ދުވަހެކެވެ. ކޮންމެ މީހަކު ވެސް މިހާލަތަށް ވެއްޓޭނެ އެވެ. ދުނިޔެއަކީ އަބަދު އެއްގޮތަކަށް އޮންނާނެ ތަނެއް ނޫނެވެ. ކޮންމެ މީހަކީ ވެސް މަރުގެ ރަހަ ދެކޭނެ މީހެކެވެ. އެކި މީހުންނަށް އެކަން މެދުވެރި ވާނީ އެކި ގޮތަށެވެ. މަރުގެ ސަކަރާތުން މިންޖުވާނެ ހަމަ އެކަކު ވެސް މި ދުނިޔެއަކު ނުވާނެ އެވެ. ކޮންމެވެސް ދުވަހަކުން، ކޮންމެ ވެސް އިރަކުން އެ ހަގީގަތާ ކުރިމަތިލާން ޖެހޭނެ އެވެ.\nއެކަން ގަބޫލު ނުކޮށް އުޅުނު އެކަކަށް ވާނީ އަށިމަތީ މިއޮތް މީހާ އެވެ. އޭނާ ހިތުން އޭނާއަކަށް އެކަމާ ކުރިމަތި ލާކަށް ނުޖެހޭނެ އެވެ. އޭނާ ގަބޫލުކުރި ގޮތުގައި އޭނާއަކީ ދާއިމީ މެންބަރެކެވެ. ދުނިޔެއަށް އަންނަ ބަދަލާ އެއްވަރަށް އޭނާގެ ޒުވާންކަން ބަދަލެއް ނުވާނެ އެވެ. ސިއްރުން ކުރާ ކަންކަމުގެ ހިސާބު ބެލުމެއް ނޯންނާނެ އެވެ. އެހެން ނޫންނަމަ އޭނާ އެހެން ނޫޅުނީހެވެ. އޭނާ އެގޮތަށް ނުވިސްނީހެވެ. ދުނިޔޭގެ މީރު ކަމުން އުފާ ނުހޯދީހެވެ.\nއެކަން އެންމެ ރަނގަޅަށް އެނގޭނެ އެކަކީ އަހަންނެވެ. އަހަންނަށް މިހާލު ޖެހުނީ އޭނާގެ ސަބަބުންނެވެ. ޔަތީމު ހާލުގައި ނުކުޅެދުންތެރިއަކަށް ބަދަލުވީ އޭނާގެ އިހުމާލުންނެވެ. އެހެން ނޫން ނަމަ މިއީ އަހަރެން އަމިއްލައަށް ލިބިގަތް ކަމެއް ކަމަށް އޭނާ ދައުވާއެއް ނުކުރީހެވެ. މި ހާލުގައި ޖެހުމުން ގެއިން ނެރެ މަގު މައްޗަށް އެއްލައި ނުލީހެވެ. ދުނިޔެއަށް ގިނަ ނުކުރީހެވެ.\nއެދުވަހު އެގޮތަށް ކަންތައް ކުރުމުން އަހަންނަށް ލިބުނީ ކިހައިބޮޑު ވޭނެއްކަން އޭނާއަށް އެނގޭނެ އެވެ. ވަންނާނެ ތަނެއް ނެތި އެއް އަސްކަނި ދަށުން އަނެއް އަސްކަނި ދަށުން އެގޮތް މިގޮތަށް އުޅޭކަށް އުޅުނު މަންޒަރު އޭނާއަށް ފެންނާނެއެވެ. އޭނާގެ އިހުމާލުން، އޭނާގެ ރޭވުމުން އަހަރެންގެ ކަރުބުޑުގައި ލީ ހިތި ރަހަ އަދިވެސް ހަނދާން އެބަހުއްޓެވެ. އުމުރަން ހަނދާން ހުންނާނެއެވެ. އެ މޫނު ފެނުނަސް އަހަންނަށް ސިފަވަނީ އެ މަންޒަރެވެ. އަސްކަނި ތަކުން ފެން އޮހޭ މަންޒަރެވެ. ކަޅު އަނދިރި ކަމުގެ ތެރެއިން ހޫރައިލެވޭ އިލޮށި ފަތިތަކެވެ. ކުރެވެނީ ގައިގެ އެތަން މިތަނުގައި އިލޮށި ފަތިން ޖެހޭ ކަމުގެ އިހުސާސެވެ.\nކުއްލިއަކަށް އެ ހަނދާންތައް ހިތުގެ ތެރެއިން ބޮލަށް ފުންމާލި އެވެ. ސިކުނޑިތެރެއިން ލޮލާ ހަމައަށް ތަސްވީރުވާން ފެށިއެވެ. ތާޒާ މަންޒަރު ތަކެއް ގޮތުގައި ފެންނާން ފެށީ އެވެ.\nއެއީ މީގެ ދިހަވަރަކަށް އަހަރު ކުރިއެވެ. އޭރު އަހަރެންގެ އުމުރުން ވާނީ އެއްމެ ސާދަ އަހަރެވެ. އަހަރުމެން އުޅެނީ ކުލީ ގެއެއް ގައެވެ. ބަދިގެއަކީ ވެސް، ކައިގެއަކީ ވެސް، ސިޓިން ރޫމަކީ ވެސް އެއްތަނެކެވެ. އަލިފާން ފޮއްޓެއް ކަހަލަ ކޮޓަރި ގަނޑެކެވެ. ބައްޕައަކީ މަޖޫރީއެކެވެ. އަބަދާއި އަބަދު އުޅެނީ މަސައްކަތުގަ އެވެ. ނިދަން ގެއަށް އަންނާނީ މެންދަމުން އަލިވެ އެކެއް ދޭއް ޖެހުމުންނެވެ. އަންނަ ގޮތަށް އެނދަށް ވެއްޓޭނީ އެވެ. ބަލި ހަށިގަނޑުގައި އެހައި ހިތްވަރު ވެސް ނުހުންނަނީ އެވެ.\nއަހަރެން އޮންނަނީ ދެ ބުރި އެނދުގެ އެންމެ މަތީގަ އެވެ. މަންމައާއި ބައްޕަ އޮންނާނީ ތިރީގަ އެވެ. އެނދުގެ ކުރިމަތީގައި ހުންނަނީ ކާ މޭޒެވެ. މޭޒުގެ އެއްފަރާތުގައި ފާހާނާ އެވެ. ކައްކަނީ ވައިގޮޅިއާ އިންވެގެން ހުންނަ ހަނި ތަންކޮޅެއްގަ އެވެ. ހޮހޮޅައެއް ކަހަލަ އެ ތަނަށް އިރުގެ އަލިކަން ލިބޭނެ އެއްވެސް ގޮތެއް ނޯވެ އެވެ. ކޮޓަރިއަށް އަބަދުވެސް އޮންނަނީ ރޭގަނޑުވެފަ އެވެ. އެހެންވެ މުޅިތަނުގައި ހުންނަނީ ތަންމުޑުވަސް ވަކިހިއްޕައިލާފަ އެވެ. ދާ ވަހާއެކުވެފައި ހުންނަނީ ކައްކާއިރު ބޭރުވާ އާވި ގަނޑުގެ ވަހެވެ. އެވަހަށް އަހަރުމެން ތިބެނީ ހޭނިފަ އެވެ.\nއަހަންނަށް ލޯ ހުޅުވާލެވުނެވެ. ދެމީހެއްގެ ހުނުމުގެ އަޑު އިވެމުންދާތީ އެވެ. ދެ އަތުން ލޯ އުނގުޅައިލީމެވެ. މަޑުމަޑުން އެނދުގެ ފަޑީގައި ހިފައި ތިރިއަށް ބަލައިލީމެވެ. ދެ ލޯ ބޮޑުވިއެވެ. އަނގަމަތީ އަތްއެޅުނެވެ. އެތަން ނުބެލުނު ނަމައޭ ހިތަށް އެރި އެވެ. މަޑުމަޑުން އެނދުގައި އޮށޯވެލީމެވެ. ދެ ލޯ މަރައިލީމެވެ. ފެންނަމުން ދިޔައީ އެ މަންޒަރެވެ. އިވެމުން ދިޔަ ހުނުމުގެ އަޑާއެކުވަމުން އިވޭ މާނޭވާލުމުގެ އަޑެވެ. އެ އަޑުތައް ކަންފަތް ތެރޭގައި ބާރުވަމުން ދިޔައެވެ. ހީވަނީ ދެ ކަންފަތް ފަޅައިގެން ދާހެންނެވެ. ބޮލަށް ބަރު ޖެހި ބާރު އަރަމުން ދިޔައ ެވެ. އެންމެފަހުން ބޮލާއި ކަންފަތުގައި ބާލީސް އެޅީމެވެ. ލޯ މަރައިލަމުން ވެސް އެ މަންޒަރު ފެންނާތީ ދެ ލޯ ހުޅުވާ ބޮޑުކޮށްލީމެވެ.\nއިރުކޮޅެއް ފަހެވެ. ހިތުގައި ޖަހަމުން ދިޔަ ވިންދުތައް ހަމައަކަށް އެޅުނެވެ. ކޮޓަރި ތެރޭގެ އަޑުތައް ހިމޭންވި އެވެ. މުސްކުޅި ފަންކާއިން ވައި ކެފޭ ރާން އަޑު ނޫން އަޑެއް ނީވެއެވެ. އަނެއްކާ ވެސް އެނދުގެ ފަޑީގައި ހިފައި ތިރިއަށް ބަލައިލީމެވެ. އެއްވެސް މީހަކު ފެންނާކަށް ނެތެވެ. ކުއްލިއަކަށް އަހަރެންގެ އިސްތަށިގަނޑުގައި މީހަކު ހިފިއެވެ. އަހަންނަށް ބަލައިލެވުނެވެ. އެއީ ފިރިހެނެކެވެ. އަހަރެންގެ ކޮނޑުގައި ހިފައި އޭނާ ތިރިއަށް ދަމައިގަތެވެ. އަހަންނަށް ބަލައިލެވުނީ ނިވާކަމެއް ނެތް އެ ބިޔަ ހަށިގަނޑަށެވެ. ބިރުން ހަޅޭއްލަވާ ގަނެވުނެވެ. އެކަމަކު އެ އަޑެއް ބޭރެއް ނުވިއެވެ. އެމީހާ އަހަރެން އަނގަމަތީގައި އަތް އެޅީއެވެ.\nއެހައި ހިސާބުން ފެށުނީ އެވެ. އަހަންނަށް ކުރެވޭނެ މާގިނަ ކަމެއް ނެތެވެ. ދެއްކޭނެ ބާރެއް ނެތެވެ. ވަލު ކުއްތާއެއް ފަދައިން އޭނާ އަހަރެން ނޮޅައި ކަމުން ދިޔަ ކަހަލައެވެ. ހީވީ ދުވަހަކު ކާ އެއްޗެއް ނުފެނި އޮތް ކުއްތާއަކަށް ކާ އެއްޗެއް ފެނިގެން ވައްވައް ޖަހައި ގަތް ހެންނެވެ. އަހަންނަށް ކުރެވުނީ ވެސް އެކަހަލަ އިހުސާސެކެވެ. މުޅި ގައިގައި އެތަން މިތަނުގައި ކުއްތާއެއް ދޫ ހޭކިކަމުގެ އިހުސާސެވެ.\nއަހަރެން ފަހަތަށް ޖެހިލީމެވެ. ރޮމުން ގިސްލަމުންނެވެ. ދެފައި ގަޔާ ކައިރިކޮށްލަމުން ބެޑު ޝީޓު ނަގައި އޮޅައިލީމެވެ. އެމީހާ ދެތުވެ ބެލްޓަށް ބާރުކޮށްލި އެވެ. ޓީޝާޓު ކޮނޑު މައްޗަށް އެއްލި އެވެ. ކޮޓަރީގެ ދޮރު ހުޅުނީ އެވަގުތެވެ. އެތެރެއަށް ވަދެގެން އައީ މަންމައެވެ. އެ މީހާ ލާނެތް ފާޑަކަށް އަހަރެންނާ ދިމާ ބަލައިލި އެވެ. އަމިއްލަ ތުންފަތުގައި ބޮޑުވައި އިނގިލި ޖައްސާލަމުން ނުލަފާ ގޮތަކަށް ހީލިއެވެ. އޭނާގެ ވޮލެޓު ނަގައި މަންމައަށް ފައިސާތަކެއް ދިއްކޮށްލި އެވެ. މަންމަ ހިނިތުން ވެލަމުން އޭގައި ހިފި އެވެ. އަހަންނަށް ދަތި ގޮތަކަށް ހިންދިރުވާލެވުނެވެ.\n"ވަރަށް ފައްކާ،" އެމީހާގެ ބަރު އަޑުން ކޮޓަރި ގުގުމައިލިއެވެ. "އަދިވެސް ވާނެ."\nއެމީހާ ބޭރަށް ނުކުތެވެ. މަންމަ އެނދުގައި އިށީނެވެ. އަހަރެން ރޮއިގަތީމެވެ. އެކަމަކު އަޑެއް ބޭރެއް ނުވިއެވެ. މަންމާއޭ ކިޔައީ ގޮވައިލީމެވެ. އެވަރުން ވެސް އަޑެއް ބޭރު ވާގޮތެއް ނުވިއެވެ.\n"މިގޮތަށް ރުހިގެން ނޫނީ ދެން ކަލޭއަކަށް ނޫޅޭވޭނެ. ދަރިން ބޮޑެތި ކުރަނީ ފަސޭހައަކަށް. އެހެން ނޫނަސް ކަލޭ ބައްޕައަކީ ކަމެއްވާ މީހެއް ނޫން. ބާރެއް ހުރި މީހެއް ނޫން. އެއީ މުސްކުޅިއެއް." އަހަންނަށް ބަލައި ވެސް ނުލައި އިނދެ މަންމަ ވާހަކަ ދެއްކި އެވެ.\nއަހަރެންގެ ދެ ލޯ ބޮޑުވިއެވެ. އެހައި ހިސާބުން ޔަގީންވި އެވެ. މިއީ މަންމަގެ ރޭވުމެއް ކަމެވެ. އޭނާ އަހަރެން ވިއްކާލި ކަމެވެ. ދުނިޔޭގެ ދަޅަތަކަށް ހެއްލިގަތް ކަމެވެ. އަހަންނަކީ އެއްވެސް އަގެއް ނެތް މީހަކަށް ހަދައިލިކަމެވެ. އަހަންނަށް ދެ ފަރާތަށް ބޯ ހޫރައިލެވުނެވެ. މަޑުމަޑުން ފަހަތަށް ޖެހިލެވުނެވެ. މޫނުގައި ތަތްވެފައިވާ އިސްތަށިތައް ނައްޓާލެވޭތޯ ބެލީމެވެ. ލޮލަށް ޖަމާވި ކަރުނަތައް ހޯސްލައިފައި ކޯތާފަތް މައްޗަށް އޮހެމުން ދިޔައެވެ.\n"މިކަން އޮންނަން ވާނީ ސިއްރެއް ގޮތުގައި." ހަރުކަށި ރާގެއްގައި މަންމަ ބުނެލި އެވެ.\n"ސިއްރުކުރަންވީ ކާކަށް؟ ކޮން ފަރާތަކަށް؟" އަހަރެން ވާހަކަ ދެއްކީމެވެ.\nއަހަރެން ދެއްކި ވާހަކަ އިވުނީ އަހަންނަށް އެކަންޏެވެ. އަޑެއް ބޭރެއް ނުވިއެވެ. އަހަންނަށް ލިބުނީ ހައިރާން ކަމެވެ. އަނެއްކާ ވެސް އަނގަ ހުޅުވާ ބާރުބާރަށް ވާހަކަ ދެއްކޭތޯ ބެލީމެވެ. އަހަންނަކީ ކުރިން ވާހަކަ ދެއްކޭ މީހެކެވެ.\n"ކަލޭ ތީ މަންމައެއްތަ؟ އަންހެން ދަރިއެއްގެ ހިމާޔަތުގައި ކަލޭއަށް ކުރެވުނީ ކޮންކަމެއް؟ އަންހެނެއްގެ އިހުސާސްތައް ކަލޭއަށް ނުވިސްނެނީތަ؟ ކަލޭތީ އަންހެނަކަށް ވެސް ނުވާ މީހެއްކަން މިއަދު އަހަންނަށް އެނގިއްޖެ. ކަލޭ މިއަދު އަހަރެން ނަފުސާއި އަހަރެންގެ އިއްޒަތް ދެ ނޫޓަށް ވިއްކާލައިފި." އަޑު ބޭރު ނުވިޔަސް ހިތަށް ގިނަވަމުން ދިޔަ ހުރިހާ ވާހަކަތަކެއް އެއްފަހަރާ އަމުނައިލީމެވެ.\nއަހަންނަށް ރޮއިގަނެވުނެވެ. ބާރުބާރަށް ހަޅޭއްލަވާ ގަންނަން މަސައްކަތް ކުރީމެވެ. އެއްވެސް އަޑެއް ބޭރެއް ނުވިއެވެ. އެންމެ ފަހުން މަންމަގެ ބުރަކަށީގައި އަހަރެންގެ އަތުން ކޮށްޓައިލީމެވެ. މަންމަ ބަލައިލި އެވެ. އަހަރެން އަނގަހުޅުވާ ވާހަކަ ދެއްކޭތޯ މަސައްކަތް ކުރީމެވެ. އަނގައިން ބަހެއް ބޭރަށް ނުނިކުންނަކަން ހަރަކާތުން ދެއްކީމެވެ.\nމަންމަ ގާތަށް އައީ ފާޑެއްގެ ހިންޏެކެވެ. މަންމައަށް ލިބުނީ އުފަލެއް ހެން ހީވަމުން ދިޔަ އެވެ. އަހަންނަށް ފަހަތަށް ޖެހިލެވުނެވެ.\n"ތިވީ ހަމަ އެންމެ ރަނގަޅަށް. ކަލޭއަށް ދެން އެއްވެސް އެއްޗެއް ނުބުނެވޭނެ،" މަންމަ އަހަންނާ ދިމާއަށް ޝަހާދަތް އިނގިލި ދިއްކޮށްލި އެވެ. "ދެން މާ ގޮތް ދައްކަން އުޅޭނެ ކަމެއް ނެތް. މިރެއަށް ފަހު މި ކަންތައް ތަކުރާރުވާނެ. ދުވާލު ވެސް ރޭގަނޑު ވެސް. މި ދިރިއުޅުމަށް ހޭނެން ޖެހޭނެ. މިއީ ކަލޭގެ އާ ދިރިއުޅުން. މި ނޫން ގޮތެއް ބޭނުން ނަމަ ޖެހޭނީ މަގޭ ކުރިމަތިން ދާން. މިގެއިން ނުކުންނަން. ބަދަލުގައި ކަލޭގެ ބައްޕައަށް ބުނެވޭނެ އެއްޗެއް ނޯންނާނެ. އަހަރެން ކޮށްލާނީ އެއްމެ ހަރަކާތެއް. ޖަހައިލާނީ އެންމެ ޓަތްކެއް. ހުރިހާކަމެއް ތަރުތީބުވާނެ."\nއިވެމުން ދިޔަ އަޑުތަކުގެ ސަބަބުން އަހަންނަށް ސިހުން ލިބެމުން ދިޔައެވެ. މަންމައެއްގެ ގޮތުގައި އަހަރެން ދެކެމުން އައީ މަންމަބާއޭ ހިތަށް އެރިއެވެ. މަޔަކު ދަރިއަކަށް އަދި އަމުދުން އަންހެން ދަރިއަކަށް އެހެން ހަދާފާނެ ބާއޭ ހިތްބުނެލިއެވެ.\n"ކަލޭއަށް ހީވެދާނެ މަ މީ ކަލޭ މަންމައޭ،" ރަކި ގޮތަކަށް ހެވިފައި އިނދެ މަންމަ ބުނެލި އެވެ. "ބުނަންތަ މަ މި ކަލޭގެ ދޮންމަންމަ. ކަލޭ ތީ ކަލޭ ބައްޕައަށް ލެއްވި ކުއްޖެއް. ކަލޭގެ އަސްލެއް، ހަގީގަތެއް ނޭނގެ. ކަލޭ ބައްޕައަކަށް ވެސް ކަލޭގެ އަސްލެއް ނޭނގެ. ކަލޭ ބަފާ ކަލޭއަށް އަޅައި ނުލަނީ، ކަލޭއާ އަނގައިން ނުބުނަނީ އެހެންވީމަ. ކަލެއަކީ ރަންޑިއެއްގެ ދަރިއަކަށް ވީމަ. އަލަ ގަހަކުން ފަޅަނީ އަލަގަހެއްނު. ކަލޭއަށް ވެސް އޮތީ އެ ހުކުމް. އެއީ ދުނިޔޭގެ ގާނޫނަކީ."\nއިވެމުން ދިޔަ ހުރިހާ އަޑުތަކުގެ ސަބަބުން އަހަރެން ކަންފަތް ފަޅައިގެންދާ ވަރުވިއެވެ. ސިކުނޑި ސުމަކަށް ގޮސް މޮޔަވާ ވަރުވިއެވެ. އެއީ އަހަރެންގެ ކުޑަކުޑަ ހިތަށް ބަރުދާސްތު ކުރެވޭވެވަރުގެ ވާހަކަތަކެއް ނޫނެވެ. އެއްފަހަރާ އެހައި ބޮޑެތި ވާހަކަތައް އަހާނެހާ ހިތްވަރެއް އަހަރެންގެ ނެތެވެ. ހަނދާން ހުންނަން ފެށީއްސުރެ އަހަރެން މިއުޅެނީ އެކަނިވެރި ދިރިއުޅުމެކެވެ. ދުވާލުގެ އަލިކަން ފެންނަނީ ހާހަކުން ފަހަރަކުއެވެ. ސުކޫލަށް ދިޔުމަކީ އަހަންނަށް އޮތްކަމެއް ނޫނެވެ. ރީތިވެ ނަލަވުމަކީ އަހަރެން ދަންނަ ކަމެއް ނޫނެވެ. އަހަރެންގެ ދުނިޔެއަކީ މިއެވެ. މި ހަތަރުފާރެވެ. އަހަރެންގެ މިތުރަކީ ރޭޑިޔޯއެވެ. އެނގޭހާ އެއްޗެއް އެނގެނީ އެއިންނެވެ. ދަސްވާހާ ކަމެއް ދަސްވަނީ ވެސް އެއިންނެވެ. އެއިން އިވޭ އެއްޗަކުންނެވެ.\nއެރެއަށްފަހު އަހަންނަށް ވާހަކައެއް ނުދެއްކުނެވެ. ވާހަކަ ދައްކަން ބޭނުން ވިޔަސް އަޑެއް ބޭރެއް ނުވެއެވެ. އެކަން ބޮޑު ކަމަކަށްވީ މީހަކު ނެތެވެ. އަހަންނަކަށް ވެސް އެކަން ބޮޑު ކަމަކަށް ނުވި އެވެ. ވާހަކަ ދައްކާނެ ބަޔަކު ނެތީމައެވެ.\nއެގޮތުގައި ދުވަސްތައް ފާއިތުވަމުން ދިޔައެވެ. ކޮންމެ ދުވަހަކީ ކޮންމެ ރެޔަކީ އަހަންނަށް އެތައް އުނދަގޫތަކެއް ތަހައްމަލު ކުރަން ޖެހޭ ރެޔެކެވެ. ދުވަހެކެވެ. މިނިކާ ޖަނަވާރުންގެ ވަކިތަކު ދަށުވާ ވަގުތެކެވެ. ހަމަނޭވާއެއް ލެވޭނެ އެއްމެ ދުވަހެއް ވެސް ނުލިބެއެވެ. މަޑުމަޑުން އެކަން އާދައަކަށްވާން ފެށިއެވެ. ކުރިއަށްވުރެ މަންމަ ހެޔޮކޮށް ކަންކަން ކުރާހެން ހީވާން ފެށި އެވެ. ރީތި ހެދުންތަކާއި ޒާތްޒާތުގެ ސެންޓު އަހަންނަށް ހޯދައިދޭން ފެށި އެވެ.\nއަހަންނަށް ބުނެދޭން ނޭނގޭ ކަހަލަ އުނދަގޫތަކެއް ވާންފެށި އެވެ. ހެނދުނު ހޭލިއިރު ބޯއެނބުރި މޭބޮޑުވާ ގޮތްވާން ފެށިއެވެ. އަބަދު އޯކަށް ދެމެވޭގޮތް ވާންފެށިއެވެ. މަންމަ އުޅުނީ ކައްކާށެވެ. ނޭފަތުގައި ތަތްވާން ފެށީ ކައްކާ ވަހެވެ. ކާތަކެތީގެ ވަހެވެ. އިސާހިތަކު އޯކަށް ދެމެވޭ ގޮތްވާން ފެށިއެވެ. އަހަރެން ދުއްވާގަތީމެވެ. ފާހާނާއާ ދިމާއަށެވެ. ދެ ލޮލުން ފެން އަންނަމުން ދިޔަ އެވެ. އުނދަގުލުން ހޮޑުލެވުނެވެ. ދެތިން ފަހަރަކު ހޮޑުލެވުނެވެ. އަހަންނަށް ހިންދެމި ލެވުނެވެ. އަނގަ ދޮވެލުމަށްފަހު ފާހާނާއިން ނިކުންނަށް ހިނގައިގަތީމެވެ. ސިއްސައިގެން ނުވެއްޓުނީ ކިރިޔާ އެވެ. ފެނުނީ މަންމަގެ ރުޅިވެރި މޫނެވެ. (ނުނިމޭ)